text:
[2000 منز چھپییہ پیرس ریوو رسالس منز رابرٹ بلییس سیتۍ اکھ زیٹھ کتھ باتھ۔ امہ کتھ باتھہِ ہند اکھ حصہ اوس بلیۍ سندین نام نہاد غزلن متعلق۔ بۅنہ کنہ چھہ کتھ باتھہِ ہندِ تمہ حصک ترجمہ حاضر۔ کتھ باتھہ منز سوال پرژھن وول اوس فرانسس قوین۔]
فرانسس: پتمین کم از کم ترین ورین منز ووت ژیہ اکس ہیژ منز نظمہ ونان یتھ اسلامی غزلس سیتۍ تعلق چھہ۔ پیرس رویو کس یتھ شمارس منز چھیہ یژھہ زہ نظمہ۔ یتھے پاٹھۍ چھیہ نیورپبلک، پویٹری تہ اٹلانٹک منتھلی رسالن منز تہِ۔ژہ ونکھہ یمن نظمن متعلق کینہہ؟
رابرٹ: سانۍ اکۍ زامترۍ سنیل دتن، یس جے پورس منز زامت چھہ، وۆن میہ کینہہ وری برونہ کنوہمہ صدی ہندس ہندوستانۍ شاعر غالب سنزہ کینہہ نظمہ ترجمہ کرنہ خاطرہ۔غالب اوس اردوس منز لیکھان یۅس ہندی تہ فارسی زبانن رلتھ بنیمژ چھیہ۔میہ کٔر مزید ترجمہ نہ کرنچ کوشش، مگر پۆتس لگۍ اسۍ اتھ کامہ پیٹھ تہ تسندین ترہن غزلن ہند ترجمہ کۆر مکمل۔ غالب چھہ نہ سیۆد اوسمت۔ ونان چھہ
Their funeral date is already decided
But still people complain they can’t sleep.
غزلہ چہ ہیژ منز، یتھ منز تریو پیٹھہ پنداہ شعرآسان چھہِ،چھہِ زہ غیر معمولی وصف۔ شاعر ہیکہِ پریتھ شعرس ستۍپۆت منظر بدلٲوتھ۔اکھ شعر ہیکہِ لولہ نظم ٲستھ، دۆیم ہیکہِ حکمت ٲستھ، ترییم ہیکہِ شاعر سنزِ نجی زندگی ہنز شکایت ٲستھ۔ دۆیم وصف چھہ زِ شاعر چھہ نہ نظمہ ہند موضوع بیان کران۔ سانس روایتس منز ونہِ شاعر Come live with me and be my love تمہ پتہ پکناوِ شاعر اتھۍ استدلالس برونہہ۔ نظم گژھہ یتھہ پاٹھۍ شروع Something there is that doesn’t love a wall ۔ فراسٹ کرِ دلیلہ، صرژہ تہ لۅکٹۍ واقعہ شامل یۆت تام موضوع پورہ گژھہِ۔
فرانسس: مگر فراسٹ چھہ اکۍسے نظمہ منز واریاہ جذبہ بران۔
رابرٹ: سہ چھہ تہِ کران، پزۍ پاٹھۍ۔اسہِ چھیہ پتاہ فراسٹس چھہ یقین زِکایناتس منز چھیہ اکھ قوت یۅس دیوارن مسمار کرنۍ یژھان چھیہ۔ اتھ پیٹھ چھہ تس سرۆن اعتماد۔مگر ستی چھہ تس یمہِ کتھہِ ہند تہِ سرۆن احساس زِ اسۍچھہِ کتھہ تام پاٹھۍ اکس تنہایی زدہ تہ خطرناک کایناتس منز زونہ خاطرہ ترٲوتھ ژھننہ آمتۍ۔ فراسٹس چھہ اندرۍ یمہِ کتھہِ ہند تہِ اقرار زِ رشتک احساس ہیکہِ دۅن شخژن درمیان تیوت مظبوط ٲستھ زِییلہِ تم اکس پہاڑس کھسن تتہ اگر تمن کانہہ نرہرن تہِ وچھہ سہ تہِ ہیکہِ یہ رشتہ محسوس کرتھ۔ یم احساس چھہِ فراسٹ سنزن ترین نظمن منز باونہ آمتۍ مگر غزلہ کس روایتس منز گژھن یم ساری احساس اکۍسے شعرس منز بیان۔
فرانسس: امیک مطلب گۆو زِ پرن والس چھیہ ژر محنت کرنۍ پیوان۔ ییلہِ نظمہ ہند موضوع بیان آسہِ نہ سپدمت، بوزن والس چھیہ زیادہ محنت کرنۍ پیوان۔ شاید چھیہ امہِ قسمچ نظم سانین نظمن برعکس بوزن والۍ سندزیادہ توجہ منگان ییلہ تم پرنہ آسن یوان۔
رابرٹ: بلا شک۔غزلچ زبان تہِ چھیہ زٲنتھ مٲنتھ پیچیدہ۔ عام پاٹھۍ چھہ غزلک تعلق تربیت یافتہ شاعری سیتۍ یتھ منز باقے شاعرن تہ غزلن ہندۍواریاہ حوالہ چھہِ۔اسۍ ہیکو ونتھ زِ پریتھ صرژ چھیہ مبالغہ یس تضادک احساس دوان چھہ۔لہذا چھہ غزلک شعراکھ طلسم خانہ ییتہِ متضاد کتھہ بیان ہیکن سپدتھ۔
فرانسس: غزل چھا شاہانہ دنیاہچ پیداوار؟
رابرٹ: غزل لفظک معنے چھہ لولہ نظم۔ امیک ابتدا چھہ عربی یس اندر لولہ نظمہ ہنزِ صورژ منزے سپدمت۔ اتھ ہیژ دیت وہراو ایرانیو۔غزلک مزید ارتقا سپد بہمہِ صدی ہندس ایرانس تہ ہندوستانس منز۔ مگر یہ ہیت چھیہ ونہِ اسلامی دنیاہس منز ورتاونہ یوان۔ غزلچ روایت چھیہ کینژھا صوفین نش میلان یم دنیاوی وراثت نس بیہ تعلق چھہِ۔ سنایی چھہ ونان اگرکانہہ پانژن دۅہن غذا وراے روزتھ ہیکہِ نہ تس پزِ نہ صوفی آسنک دعوا کرن۔ یہ گے نہ شاہانگی۔ یہ چھہ نہ معمول تہِ۔ژہ کیا چھکھ اتھ نظمہ متعلق پرژھان؟
فرانسس: میانہ خیالہ یمن غزلن ہند ژیہ ذکر کۆرتھ تمن ہندِ خاطرہ گژھہِ سیٹھا مطالعہ آسن۔
رابرٹ: تہِ چھہ پۆز۔ اسہ چھیہ یژھن نظمن ہنز ضرورت۔ یوت مالدار ادبی تہ تمدنی پۆت کال ٲستھ سہ نظرانداز کرنک کیا فایدہ چھہ؟
فرانسس: گۆو غزل چھہ نہ آزاد شاعری۔
رابرٹ: بلکل نہ۔ میہ کۆر عرض زِ غزل چھہ پریتھ شعرس منز نوین موضوعن کن وۅٹہ تلان۔ یہ چھیہ پانہ اکھ بیہ لگام ہیت۔مگر ستی چھہِ اتھ منز تابعداری ہندۍ سیٹھا اصول تہِ یم امچہ خۅدسری منز توازن پیدہ کران چھہِ۔مثلا ردیفچ بندش۔ گۅڈنکۍ زہ مصرعہ چھہ ردیفک اعلان کران مثلا’’ راتھ‘‘ یا اکھ لفظ یمیک معنے ’’سانہ خاطرہ چھہ کافی ‘‘ چھہ۔ غزلک پریتھ شعر چھہ اتھۍ لفظس پیٹھ ختم گژھان۔ دلچسپ کتھ چھیہ یہ زِ شعرس منز ییلہ یہ لفظ ’’راتھ‘‘ یوان چھہ ، باسان چھہ یہ زن چھہ پانس سیتۍ اکھ عالم ہیتھ یوان۔ امہِ لحاظہ چھہ یہ قافیہ نش الگ۔حافظ سند اکھ غزل چھہ یمیکہِ ردیفک ترجمہ گژھہ enough for us۔ *
The shadow of a tall cypress in a meadow is enough for us
تہ برونہہ کن چھہ ونان
You have seen the cash flow and the world’s suffering
If that profit and loss is not enough for you, for us it’s enough.
’ما را بس‘ ونتھ چھہ سہ تمام سماجک حوالہ دوان تہ یتھہ پاٹھۍ چھہ سورے سماج نظرن منز یوان ییلہ شعر اتھ لفظس پیٹھ ختم گژھان چھہ۔پرن والس چھیہ پتاہ آسان زِ یہِ لفظ ییہِ دہراونہ ۔ سہ چھہ حض تلان ییلہِ یہ لفظ پریتھ شعرس منز رژھ کھنڈ جدا پاٹھۍیوان چھہ۔ امہِ علاوہ چھیہ غزلس منز قافیہ تہ وزنچہِ بندشہِ تہِ۔مگر ردیف چھہ سانہِ خاطرہ اکھ عجیب عنصر۔
فرانسس: میہ چھیہ پتاہ ژیہ چھتھ واریاہ نظمہ یاد کرِمژہ۔ ژہ کرکھہ کانہہ نۆو غزل پرنک تکلیف ؟
رابرٹ:
Some love to watch the sea bushes appearing at dawn,
To see night fall from the goose’s wings, and to hear
The conversations the night sea has with the dawn.
If we can’t find Heaven, there are always bluejays.
Now you know why I spent my twenties crying.
Cries are required from those who wake disturbed at dawn.
Adam was called in to name the Red-Winged
Blackbirds, the Diamond Rattlers, and the Ring-Tailed
Raccoons washing God in the streams at dawn.
Centuries later, the Mesopotamian gods,
All curls and ears, showed up; behind them the Generals
With their blue-coated sons who will die at dawn.
Those grasshoper-eating hermits were so good
To stay all day in the cave; but it is also sweet
To see the fenceposts gradually appear at dawn.
People in love with the setting stars are right
To adore the baby who smells of the stable, but we know
That even the setting stars will disappear at dawn.
اسۍ ہیکو ونتھ پریتھ شعرس منز چھہ شاعر اکس نوس گُرس پیٹھ سوار سپدان۔مگر پتہ چھہ سوار پریتھ شعرہ کس ٲخرس پیٹھ گُرِ پیٹھہ بۅن وسان تہ پرن والۍ سند اتھہ رٹان۔یہ چھہ تمہِ بیہ لگام خۅدسری خاطرہ توازن پیدہ کران یتھ تہِ کرتھ پرن والۍ سند لحاظ چھہ، تہ یتھ اندر تقریبا خۅش خلقی چھیہ۔
فرانسس: ژیہ کۆرتھ فارسی یک دۅن مصرعن ہند شعر ترین مصرعن منز تبدیل کرنک فیصلہ۔ تہِ کیازِ؟
رابرٹ: فارسی تہ عربی دۅشونی منز چھہ شاعر عام طور شراہن یا ارداہن ہیجلین ہندۍ مصرعہ گنڈان۔لہذا اگر ارداہن ہیجلین ہندزہ ۍ مصرعہ آسن، شعر چھہ شیترہن ہیجلین ہند بنان۔ اتھ برعکس چھہ انگریزی یس منزعام مصرعہ، مثلا سانیٹس منز،دہن ہیجلین ہند آسان۔ انگریزی یس منز چھہ ارداہن ہیجلین ہند مصرعہ بیہ ڈول گژھان۔اگر تمہِ بدلہ کہن یا بہن ہیجلین ہندۍ تریہ مصرعہ ورتاونہ ین، اسۍ چھہ تمنے شیترہن ہیجلین تام واتان۔ میہ چھہ باسان اسلامی ادیبو اوس محسوس کۆرمت زِ شیترہہ ہیجلۍ چھہ اظہارک کارآمد تہ مکمل کُن۔امہِ استدلالہ کنۍ ووتس بہ ترین مصرعن پیٹھ۔
فرانسس: میانہِ خیالہ چھیہ یہِ نٔو نظم بیہ حد دلچسپ۔نظم چھیہ یتھ کتھہِ کن تہِ اشارہ کران زِ کھسونہِ وانسہِ باوجود ہیکہِ بیہ لگامی اسہِ سیتۍ روزتھ۔غزلہ چہِ بیہ لگامی تہ ہیژ ہندخاص امتزاج چھہ وہہ وہرس نسبت ستتھہ وہرس زیادہ مناسب باسان۔
رابرٹ: یمن لفظن منز چھہ چون محبت۔
رابرٹ بلیۍ سندۍ ژور غزل
(1)
یمہ شبہ ابراہیمن تارکن ناد لوے
یاد چھے شب ییلہ ابراہیمن گۅڈنچہ لٹہِ وچھۍ
تارکھ؟تمۍ لاۍ زحلس کن آواز : ’’ژے چھکھ سون خۅداے!‘‘
کوتاہ خۅش اوس! ییلہ تمۍ صبحک تارکھ وچھ
تمۍ لوے صدا’’ژے چھکھ سون خۅداے!‘‘ کوتاہ وجارہ سپد
ییلہ تمۍ وچھۍ تم لوسان۔ یارو، سہ چھہ اسہِ ہیو
اسۍ چھہ بناوان لوسہ ونین سیارن پنن خۅداے ۔
اسۍ چھہ بیہ پژھ ستارن وفاداری ہندساتھ دوان۔
اسۍ چھہِ کھاشۍ ،میژ کھنن والین ہونین ہندۍ پاٹھۍ۔ اسہِ چھیہ خوشی سپدان
ییلہ اسہِ میژ پتمیو پنجو کنۍ اسمانس کھسنک احساس گژھان۔
کس ہیکہ اسہِ بیہنٲوتھ زِ رب چھیہ نہ جان۔
یہ چھیہ بس سانۍ میژ تچھونۍ ہونین ہنز خصلت یس یتھہ کنۍ سونچان چھیہ۔
اسۍ چھہ پننۍ باقے سارے زندگی ربہِ کھۅربانوزونس پیٹھ تیار
ادرین میدانن منز پکۍ پکۍ ۔
اسۍ چھہِ جلاوطنن ہنزِ شکلہِ سرپھہ سندس قلمروس منز۔
اسۍ چھہ گنڈہ ڈورین منزاستادہ ہیۆرکن شبس وچھان۔
یہ میون دل چھہ دۅہس منز لۆت سۆت ٲلوہیو تہ راتس
اۆش ہارن واجنہ منساونہ آمژِ زنہِ ہندۍ پاٹھۍ۔ یارہ ونم کیا کرہ
تکیازِ، بہ چھس لوسونین سیارن ہندس لولس منز ہینہ آمت زۆن۔
(2)
سوال تہ جواب
ونم اسۍ کیازِ چھہ نہ ازکل آواز تلان
تہ شور تلان تتھ پیٹھ یہ کینژھا سپدان چھہ۔تۅہہ وچھوہ
عراق کہ خاطرہ چھہ تیاری سپزمژ تہ بالن پیٹھ چھہ یخ ویگلان؟
بہ چھس پانۍ پانس ونان: ’’کر، صدا کر۔بالغ آسنک
کیا مطلب ییلہ کانہہ آواز تہِ نیرِ نہ؟ لاے صدا!
وچھ کس دیہ جواب! یہ چھہ سوال تہ جواب!‘‘
اسہِ پییہِ خاص طور بڈِ ہٹہ صدا لاین سانین
فرشتن تام واتنہ خاطرہ یم گۆب بوزان چھہِ۔
تم چھہ ژورِ روزتھ ژھۅپہِ ہندین جگن منز یم سانین جنگن دوران برنہ چھہِ آمتۍ
اسہِ چھیہ ییتین جنگن ہنز منظوری دژمژ زِ اسہِ چھہ نہ
ژھۅپہِ نش کانہہ تہِ مفر؟اگر اسۍ پننۍ آواز تلو نہ، اسۍ دمو باقین موقعہ
(یم اسی چھہِ) گرس نقب دنک
اسۍ کتھہ پاٹھۍ ٲسۍ بڈین صدا لاین والین کن کن داران
— نرودا، اخماتووا، تھورو، فریڈرک ڈاگلس– تہ وۅنۍ
چھہ اسۍ ژرین ہندۍ پاٹھۍ کلۍ دۅپھن منز خاموش؟
صوفین ہند گف چھہ زِ سانۍ زندگی چھیہ ستن دۅہن ہنز
ہفتہ کس کتھ دۅہس منز چھہِ اسۍ ؟ از چھا بریسوار؟
جلدی کرو، صدا لایو! آتھوارِ ہند شب پییہ جلدے وٲتتھ۔
(3)
شبستری تہ گلشن راز
بہ ہیکہ نہ شبستری سندۍ تعریف کرتھ تھکتھ امہِ مۅکھہ
زِ تمۍ انۍ مہۍ سنزہ تہ ہسۍ سنزہ زنگہ اکھ اکس نکھہ۔
امہ پتہ چھس بہ آتھوار ژندروارِ نزدیک اننۍ یژھان۔
فرض کرو اکس گاسہ تلس تگہ ہے واوس ستۍ نیتھر کرن۔
تۅہہ چھو نا تم جان نیتھر وچھمتۍ ییلہ
واو تہ کۆش وتہِ یکہ وٹہ بۅن وسان چھہِ۔
ییلہ میہ نظم تتھ جایہ واتناوان چھیہ ییتہ
کانہہ واقعہ چھہ نہ دۅیہ لٹہِ ظاہرسپدان،بہ چھس ژھانڈان
اکھ وشن کمرہ تہ تفکرن ہندۍ ساس وری۔
کانراڈن وۆن زِ کرہن تیراک ووت جہازس تام۔
اگر اسۍ تتھ دۅکھس منز غۅطہ دمو یس اسہ موافق آسہِ
سانین خوابن منز آسہِ تہِ سورے یمہ خاطرہ آدم تہ حوا ودنس آے۔
عجیب واقعہ چھہِ سپدان۔
اکہ صبح چھہ کیرکیگارڈسمجاوان زِ ناراضگی کتھ ونو
تہ گگر چھہ کمرس منز پریتھ کانسہ ستۍ نیتھر کرن قبول کران۔
رابرٹ چانۍ یم تھدۍ حوصلہ چھہ نہ ثابت کران زِ ژہ کیا
چھکھ پزرک قریبی دوست۔مگرژیہ چھتھ پننۍ بگۍ
انسانہ سندِ دۅکھہ چین مرگن منز چلاونۍ ہیچھمژ۔
(4)
قلعہ منزہ کھنڈ ژورِ نین
اسۍ چھہِ غریب طالب علم یم سکولہ پتہ سکولس منز ٹھہرتھ چھہِ پران خوشی
اسۍ چھہِ ہندوستان کین بالن ہندین تمن جاناوارن ہندۍ پاٹھۍ
بہ چھس سۅ مۅنڈ یمۍ سند شر چھہ تسنز کنی خوشی۔
اکوے چیز یس بہ پننس رییہ کلس منز رٹتھ چھس
چھہ مدریر کہ قلعہ کہ معمار سند نقشہ
مدریرک صرف اکھ پھۆل ژورِ ننس منز چھیہ سۅ خوشی۔
جاناوارن ہندۍ پاٹھۍ چھہِ اسۍ انہ گچہ منزہ وپھ تلتھ اکس دیوان خانس اژان
یس نغمگی ستۍ روشن چھہ، تہ پتہ چھہِ وپھ تلتھ واپس نیران۔
وشنہِ دیوان خانہ منزہ نیبربند گژھنس منز تہِ چھیہ خوشی۔
بہ چھس کاہل، آوارہ، تہ احمق مگر میہ چھہ خۅش کران
تمن متعلق پرن یمو بتھیک اکھ جلوہ وچھ
تہ تمہ پتہ مودۍ وہہِ وہرۍ بصد خوشی۔
میہ چھہ نہ کانہہ ہرجہ اتھ چانس وننس منز زِ بہ مرہ جلدے۔
جلدے لفظہ چین آوازن منز چھس بہ بوزان
لفظ ژہ ،یمہ ستۍ شروع گژھان چھہ پریتھ سہ جملہ یتھ منز چھیہ خوشی
’’ژہ چھکھ ژور۔‘‘ منصفن وۆن۔ ’’اسۍ وچھوکھ
چانۍ اتھہ۔‘‘ میہ ہاوۍ عدالتس منز پننۍ مسلہ مۆٹۍ اتھہ۔
میون سزااوس ساسن ورین ہنز خوشی۔
[ترجمہ: منیب الرحمن]


c: text/html

text:
کاشکٲری
ذراعت، کاشکٲری یا کاشت کاری چھہِ فصل وَونس تہٕ جب رچھنس ونان۔[1] انسٲنی تہذیٖب کِس ترقی مَنٛز چھُ ذراعتُک اَکھ اَہَم حِصہٕ۔ زراعتٕچ تاریخ گٔی ساس بۄد وری برٛونٛہہ شروع۔ انسانو لوگ تقریباً ۱۰۵ ساس وری برونٛہہ جنگلی بیلؠ جمع کَرنؠ۔ تَمہِ پَتہٕ کورُکھ یِتھے ۱۱ ساس وَری برونٛہہ تِم وَونؠ شروع۔ یِتھے پٲٹؠ کورُکھ جانور رَچھنؠ قریباً ۱۰ ساس وری برونٛہہ شروع۔
جدید زرعی سائنس، کُلؠن ہندؠ پیوندن، کُلؠ دَوہو تہٕ کھادو کور دراعت واریاہ وسیع مگر سۭتؠ سۭتؠ کۄرُکھ ماحولس واریا خرٲبی۔
ذراعتکؠ اہم پَیداوار ہؠکو أسؠ یمن مجموعن مَنٛز ژٲرِتھ: کھؠن (مثالے دانہٕ، سؠُن، میوٕ وغیرہ)، کپڑ، ذالُن تہٕ خام مال (مثالے ربڈ وغیرہ)۔ دنیہکؠن مزورن ہُنٛد ترٛیم حِصہٕ چھُہ ذراعتکِس سنعتس ستؠ وابستہٕ حالانکہ یہِ تعمداد چھہِ دوہ خۄ ددوہ کم گژھان۔
حَوالہٕ[اؠڈِٹ]
- ↑ Safety and Health in Agriculture ( اَنگیٖزۍ زَبانِہ مَنٛز). International Labour Organization. 1999. ISBN 978-92-2-111517-5.

robotstxt: allowed

filter: keep


text:
یَتھ صَفَس پؠٹھ چھِ تِم صَفہٕ یِم تَخلیٖق کَرنہٕ چھِ آمِت. یہِ چھُ وِکیٖپیٖڈیا گرٛانٹُک حِصہٕ. تُہؠ ہیٚکِو یَتھ صَفَس پؠٹھ صَفہٕ مُنتَخٕب کٔرِتھ یِم تُہؠ باسان چھِ زِ یَتھ وِکیٖپیٖڈیاہَس پؠٹھ گَژھَن آسٕنؠ.
یَمہٕ مَنصوبہٕ دٕس آے مَدَتھ صَفہٕ، تَصویٖر، سِکریٖن شاٹ تَخلیٖق کَرنہٕ.
بۄنہٕ کَنہِ چھِ تِم مَدَتھ صَفہٕ یِم تَخلیٖق کَرنہٕ آے. یِم صَفہٕ چھِ کوڈ اؠڈِٹ خانَن مَنٛز کامہِ یِوان. کوڈ اؠڈِٹ خانَس خٲطرٕ وُچھِو کوڈ اؠڈِٹ سَرنامہٕ.
عام اؠڈِٹ تَعارُف[اؠڈِٹ]
تَصویٖر اؠڈِٹ تَعارُف[اؠڈِٹ]
حَوالہٕ ظٲہِر اؠڈِٹ تَعارُف[اؠڈِٹ]
ڈَبہٕ تَعارُف[اؠڈِٹ]
بۄنہٕ کَنہِ چھِ تِم مَدَتھ صَفہٕ یِم تَخلیٖق کَرنہٕ آے. یِم صَفہٕ چھِ کوڈ اؠڈِٹ خانَن مَنٛز کامہِ یِوان. ظٲہِر اؠڈِٹ خانَس خٲطرٕ چھِ ہیٚرِم صَفہٕ.
عام اؠڈِٹ[اؠڈِٹ]
ڈَبہٕ تَعارُف کوڈ اؠڈِٹ خانَس مَنٛز[اؠڈِٹ]
حَوالہٕ تَعارُف کوڈ اؠڈِٹ خانَس مَنٛز[اؠڈِٹ]
تَصویٖر تَعارُف کوڈ اؠڈِٹ خانَس مَنٛز[اؠڈِٹ]
کَتھ صَفہٕ تَعارُف[اؠڈِٹ]
سِکریٖن شاٹو وَرٲے یِم تَصویٖر تَتھ مَنصوبَس مَنٛز بَناونہٕ آے چھِ وِکیٖپیٖڈیا:مَدَتھ صَفہٕ تَخلیٖق/تَصویٖر جاے دٕستِیاب.
یَتھ پروجَکٹَس مَنٛز آے یِم ویڈیو تَخلیٖق کَرنہٕ.
یَتھ پروجَکٹَس مَنٛز آے یِم آڈیو تَخلیٖق کَرنہٕ.
- TimedText:Edit Button.ogv.ks.srt
سِکینَر شاٹ یِم تَتھ مَنصوبَس مَنٛز بَناونہٕ آے چھِ وِکیٖپیٖڈیا:مَدَتھ صَفہٕ تَخلیٖق/سِکریٖن شاٹ جاے دٕستِیاب. اَتھ صَفَس پؠٹھ چھِ تَمام سِکریٖن شاٹ دَرٕج یِم صٲرفو تَخلیٖق چھِ کٔرِمِت اَتھ د.وران


text:
1
زونۍ پان پنن پرزناو
زونۍ
پریتھ شبہ چٲنس اتھ بۅن وسنس پیٹھ چھم
جیرہ وۅتھان
یُس کانہہ آنگن
یۅسہ کانہہ دٲر تہ یُس دروازہ دواں چھے ناد
دوراں دوراں
سورے گہہ ہیتھ تسۍ نِش چکھ واتان
زونۍ، ژہ ہر گہہ پان پنن پرزناوکھ
ہر گہہ پننس دیواں خانس اندر بوش رٹکھ
سٲری آنگن
ساریۍ دارِ تہ بر واتن کھۅکھش کراں
چٲنس دروازس پیٹھ
لیکھن پننیو اچھر والوسیتۍچانٮن پدۍ آکھن پیٹھ
’’چانہِ جلوک سۅند ری اسہِ ارمان‘‘
زونۍ، تھزر ترٲوتھ
اتھ چٲنس
پریتھ شبہ بۅن وسنس پیٹھ چھم جیرہ وۅتھان__
___
2
مٔژی-ونیو مے، میہ سیتۍ مہ وچھ ژۅدٲہم زون
مٔژی ونیو مے، میہ سیتۍ مہ وچھ ژۅدٲہم زون
اگر تگاں چھے نہ دٲر وۅنۍبند کرنۍ
میہ ونتم یہِ چھا خطا میون
اگر ژیہ روشن دان مژرنہ اوے سینک
اگر ژیہ أندری شیشہِ پُھٹنک چھنۍ کنن گوٚے
میہ کُس خطا کھوٚت
مٔژی، یہ زون چانہِ کھۅتہ تہِ بٔڈ مٔژ
یہ چھینہ بالکل پژاں کٲنسی
قلف یہ مژراں کمن صندوقن
تہ چاکھ جامن چھیہ دیاوناواں
کمن مژن مس یہ پراٹہ ناواں
مٔژی ونیو مے، میہ سیتۍ مہ وچھ ژۅدٲہم زون
___
3
ایس ایم ایس
تمہِ اوس نہ روٚچھمت
زون ژۅدٲہم وچھنک
کہنے تہِ خواب
پوٚز اکہِ دۅہ متہِ ریتہ کالہِ
ییلہِ تمہِ آنگنۍ زون ژۅدٲہم دراے
تس رود نہ پانس تام
تمہِ مژرٲو ہنگہ منگہ دٲر پننۍ
دۅژھو ،دۅژھو سوٚمبروون سورُے زونہ گہہ ہلمس منز
پتہ تھوون راتس پھٹج بنٲوتھ شاندس تل
تو پتہ لیوکھن کستامتھ اکھ ایس ایم ایس
’’از سٲو میہ چٲنۍ ژۅدٲہم زون راتس پانس سیتۍ”
___
زمرے:شاعری


text:
منیب الرحمن
لل دیدِ تہ نندہ ریشۍ سنزِ شاعری متعلق چھیہ کتابا کتابا یوان یم بنیادی طور تہندس اعتقادی پہلووس سیتۍ واٹھ چھیہ تھاوان۔ یہندس کلامس متعلق چھیہ خالص ادبی لحاظہ کمے پہن کتھ سپدان۔ میہ ووت ہمیشہ سوچان زِ اونگجہ ٹینڈین پیٹھ گنزراونہ ینہ والیو واکھو تہ شروکیو علاوہ چھہ نہ کانہہ یہنزِ شاعری متعلق کینہہ لیکھتھ ہیکان۔ لل دیدِ ہندۍ چھہِ خالص ستھ ٲٹھ واکھ یمن تمام حضرات کیا رحمن راہی تہ کیا شفیع شوق پنین مضمونن منز پھران چھہِ۔ یمو کینژو واکھو علاوہ اگر بییہ کینہہ چکاونہ یوان چھہ سہ چھہ محمد یوسف ٹینگ سندِ آیہ یاتہ کانہہ کنے کنے مصرعہ نتہ کانہہ ژھور تہ چھون فقرہ۔ یۅہے حال چھہ نندہ ریشۍ سند۔
اکھ سوال چھہ یہ زِ واریاہ چیز چھہ تتھۍ یم اتی لل دیدِ ہندۍ باسان چھہِ تہ اتی نندہ ریشۍ سندۍ۔ امہ کھوتہ زیادہ کھرۍ لد یس معاملہ چھہ تہ یس میہ ہمیشہ تنگ کران چھہ زِ یہندس متنس پیٹھ چھیہ نہ لسانیات کہ اعتبارہ کانہہ کٲم سپزمژ، نہ تقابلی، تہ نہ تاریخی لحاظہ۔ نہ بیرونی تہ نہ اندرونی شواہدن مدنظر۔
اکھ واکھ یا اکھ شروک چھہ زبانۍ ہندِ لحاظہ ازچہ زبانۍ منز تہ بیاکھ واکھ یا شروک چھہ تژھہِ زبانۍ منز یمیکۍ لفظ پرانۍ چھہِ تہ کینژن ہندس معاملس منز پورہ ترجمچ ضرورت چھیہ پیوان۔ کتھ چھیہ صاف زِ یا تہ چھہ یمن ہندۍ لفظ بدلیمتی، نتہ چھہ خۅد ساختہ واکھ تہ شروکۍ یمن کن منسوب کرنہ آمتی۔ یمے خود ساختہ واکھ تہ شروکۍ چھہ دراصل تم چیز یمو کنۍ اسۍ لل دید تہ نندہ ریوش زانان چھن۔
یہ سوال چھہ نہ یمن دۅن گۅنماتن ہندس وجودس یا یمن ہندس موجود کلامس پیٹھ کانہہ اعتراض بلکہ یمن ہندِ مطالعہ خاطرہ سیٹھا اہم۔
اتھ سلسلس منز چھہ کینژو عالمو قدم تلمتۍ مگر تم چھہِ زیادہ تر اعتقادی کونہ متنس سیزر کران مثلا بملا رینہ سنز کتاب۔ یہ کتاب چھیہ نہ ناکارہ۔ سوال چھہِ اہم تلنہ آمتۍ مگر حل چھہ اعتقادی نظریکۍ۔ میہ چھیہ وۅمید نوۍ ادیب تہ ماہر لسانیات تہ عالم کرن اتھ مطالعہس کن توجہ۔
زمرے:تنقید


text:
وِکیٖپیٖڈیا:چاے جاے
تَوَجہ: نٔوۍ سوال چھِ تَلہٕ کَنِہ آسن. پوٗرٕ کٕرمِیت سوال چھِ ییون آرکائیو کرنہٕ.
مہربٲنی کٕریتھ کریو دَستخَط یمو سٲتۍ:
~~~~.
مثال[اؠڈِٹ]
سَوال: ویکیپیڈیاہس پیٹھ کُس ہیکہ اؠڑیٹ کٕریتھ؟
بیٔ زبائنی ہُند وِکیٖپیٖڈیا ذُوڑُن[اؠڈِٹ]
میہ چھُ آکھ ٹھاٰٹِھرِی پیٹھ مَضمون بَنوٰمُت۔ یہ کِتھکِن گَسِ اِنگَلِش زَباٰیٔں کُن کَنَّکَٹ۔ Thathri
- جَواب: TheChunky مےٚ چھِ سیٹھاہ خوشی زِ اَکھ نٔو رُکُن چھُ مَضموٗن بَناوَن یَتھ وِکیٖپیٖڈیاہَس پؠٹھ. تۄہِہ چھِو خٲر مَقدَم. اَنگریزی وِکیٖپیٖڈیا مَضموٗنَن سٲتؠ جوڈنہٕ خأطرٕ چھِ گۄڈٕ دیسکٹاپ سایٹ کھۄلین، ڈیسکٹاپ سایٹ چھِ پرٛتھ صَفس بۄنہٕ کَن کھولنہٕ یِوان ڈیسکٹاپ لِنک پؠٹھ کِلِک کٔرِتھ. تَمہِ پَتہٕ چھُ سایِڈ بارَس مَنٛز کُنٛڈٕ کٕریٚو شٲمِل پؠٹھ کِلِک کَرُن. تَتہِ یِیہِ اَکھ ڈَبہٕ تَتھ مَنٛز چھِ اَنٛگریٖزی زَبان ہُند صَفُک ناو دَرٕج کَرُن. وومید چھِ زِ سَوالَس آو جواب دیِنہٕ. اگر بیٚیہِ چھِو کانٛہہ سوال، أسؠ چھِ تَیار جَواب دِینہٕ خٲطرٕ. اؠڈِٹِنگ مُبارَک! 511KeV (کتھ باتھ) 07:43, 27 مٔیی 2022 (UTC)


text:
محمد یوسف ٹینگن چھہ کلیات رسول میرس زیٹھہِ زیوٹھ پیش لفظ لیوکھمت، یتھ منز واریاہ ترت وننہ چھہِ آمتۍ۔ کینژن ہنز نشاندہی چھیہ میہ پتمین پوسٹن منز کرمژ۔
اکس جایہِ چھہ ونان زِ رسول میرن چھیہ کینہہ عجمی تہ فارسی ترکیبہ حافظ، فردوسی تہ نظامی سندۍ پاٹھۍ ورتاومژہ۔ تقریبا اکس صفحس پیٹھ چھہ یمن ترکیبن ہند فہرست دنہ آمت۔ فہرستس منز چھہِ رستم، سام، جمشید تہ منصور ہوۍ لفظ۔ شاید آسہِ ٹینگ یمن سیدین سادن لفظن تہِ ترکیبن منز شمار کران۔ بہرحال، ٹینگ چھہ ژکہِ رسول میرنین فارسی غزلن منز ورتاونہ آمژن ترکیبن ہنز فہرست سازی صفحہ برنہ کہ غرضہ کران۔ یہ ونن زِ تمۍ چھیہ یم ترکیبہ حافظ، فردوسی تہ نظامی سندۍ پاٹھۍ ورتاومژہ چھہ ترت۔ کانہہ مثالا چھیہ دنہ آمژ زِ یم ترکیبہ کتھہ پاٹھۍ چھیہ یمن ترین فارسی شاعرن ہندۍ پاٹھۍ ورتاونہ آمژہ؟ اتہِ نس چھہ سوال یہ تہِ زِ کیا یم ترکیبہ چھا یمو ترییو فارسی شاعرو اکی طریقہ ورتاومژہ، کِنہ ٹینگ سند مطلب چھہ زِ یم ترکیبہ چھیہ حافظ تہ فردوسی تہ نظامی ین تہِ ورتاومژہ۔ اگر تی مطلب چھہ، کیا باقی کانسہ فارسی شاعرن چھیہ نا یم ترکیبہ ورتاومژہ؟ گیلہ مٲرتھ تمہِ وقتکۍ ادیب مرعوب کرنہ علاوہ گژھہِ نا کتھن کانہہ معنی آسن۔ ترکیبن ہندس فہرستس منز چھہ ماہتاب قندہار تہ آفتاب بلغار تہِ دنہ آمتۍ۔ میہ دی تو ہٲوتھ زِ حافظ، فردوسی، نظامی ہیتھ کمۍ فارسی شاعرن چھیہ یم ترکیبہ ورتاومژہ۔
ونان چھہ "(رسول میر) سندین یمن غزلن منز چھہ فارسی بحر تمہِ آیہ استعمال کرنہ آمتۍ ز یمن ہیکو اسۍ فارسی میزانہ کیو قاعدو سیتۍ تقطیع کرتھ۔”
یہ جملہ کوتاہ مضحکہ خیز چھہ۔ بحرہ نش چھہ امۍ سند مطلب اوزان، بحرس تہ وزنس درمیان کیا فرق چھہ، تہِ چھیہ نہ امس پتاہ۔ بہرحال، فارسی بحر چھا تمہِ آیہ تہِ استعمال کرنہ آمتۍ یمن نہ فارسی میزانہ کیو قاعدو سیتۍ تقطیع ہیکہِ گژھتھ؟ یہ منطق تھاوۍ تو اکتھ کن۔ مثالہ چھہ دوان زہ۔
- طفل اشکم را غمت گہوارہ جنباں اے صنم
بحر رمل: فاعلاتن قاعلاتن فاعلاتن فاعلات
اتھ غزلس چھہ نہ ٲخری رکن فاعلات بلکہ فاعلن۔ خبر کمۍ تام چھس یہ غلط لیکھتھ دیتمت، ادہ امۍ تہِ تور تتھے پاٹھۍ۔ بیاکھ مثال چھن یہ دژمژ:
- دل بندہ دل آزار دل آرام نگارو
بحر مضارع: مفعول مفاعیل مفاعیل مفعولن
گوڈنچ کتھ چھیہ یہ زِ اتھ وزنس تہِ چھہ ٲخری رکن غلط دوان۔ یہ چھہ نہ مفعولن بلکہ فعولن۔ دویم کتھ چھیہ یہ زِ یہ چھیی نہ مضارع بحرک وزن بلکہ ہزجک۔ یہ تہِ چھس کمۍ تام غلط لیکھتھ دیتمت۔
یہ گیہ ٹینگ سنز عروض دانی۔
کلیات مہجورس منز چھن لیوکھمت زِ مہجورن ورتاوۍ ژھوٹۍ وزن، حالانکہ مہجورنۍ ساری غزل چھہِ ٲٹھ رکنی وزنن منز، یم کُنہِ تہِ اعتبارہ ژھوٹۍ وزن چھہِ نہ۔ ٹینگ چھہ یتھوے مضحکہ خیز بیانو سیتۍ صفحہ بران۔ پرن والین چھیہ نہ اور کن نظر پلان تکیازِ تم چھہِ طرز تحریرن مرعوب کرۍمتۍ۔


text:
سجاد امین ملک
’’دہہِ وہرۍ‘‘ نظم چھیہ شاعرانہ تخیلچ اکھ رٔژ مثال۔ نظمہِ منز چھہ باونہ آمت زِ اکھ شعری کردار کِتھہ پاٹھۍ چھہ بے خیالی منزاکِس تتھِس یارہ بلس پیٹھ واتان ییمیک موجودہ صورتحال تسندس ذہنس موجود پۆت آکھ نٔنراونک باعث چھہ بنان۔ نظمہِ منز چھہِ شعری کردار سندۍ جذبات تہ خیالات اکھ اکِس منز تتھہ پاٹھۍ تحلیل آمتۍ کرنہ زِ اکھ نٔو تخلیٖق چھیہ پنن زندہ زوٗ آکار پرٲوتھ تہ ’’دہہِ وہرۍ‘‘ عنوان رٔٹتھ قارۍ یَس برونہہ کنہِ دیدمان سپدان۔ یتھہ پاٹھۍ جسم تہ روح یکوٹہ انسانۍ وجودک باعث چھہ بنان تتھے پاٹھۍ چھہِ لفظ تہ جذبہ رٔلتھ شاعری خلق کران۔ اگر انسانۍ وجودہ منزہ جسم تہ روح بیۆن بیۆن یِن کڈنہ یمن راوِ پنن آسُن۔ بلکہ ونو زِ پورہ انسانہ سند وجودے مۅکلہِ، بلکل یتھے پاٹھۍ اگرے شاعری منز لفظ تہ جذبہ الگ الگ یِن کڈنہ یمن روزِ نہ کہنے وقعت تہ نہ ہیکہِ شاعری بارسس یِتھ تکیازِ دۅنوے چھہِ تخلیقہ؛ تخلیق ؤنتھ گۆو سہ چیز یُس زہ یا دۅیو کھۅتہ زیادہ چیزن ہندِ ملاونہ سیتۍ کُن تہ منفرد بناونہ آسہِ آمت۔ انسان سند تخلیق کار ییتہِ پانے ذات باری چھہ تتہِ چھہ شاعری ہند تخلیق کار اکھ شاعر آسان۔ شاعر چھہ لفظن تہ جذبن تتھہ پاٹھۍ ہم آہنگ کران زِ یہندِ تحلیلہ سیتۍ چھہ یمن دۅشونی چیزن درمیان بیٚنیر کھٹان تہ کُنیر پرٲوتھ چھہِ کُنہِ نظمہِ ہنزِ صورژ منز لفظہ باوتھ پراوان۔ یتھ وٲرڈسؤرتھ’’Man Speaking to Men‘‘ ونان چھہ۔ مگر یہ سورے چھہ شاعرانہ تخیلک کمال یتھ کولرج کُن کرن واجنۍ قوت چھہ ونان یعنی مختلف چیزن یکجا رٹنک طاقت، یُس وکھرہ وکھرہ چیزن اکِس وحدژ منز انان چھہ تہ شکلاوان چھہ۔ امہِ پتہ ییلہ تہِ زانہہ قاری یہ شاعرانہ تخلیق پران چھہ تس چھہ اتھ منز پنن پان آور لبنہ یوان۔ تس چھہ باسان زِ اتھ منز باونہ آمت تجربہ چھہ نہ شاعر سند بلکہ تس پنن۔ تس چھہ بے پھروک زیوِ نیران:
دیکھنا تقریر کی لذّت کہ جو اس نے کہا
میں نے یہ جانا کہ گویا یہ بھی میرے دل میں ہے
نظمہِ منز باونہ آمت تجربہ ہیکہِ اسہِ منز پریتھ اکِس سیتۍ سپدِتھ تکیازِ اسہِ منز چھہ ونیر (fancy) تہ تخیل دۅشونی ہنز ٲڈرن ازلے موجود یُس اسہِ انسان آسنک شرف چھہ بخشان تہ شاعر تہِ چھہ اسے ہِیوٗ اکھ انسان۔ مگر کولرج نہِ خیالہ ییتہ عام انسانس نِش محض بنیادی تخیل چھہ تتہِ چھہ شاعرس نش اکہِ خاص قسمک تخیل آسان یتھ سہ ثانوی تخیل یا شاعرانہ تخیل ناو دمو۔ غلام نبی فراق چھہ ’’کولرج تہ تخیل‘‘ ناوۍ مضمونس منز کولرجن یہ سونچ کاشراونس دوران لیکھان:
’’ونیر چھہ نہ بے شک کہین سوایے یاداشک اکھ انداز تہ طرز۔۔۔
یہ (بنیادی تخیل) چھیہ خود شعوریتچ سۅعمل یۅس تمام علمچ تہ ادراکچ بنیاد بنان چھیہ۔ یہ چھہ تمی عملہِ ہند انسانۍ نقل ییمہِ سیتۍ خداین یہ دنیا تخلیق کۆر۔ روٗد ثانوی تخیل یہ چھہ بنیادۍ نِش مختلف۔ یہ چھہ شاعرانہ تخیل۔ یتھہ پاٹھۍ بنیادی تخیل اکسی عملہِ منز ظاہرس تہ ظاہر زانن والِس یکجا کران چھہ، تتھے پاٹھۍ چھہ ثانوی تخیل یا شاعرانہ تخیل شاعر سند دل تِمن چیزن سیتۍ یمن سیتۍ امۍ سند سوچ تہ امۍ سنز فکر آورۍ آسان چھہِ یکجا کران۔ بقول کولرج یہ چھہ میل کران سنین احساسن سنین خیالن سیتۍ۔
راہی سنز یہ نظم چھیہ ترین بندن پیٹھ مشتمل تہ تریشوے بند چھہِ شاعرانہ مزازچ باوتھ کران۔ اتھ سیتۍ سیتۍ چھہ نظمہِ منز راہی سنزِ نظم نگاری ہند نشانہ ہاوکھ تہِ موجود، یعنی شاعرانہ کردار یا باوکھ یسندِ سیتۍ یہ نظم اکھ خۅد کلامی چھیہ بنیمژ۔ گۅڈنکس بندس منز چھہ کردار باوان زِ تمۍ کیاہ وُچھ یعنی بے خیالی منز کتھ خاص جایہ نِش ووت سہ۔ دویمس بندس منز چھہ سہ ونان زِ یہ تمۍ اتھ جایہ وُچھ، تہِ وُچھتھ کیاہ پیۆو تس یاد۔ یعنی شاعر چھہ تخیلہ دسۍ کردارس موجودہ صورت حال پیٹھ وُپھنٲوتھ پتھ کال کِس صورتحالس منز واتناوان۔ تریمس بندس منز چھہ شاعر کردارہ دسۍ موجودہ تہ پتھ کالک صورتحال اکھ اکِس سیتۍ مِلوتھ تہ شروپرِتھ اکھ نۆو صورتحال باوان یُس تمۍ جذبلۍ انہارہ ژیونمت چھہ آسان۔ رحمان راہی سنزِ یتھ نظمہِ منز چھیہ اسہِ وٲرڈسؤرتھنۍ نظم’’Tintern Abbey‘‘ ہنز ژھاے لبنہ یوان مثالہِ پاٹھۍ:
Five years have past; five summers, with the length
Of five long winters! and again I here
These waters, rolling from their mountain-spray springs
With a soft inland murmur. Once again
Do I behold these steep and lofty clips,
That on a wild secluded scene impress
Thoughts of more deep seclusion; and connect
The landscape with the quiet of the sky.
دہہِ وری برونہہ تہِ یہ کۅل ٲس یژھے سنۍ باسان
بونہِ پیٹھ ٲس یتھے پاٹھۍ گژھان منزۍ بوٗلیاہ
زنتہ خاموش سرس منز چھیہ تلان وۅٹھ گاڈاہ
سے کِکر پھُلیہ ہوا پرانہِ شرابچ تیہہ ہیتھ
نب یۆہے ناگ ونک زوٗن یہے زل پرۍ یاہ
بے خیالی منز بہ تتھۍ یار بلس پیٹھ ووتس
As in a landscape to a blind man’s eye: ۔
We are laid asleep In body, and becomes a living soul:
While with an I made quiet by the power
Of Harmony, and the deep power of joy,
We see into the life of things
نیب آوارہ دِلَس لگۍ تہ نظر سیتۍ آیس
اوہ یۆہے آب بران میانۍ نظر پرزناون
بس ییمی وقتہ، ییتی وعدہ کۆرُن، خواب گۆرُن
For I have learned
To look on nature, not as in the hour
Of thoughtless youth; but hearing oftentimes
The still sad music of humanity
دَہ وری گے تہ یہ بوٗنۍ اتہِ مدراوان خواب
قبرِ پیٹھ پیوٗر چھہ پرانان تہ پھۅلان نوۍ سوسن
راہی سنزِمذکورہ نظمہِ منز چھہ وٲرڈسورتھنہِ Solitary Reaper نظمہِ ہند تہِ آلو کنن گژھان:
A voice so thrilling ne’er was heard
In spring-time from cuckoo bird
Breaking the silence of the seas
بونہِ پیٹھ ٲس یتھے پاٹھۍ گژھان منزۍ بولیاہ
زنتہ خاموش سرس منز چھیہ تُلان وۅٹھ گاڈاہ
مضمون کِس دسۍ لابس منز شاعری نسبت وٲرڈسورتھنۍ یۅس راے دنہ آمژ چھیہ سۅ مدِ نظر تھٲوتھ ونو زِ شاعرانہ عمل چھیہ بۅنہ کنہِ دِنہ آمتیو مرحلو منزۍ گزرِتھ طے سپدان:
* شاعر
* ژیونمُت تجربہ
* جذبہ
* یاداشت
* تِتھُے/ہیوٗ جذبہ
* نظم
* قاری
* جذبہ
یہے شاعرانہ عمل چھیہ مذکورہ نظمہِ منز باونہ آمتِس تجربس نظمہِ ہِنز صورت دنس منز عملاونہ آمژ۔ نطمہِ منز چھہ شاعرانہ باوژ بل تہ باوژ ول اکہِ منفرد اندازہ ورتاونہ آمتۍ۔ اتھ منز چھہِ تشبیہہ، استعارہ، پیکر تراشی تہ تجسیم کاری بیترِ ورتاونہ آمتۍ۔ مثالے:
1) بونہِ پیٹھ بوٗلۍ گژھنس چھہِ سرس منز گاڈِ ہنز وۅٹھ تُلنس سیتۍ تشبیہہ آمژ دِنہ۔
2) کِکر پھُلیہ ہوہس منز پرانہِ شرابچ تیہہ۔
3) نبس ونہ کِس ناگَس سیتۍ تہ زوٗنہِ زل پریہ سیتۍ تشبیہہ ِنہ آمژ (یمن ژۅشونی ہند یکوٹہ رٔلتھ اکھ داخلی رشتہ پاد سپدُن چھہ لوٗبہ وُن تاثر پیدہ کران)
4) نیب آوارہ دلس لگنۍ تہ نظرِ سیتۍ یِنۍ، ہیرِ ہند قدمن میٹھۍ دوان گنزراوُن، وقتک مس قدمو پکُن (تجسیم کاری، پیکر تراشی)
5) یاوُن گنڈُن، کوچہ منزۍ وُپھُن، مانزِ اتھو نۆٹ وایُن (معصومیژ، مارۍ منزر، جوانی تہ امارن ہندِس وسجارس کُن اشارہ)
6) نظر پرزناوُن تہ وعدہ کرُن تہ خواب گرُن (عاشقس تہ معشوقس درمیان رشتس کُن اشارہ یُس موت چہِ تخریب کاری سیتۍ ٲخرس پھٹان چھہ)
7) قبر۔ (موتچ علامت)
نظمہِ ہند معنوی تھزر
"موت چھہ مختلف زبانن منز واریہن عظیم نظمن ہند موضوع رودمت۔ ’’دہہِ وہرۍ‘‘ منز چھہ راوی پننس محبوب سنزِ قبرِ پیٹھ پرانین یادن وُزناوان۔ موت چھہ ٹھہراو تہ پوشوُن فرار تہ زندگی چھیہ حرکت تہ ہیتھے ژلہ لار۔ نظمہِ ہندۍ روشن شبیہہ چھہِ دہہِ وہِرۍ برونہہ تہ دہہِ وہرۍ پتہ دۅن صورت حالن برونٹھ کُن انِتھ” تِژھ اکھ نامیاتی وحدت قایم کران زِ قاری چھہ انسانۍ صورت حالس متعلق سونچنس پیٹھ مجبور سپدان۔ نظمہِ منز چھہِ انسانۍ شخصیتکۍ ترے گوشہ گاشراونہ آمتۍ:
1) انسان تہ تسند تخیل: نظمہِ منز چھہ ہاونہ آمُت زِ کتھہ پاٹھۍ چھہ نظمہِ ہند کردار بدس کالک نظارہ وچھتھ پننہِ یادہ وترِ یا تخیلہ دسۍ پتھ کالہِ سپدیمتس واقعہس سیتۍ پنن پان جوڑان۔ کتھہ پاٹھی چھہ تخیلہ دسۍ جذباتۍ انہار موجودہ صورتحالس پیٹھ پنن عکس تراوان۔
2) انسان تہ زمان و مکانچہ پابندی: نظمہِ منز چھہ زیریں سطحس پیٹھ انسان اکِس وقتی دایرس منز بند ’’Time Bound‘‘ ہاونہ آمت یتھ ہاییڈ گر (Dasein) یا (Being There) ونان چھہ۔ شاعرانہ کردارہ دسۍ چھہ ہاونہ آمت زِ کتھہ پاٹھۍ چھہ انسانس لۅکچار، جوانی تہ بُجرہ کیو دورو منزۍ گذرتھ آخر کار ییمہِ عالمہ نیرن پیوان۔ اتھ سیتۍ سیتۍ چھہ ہاونہ آمت زِ کتھہ پاٹھۍ چھہِ بدس کال، پَتھ کال تہ پیش کال انسانہ سنزِ شخصیژ پیٹھ اثر انداز سپدان۔
3) انسان تہ مابعد الطبیعات: نظمہِ ہندس آخری مصرعس منز چھہ انسانس منز موجود مابعد الطبیعاتی پرژھنے (Metaphysical Quest) آسنس کُن تہِ اشارہ کرنہ آمت یعنی انسان چھہ پانس اندۍ پکھۍ موجود صورتحالس سٔنِتھ بعضے تتھۍ ہِوۍ سوال کران یتھ کُن راہی اشارہ چھہ کران:
پرژھلۍ دلن کھار ۍ کنڈۍ سوالن
(دہن سۅرمۍ اچھ ژھرے جوابن)
یہ آرہ ول کہندِ سالہ آمژ؟
یہ زون کیاہ واتہِ آفتابس؟
بۆچھِس کیمِس کمۍ گلابۍ کُٹھ دیت؟
لحذ اندرۍ کۆت گیۆو سکندر؟
(قعرِدریا سلسبیل)
حوالہ
1) Preface to Lyrical Ballads, William Wordsworth
2) غلام نبی فراق ’’کولرج تہ تخیل‘‘ ادبی تنقید (انہار: خاص شمار)، حصہ دوم 1982
3) Being in Time, Martin Heidegger, 1927
4) علم تہ ادب، کاشر ڈپارٹمنٹ، یونیورسٹی آف کشمیر، دویم چھاپ 2004
سجاد احمد ملک چھہِ کشمیر یونیورسٹی ہندس کاشرس ڈپارٹمنٹس منز ریسرچ کران۔
زمرے:تنقید


text:
فیاض دلبر
معروف فرانسیسی نقاد تہ لکھارۍ رونالڈ جیرارڈ بارتھس (Roland Gerard Barthes) سند دوٚپ چھہ زِ "ییلہ اکھ افسانہ نگار افسانہ لیکھنہِ چھہ بیہان دراصل چھیہ تمہِ افسانچ کہانی تمی وزِ تمس افسانہ نگارس تہِ لیکھان آسان”۔ وضاحتا گوٚو امیک مطلب یہ زِ افسانہ باپتھ کُس موضوع چھہ افسانہ نگار ژاران، کم تہ کتھۍ کردار چھہ تُلان، امی سٍتۍ چھیہ تسنز شخصیت تہ تہندِ لسنہ بسنک طریقہ تہِ سمجھ یوان تہ زندگی ہندین مختلف معاملن پیٹھ تہنز راے تراے تہِ معلوم سپدان۔ اتی چھہ یہ تہِ فکرِ تران زِ سۅکھس دۅکھس، غمس خوشی، کامیابی یا ناکامی پیٹھ کیاہ چھیہ لِکھارۍ سنز راے۔ یہ تہِ چھہ واضع گژھان زِ افسانہ نگارس چھا کانہہ ذاتی اخلاقی فلسفہ یا نقطہ نگاہ تہِ کنہ نہ۔ یہ چھا محض پننس ذاتی گدرنس پیٹھ ماتم کران روزان کِنہ امس چھیہ خارجی دنیاہس پیٹھ تہِ نظر تہ باطن تہِ چھس پرزناون تگان۔تخلیقی عملہِ دوران چھہ افسانہ نگارس ذہنی طور زبردست چاک و چوبند روزن پیوان۔ اتی چھہ اکھ جان، کامیاب تہ معیاری افسانہ تخلیق سپدان۔
میانۍ ذاتی راے چھیہ یہ زِ اکھ جان تہ کامیاب افسانہ چھہ سے یمیکۍ کردار شرین ہندین تماشن (کھلونن) ہیوۍ آسن نہ زِ افسانہ نگار دِیہ تمن کونز تہ کرناویکھ حرکت، پتہ ادہ تتھ حرکژ کا نہہ جواز آسہِ یا نہ آسہِ۔ نہ گژھہِ افسانہ نگار کردارن ہندس مرس منز پنن پان ژٲنتھ زبردستی لوکن پننۍ نظریات آپراونچ کوشش کرُن بلکہ گژھہِ کردارن پننۍ الگ پہچان، مزازہ، انفرادیت تہ شخصیت آسنۍ۔ اکہ جان افسانچ پہچان چھیہ یہ تہ زِ امہ کہ تحریر کس اندرمس تہ ظاہری ساختس منز چھہ اکھ مکمل نظم و ضبط آسان، امیک بنیادی خیال چھہ کُن مگر اتھ منز چھہِ معنیکۍ واریاہ تہہ موجود آسان۔ اکھ جان افسانہ نہ صرف چھہ ا فسانہ نگار سنز پختگی، سنیر تہ شخصیتچ نشاندہی کران بلکہ چھہ افسانے تسند مقام تہ درجہ مشخص ہیکان کٔرتھ۔
نیب فیس بک محفلِ افسانس منز شامل ژۅشو ے افسانہ چھہِ ازچہ شورہ شرارہ واجنہِ کشیرِ منز روزن وٲلس انسانس درپیش مسلن تہ معاملن، احساساتن، خوفس، غیر یقینیتس، غمس تہ خوشی بیترہ اندۍ پکۍ ووننہ آمتۍ ۔ معاشرتی تہ سماجی زندگی سٍتۍ افسانہ نگارن ہنز یہ ہم آہنگی چھیہ فطری طور لازمی تہ قابلِ تعریف۔ عصری آگہی آسنہ سٍتۍ لیکھنہ ینہ والۍ افسانہ ہیکن اکس سماجس ایکسرے تُلتھ مگر ادبس تہ صحافتس گژھہِ فرق روزنۍ تہ افسانہ نگار گژھِہ نہ کتھ ونان ونان موجودہ دورکین اخباری ایڈیٹرن ہندۍ پاٹھۍ پنن فتویٰ (editorial verdict) دین۔
برج ناتھ بیتاب سند افسانہ "مجاہد” پٔرتھ چھہِ یتھی کینہہ سوال ذہنس منز پیدہ گژھان۔ "کوچہ کہ اپارۍ مہ طرفہ ٲسۍ زہ لڑکہ اورۍ کن پکان۔ تمہ کرۍ تم پرزناونچ کوشش۔ تس ییلہ نہ کانہہ سانکت آو تس باسیوو یم گژھن مجاہد آسنۍ ۔ زیوٹھ کرہن ریش، نوۍ پھیرن، ہٹس گلو بند، ز نگن جینز پتلون، کھورن نوۍ گولا بوٹھ تہ اتھہ زہ بیبس منز ۔ زیبس گوٚو پورہ یقین زِ یم گژھن مجاہد آسنۍ ۔ ( افسانہ "مجاہد”)
سوال چھہ یہ زِ یم زہ عام کاشر ۍ نوجوان چھہِ زیبس مجاہد باسان۔ کیاہ افسانہ نگارس تہِ چھا یم مجاہدے بوزنہ یوان؟ تکیازِ افسانہ نگار ییلہ ییلہ افسانس منز یہند ذکر چھہ کران سہ چھہ یمن مجاہد ناوے دوان۔
"دروازس چھیہ ٹاسرارے گژھان۔
"زیبہ: ( دل دوٚر کٔرتھ) کُس حض چھوہ؟
اکھ مجاہد: یہ چھا حض محمد رمضانُن گرہ؟
۔۔۔
مجاہد: ہے دروازہ تراو حض، تہ ونوے۔ درواز تراو اسۍ کیاہ جن چھا زِ کھیموہ؟
۔۔۔
مجاہدس کھٔژ ژکھ، ۔۔۔مجاہدن دژ پوٚت نظر۔۔۔ ( افسانہ "مجاہد”)
برج ناتھ بیتاب چھہ زبر شاعر تہ ادیب گنزرنہ یوان، ہمعصر کاشرس ادبس چھہ یہند اکھ پنن دیت یتھ نہ کانہہ انکار ہیکہِ کٔرتھ مگر یہ افسانہ وونان وونان چھیہ یمو یا تہ سہل انگاری کٲم ہیژمژ نتہ چھہ مصلحتن ہند شکار گوٚمت۔ کُنہِ کُنہِ چھہ یمو Judgmental بٔنتھ فتویٰ تہِ دیتمت۔ زنانہ ( زیبہ) چھیہ مردس (محمد رمضانس ) دپان زِ ہرگاہ سہ شرابہ چییہ سۅ ژلہِ گرہ ترٲوتھ۔ ز یبہ نہِ اتھ دھمکی پیٹھ چھہ افسانہ نگارس باسان زِ محمد رمضانس منز چھہ "مردانگی ہند غیرت” پیدہ گژھان تہ سہ چھہ کردارس ( محمد رمضانس) اتھہِ دلہ منزۍ یہ سونچناوان زِ کرفیو وتھۍتھے کتھہ پاٹھۍ کرِ سہ شرابچ سبیل۔
"مردانگی ہندِ غیرتک احساس” اگر کردارس گژھہِ ، قابلِ قبول چھہ مگر یتین چھہ یہ صرف افسانہ نگارس باسان سہ تہِ کتھ پیٹھ تہ کہنزِ کتھہِ پیٹھ، تہِ چھہ غور طلب؟ ہرگاہ نہ بہ ذاتی طور بیتاب صابنۍ ذات تہ شخصیت زانان آسہ ہا بہ دپہ ہا male chauvinist چھہ۔ توے چھہ یژھان زِ زیبہ نہِ کتھہِ پیٹھ گوٚژھ محمد رمضان یُتھُ ردعمل ہاوُن۔ افسانہ پٔرتھ چھہِ ورایاہ تتھۍ سوال تہِ وۅتلان یمن ہند تعلق اتھ منز ورتاونہ آمژِ تیکنیکہِ سٍتۍتہِ چھہ تہ موضوعس سٍتۍ تہِ۔
غیر ضروری مکالماتی حصہ چھہِ امہ کس بہاوس کمزور کران ۔ کلایمکسس پیٹھ وٲتتھ چھیہ نہ یتھ کتھہِ تہِ کانہے وضاحت سپدان زِ یم نوجوان کیازِ چھہِ محمد رمضانس زبردستی گرِ نیبر کڈُن یژھان۔ شراب چہ زہ بوتلہ ہیکہ ہن تم ژھۅپہ دم کٔرتھ تمس اندرہ تہِ حوالہ کٔرتھ۔ ظاہر چھہ افسانہ نگار ڈرامایی انداز پاننٲوتھ سسپینس پیدہ کرنہ باپت محمد رمضانس گرِ نیبر کڈناوان مگر کانہہ جواز، کانہہ دلیل دنچ ضرورت چھیس نہ محسوس گژھان۔ سہ چھہ بس شرۍ سندس تماشس (کھلونس) کونزاہ نوان کٔرتھ۔
” کرالۍ” ۔ علی شیدا سند یہ علامتی افسانہ چھہ کاشرس افسانوی ادبس منز جدیدیت پانناونہ واجنہِ تتھ نہجہ کن حیس پھران یتھ منز سانیو افسانہ نگارو کینہہ کامیاب تہ قابل قبول تجربہ تہِ کرۍ، مگر سٍتی آیہ افسانہ یا کہانی ناوس پیٹھ بے معنی بلکہ
ژھرۍ تہ ژھۅژۍ تحریر تہِ برونہہ کُن۔ یہ نہج، یہ ٹرینڈ چھیہ سانین مصورن منز تہِ وچھنہ آمژ یمو وقتہ وقتہ تجرید ی آرٹ کس ناوس پیٹھ واریاہ واہیات تجربہ کرۍ۔ حقیقت چھیہ یہ زِ یتھین مصورن منز چھہِ زیادہ تر تتھۍ آرٹسٹ شامل یمن ڈراینگ بناونچ کانہہ بنیادی صلاحیتے چھیہ نہ، میانۍ کنۍ چھہِ سانین لکھارین منز تہِ ورایاہ تم حضرات شامل یمن سیوٚد سادہ پاٹھۍ کتھ یا کہانی وننۍ تگانے چھیہ نہ۔
علی شیدا سند "کرالۍ ” پران پران چھہ یہ باس سپدان زِ افسانہ نگار چھہ کہانی وننک فن زانان تہ افسانہ چہ بنیادی لوازماتو تہ ضررورتو نش تہِ چھہ باخبر مگر تمہ باوجود چھہ افسانس منز واریاہ غیر ضروری عنصر لبنہ یوان۔ پیٹھہ چھیہ تژھہ تہ تیژاہ علامتہ وۅتلاونہ آمژہ زِ ا مہ کین کردارن تہ تمن سٍتۍ سپدنہ ینہ والین واقعاتن چھہ نہ علامتی سطحس پیٹھ خاص واٹھ یا مطابقت باسان۔ اوہ کنۍ چھہ یہ افسانہ مغربی تہذیبک تیتھ ماڈر ن میوزیکل بینڈ ہیوۍ باسان یم بیہ شمار تہ بیہ گنڈ ساز وٲیتھ اکھ مٔدر تہ متاثر کرن واجینۍ دھن پیش کرنچ ناکام کوشش چھہِ کران۔ افسانس چھیہ یہے رواں تبصرچ یعنی Running commentary ہنز ہش شکل، تہ یہ کمینٹری زن چھیہ کمہ تام ہزیانی Hallucination صورتحالچ عکاس۔ ہزیان چھیہ اکھ تژھ غیر فطری مگر عارضی ذہنی کیفیت یتھ منز انسانس کنن غابی آوازہ چھیہ گژھان تہ اچھن تل اؤٔچھہ شکلہ چھیہ یوان۔
"تتہ ٲس ژھۅپہ تہِ چھکرنہ آمژ تہ پھریکل راتہ کریل ٲسۍ تالوس الوندۍ پننہ پننہ وارِ پراران۔” یا "مارہ واتل اوس وُنہِ شوٚنگتھے۔ سہ کر وۅتھہِ تہِ ٲس نہ کٲنسہِ خبرے۔” افسانس منز درج یتھۍ ہیوۍ جملہ ییلہ ییلہ نظرِ چھہِ گژھان پرن وٲلس چھہ باسان زِ کیاہ تام گژھہِ وُنۍ یا کیاہ تام چھہ سپدن وول۔ مگر المیہ چھہ یہ زِ اتہِ چھہ نہ کنہی تہِ گژھان۔ نہ انزس نہ منزس تہ نہ نقطہ عروجس پیٹھ۔
شکیل ا لرحمان سند اکھ افسانہ، ظاہر گۅڈنیک، "تبخ نالن ییلہ رۅخ پھیُر” چھہ میہ از برونہہ الہ پلہ ؤری 30 مرہ اسلامیہ کالجہ کس میگزنس منز پوٚر مت۔ امہ پیٹھہ از تام چھیہ اہنز شخصیت میہ تہ میانین دوٚیمین ہمعصر ادیبن ہنزن نظرن منز محض اکس تتھس سنجیدہ تہ سرگرم ادبی کارکن سنز ہش روز مژ یس ما جہ زیوِ جایز تہ اہم مقام دیاونہ باپت ‘کاشر محاذ’ ناوچ تنظیم ہیتھ ؤری ہا پیٹھہ تنہ تہ منہ جکھان چھہ مگر پانہ ادب تخلیق کرنہ نش سیٹھا دور چھہ۔ یتھہ کنۍ چھہ یہ اسہِ بحثیت تخلیقکار تقریباً مشتھے گومت ۔ مگر اہند تازہ ترین افسانہ "بیہ قراری” پٔرتھ گوس بہ حیرتن زِ شکیل الرحمان نہ صرف چھہ ژورِ ژھیپہِ مطلب پبلسٹی کرنہ ورٲیی ونہِ تہِ افسانہ لیکھان بلکہ چھہ پختگی سان معیاری تہ دلچسپ افسانہ لیکھان۔
"بیہ قراری” چھہ تیکنیک، ہیت تہ موضوع کہ اعتبارہ کنۍ اکھ مکمل تہ کامیاب افسانہ۔ بلکہ چھہ یہ یمہ کتھہِ ہنز ژینہ ونۍ تہِ دوان زِ شکیل الرحمان سند شمار ہیکو تمن افسانہ نگارن منز کٔرتھ یم کہانی افسانس منز تبدیل کرنک فن زانان چھہِ۔
"بیہ قراری” چھہ کشیرِ ہنزِ ہمعصر زندگی تہ سماجک ٲنہ۔ افسانہ نگارن چھیہ بڈہ کامیابی سان عصری آگہی تہ زندگی درپیش مسلن تہ مشکلن ہنز نشاندہی کران کران انسانی خواہشاتن تہ فطری مزازچ تہِ بھرپور عکاسی کرمژ۔ اتھ اندر چھہ نہ کُنہِ قسمک ابہام یا پیچیدہ اندازِ بیان ورتاونہ آمت بلکہ چھہ کتھ وننک سیوٚد سادہ طریقہ پاننٲوتھ کشیرِ ہندس موجودہ ماحولس منز لسنہ بسنہ وٲلس انسان سنزِ داخلی کیو خارجی زندگی سام ہینہ آمژ۔
عاشق مزازہ نوجوان چھہ عملی طور کوشش کٔرتھ مسافر بسہِ منز تتھ سیٹس پیٹھ بیہان یتین اکھ نوجوان لڑکی بہتھ چھیہ آسان۔ امہ پتہ چھہ سہ گاڑِ سفرس دوران گرا نیبرۍ کِنۍ رونما سپدن ینہ والین واقعہن منز ہینہ یوان تہ گراہ چھِس وتہِ نظرِ گژھن والۍ منظر موجودہ صورتحالس سام ہیاوان۔ ملہ کھاہ وچھتھ چھس امیک تاریخی پسِ منظر ژیتس پیوان تہ تمہ پتے چھہ دلہ اندری تمن قبرستانن ونۍ دوان یم موجودہ حالاتن منز جایہ جایہ بارسس آیہ۔ اتھ دوران چھہ سہ پانس نکھہ بہتھ کورِ ہند س ظاہرس سام ہیتھ تس سٍتۍ منہ اندری کیاہ تام رشتہ تہِ قایم نوان کٔرتھ۔لڑکہ چھہ مختلف معاملن پیٹھ اندرۍ اندری تبصرہ کران کران کورِ متعلق متضاد رایہ تہِ دوان تہ تمی حسابہ تس سٍتۍ پنن رشتہ تہِ تھوان۔ افسانک اکوے حصہ چھہ ہنا پھۅہریرہ سان تہ خطیبانہ اندازک باسان۔ سہ گوٚو یتین لڑکہ اندرۍ اندریی موجودہ دورس منز زنانن سٍتۍ سپدن واجنین زیادتین ہند ذکر کران چھہ۔ اتین چھہ باسان زِ لڑکہ سندس کردارس منز چھہ رژھہِ کھنجہِ وۅنۍ افسانہ نگار بولان۔کل ملا کر چھہ "بیہ قراری” اکھ جان، کامیاب تہ فکر انگیز افسانہ۔
رحیم رہبر سند افسانہ ” کوچہ پھیرُ ” چھہ سرینگر شہرکس تاریخی سنگِ میل لالچوک کس بیک ڈراپس منز لیکھنہ آمت ۔ اتھ اوس یموو گوڈہ عنوان تہِ یی تھومت یعنی ‘لال چوک’۔ یہ افسانہ چھہ لالچوکس سٍتۍ وابستہ کشیرِ ہنزِ سیاسی تہ سماجی تاریخ کین تمن واقعاتن تہ شخصیژن کُن توجہہ پھران یم اہم تہ ناقابلِ فراموش چھہِ۔ افسانک اکھ اہم کردار بُڈہ افلاطون ہیکہِ تمس قد آور کاشرس سیاسی لیڈر سند گوٚٹ تصویر ٲستھ یمۍ کشیرِ ہندس سیاستس تہ ” لالچوک” کس پلیٹ فارمس پیٹھ پنژاہن ؤرین تہِ پیٹھی لیڈری کٔر مگر ٲخرس کوٚر عام لوکو ملہ مۅنجے رد تہ وۅنۍ چھہ نہ لالچوکس منز کانہہ تسند تصویر لاگنس تہِ بہران۔ افسانس منز چھیہ سیٹھہے کامیابی سان کینژن مقامی سیاسی نظرین تہ نظریاتی تضادن ہنز تِہِ وضاحت کرنہ آمژ۔ راوی یس یا ؤنتو افسانہ نگارس چھہ بٔڈہ افلاطون سندِ ژھینہ گژھنک سخ افسوس، سہ چھ تَس ژھانڈنہِ نیران مگر گۅڈہ چھہ بٔڈہ افلاطون سندِ شرطہ مطابق پننہِ کلہ ہیرِ چھۅکھ تہ نظرن اشۍ وانہِ گراے کڈان۔ تَس چھہ امہ پتہ یہ تہِ احساس گژھان زِ ییتی لالچوکس منز چھہ تس بٔڈہ افلاطونن کوچہ پھُیر تہِ کوٚرمت۔ یہ تذکرہ چھہ غالباسیاسی پوٚت منظرس منز کرنہ آمت یُس مسلہ کشمیر کین کینژن اہم تاریخی واقعہن ہنز ژینہ ون چھہ دوان۔ افسانک موضوع تہ مواد ؤچھتھ چھیہ مرحوم شفیع شیدا سنز "لالچوک” عنوان ناوچ نظم یاد پیوان یۅسہ تہنزِ سومبرنہِ "امار ” (چھاپ 1990) منز درج چھیہ۔امکۍ زہ تریہ بند وچھو۔
لال چوکن وچھ سیٹھا صبح تہ شام
لال چوکن تراوۍ تولتھ خاص و عام
کلۍ وچھِن کوتر بنان، کوتر کلان
انۍ وچھِن سودا کران گاشرۍ ہران
لنگۍ وچھِن دوران ، زنگن دب لگان
لال چوکن وچھ سیٹھا صبح تہ شام
وجدارن ہندۍ قدم کھۅنہِ منز رٹِن
کاشرین ہندۍ وچھ امارن ہندۍ ژٹِن
کریکہ بوزن دٲدۍ سینس منز کھٹِن
لال چوکن وچھ سیٹھا صبح تہ شام
لیڈرو گرہ کھالۍ وولکھ لال چوک
رہنما ترنیاے زولکھ لال چوک
پانہ زندے رودۍ گولکھ لال چوک
لال چوکن وچھ سیٹھا صبح تہ شام
لال چوکن تراوۍ تولتھ خاص و عام (شفیع شیدا )
زمرے:تبصرہ


text:
مسرور امین ماجہ زیوِ متعلق کینہہ وننہ برونہہ چھہ یہ زانن ضروری زِ زبان کتھ چھہِ ونان ؟ زبانۍ متعلق چھہِ مختلف نظریہ قائم تہ مختلف رایہِ چھیہ دنہ آمژہ۔ آکسفوڈ ڈکشنری […]
کلہم زبان چھیہ نہ ادبہ سیتۍ زندہ روزان۔ یہ چھہ اکھ مغالتہ: منیب الرحمن
منیب الرحمنس سیتۍ اکھ فیس بک کتھ باتھ (بشکریہ: انٹرویو فورم) شاہد دلنوی: پننہ تخلیقی زندگی ہندس بارس منز ونی تو تفصیلہ سان؟ منیب الرحمن: میانہِ تخلیقی زندگی ہند بیول پیوو فتح […]
مہجور سند اکھ غزل
وچھ میہ کُن وارہ لگے یارہ ژیہ پٲری پٲری چانہِ امارہ گٔیس مارہ بہ پرٲری پرٲری وارِ ہندۍ پوش، ینبرزل، گل سنبل، مسول وارِ پتہ وارِ لگان چھی ژٮہ ژۅپٲری پٲری […]
شعرہ ہنا
مظفر عازم واریاہ چھم نہ ونُن۔ اوترہ وۆتھس سلی پہن۔ غبار اوسم، مگر تتھ کیا کٔریوم تہۍ۔ ژٹۍ تو یہ اتۍنے۔ سلی پہن وۆتھس، کافی پیالا دبووم۔ فون رۆٹم اتھس کٮ۪تھ تہ […]
کہانی، افسانہ تہ کتھ
یتھ اسۍ اردو کاشرس منز افسانہ ونان چھہِ تتھ ہندی پاٹھۍ کہانی ونن چھہ دلچسپ تکیازِ اتھ منز چھہ افسانہ کس اکس اہم عنصرس کن اشارہ۔ یعنی افسانہ گژھہِ پزۍ پاٹھۍ اکہ […]
فیس بک طرحی مشاعرہ
تبصرہ: منیب الرحمن یم غزل چھہِ تقریبا تم سٲری غزل یم فیس بک کٮن گۅڈنکٮن دۅن مشاعرن منز فی البدیہہ، لگ بگ فی البدیہ تہ فرصت سان وننہ آے۔ یمن مشاعرن منز […]
کاشرِ ادبک داستان ۔۔ اند
شفیع شوق، ناجی منور کٲشرِ ادبک داستان چھِہ اسۍ یمہِ آزردہ کرونہِ بیانہ سیتۍ اند کران زِ کٲشر ادب چھہ وۅنۍ ٲخری شہہ ہیوان. امیک موجودہ حال وچھِتھ چھہ باسان زِ ادبچ […]
روایت مدِ نظر تھاونہ بغیر ہیکہ نہ انفرادیت حٲصل سپدِتھ: نذیر آزاد
نذیر آزاد تہ نیب نیب: یمن نظمن منز چھہ وزن تہِ پابندی سان ورتاونہ آمت تہ قافیہ تہِ۔ آزاد ٲستھ چھیہ نا تۅہہ آزاد نظمہِ سٍتۍ برابری؟ نذیر آزاد: آزاد تخلص آسنک […]
فیس بک محفل افسانس پیٹھ تبصرہ
فیاض دلبر معروف فرانسیسی نقاد تہ لکھارۍ رونالڈ جیرارڈ بارتھس (Roland Gerard Barthes) سند دوٚپ چھہ زِ "ییلہ اکھ افسانہ نگار افسانہ لیکھنہِ چھہ بیہان دراصل چھیہ تمہِ افسانچ کہانی تمی وزِ […]


text:
مَدَتھ:تَعارُف/ٲخری خَیال
مَدَتھ حٲصِل کَرٕنؠ
مَدَتھ حأصل کَرنہٕ خٲطرٕ ہیٚکِو تُہؠ مَدَتھ: لَفظ تَلاش ڈَبَس مَنٛز دَرٕج کٔرِتھ.
اَگر تۄہہِ چھِوٕ کێنٛہہ سَوال، اَسہِ چھَ اَکھ مِلَن سار جاے، چاے جاے ییٚتؠن تُہؠ تَجُربہٕ دار رُکنَن نِشہِ مَدَتھ ہؠکِو حٲصِل کٔرِتھ؛
کٲم تَلاش کَرٕنؠ
The کامہِ مَرکزَس مَنٛز چھِ کیٚنٛہہ مَضموٗن یِمَن پؠٹھ تُہؠ کٲم ہیٚکِو کٔرِتھ.
مذیٖد مولوٗماتھ
وَقتَس سٟتؠ سٟتؠ چھُ صٲرِف واریاہ مولوٗماتھ حٲصِل کَران تہٕ چھُ مٲہِر صٲرِف بَنان.
مُبارَک
تُہؠ چھِ سؠٹھا مُبارَک زِ تُہؠ مۄقلٲوہ یِم مَدَتھ صَفہٕ پٕرِتھ. تُہؠ ہیٚکِو وَنہٕ اَصٕل مَضموٗن تَخلیٖق کٔرِتھ تہٕ یَتھ وِکیٖپیٖڈیاہَس ہُریر کٔرتھ.


text:
مہجور سندس مقبرس پیٹھ وننہ آمژہ رحمن راہی تہ غلام نبی خیال سنزہ نظمہ چھیہ میہ برونہہ کنہِ۔ راہی سنز نظم "کنۍ کتھ” تہ خیال سنز نظم "مہجورن مزار”۔ فرق چھیہ یہ زِ خیال چھہ پننہِ نظمہِ منز مہجور سنز ویران قبرہ ہنز حالت وچھتھ پننۍ نظم ونان تہ راہی چھہ مہجور سنز قبر شیرنہ چہ تقریبہِ منز شریک سپدتھ پننۍ نظم ونان۔ مختلف موقعہ ٲستھ تہِ چھہ یمن منز واریاہ ہشر۔ ممکن چھہ اکھ آسہِ بیاکھ ذہنس منز تھٲوتھ وننہ آمژ، کۅس نظم آیہ گۅڈہ تمیک فصیلہ کرن کاشرِ ادبکۍ تواریخ دان (اگر چھہ کانہہ، ٹڈ گرۍ چھہ واریاہ) مگر سۅ کتھ چھیہ نہ تیژ اہم تہِ۔
راہی سنز نظم چھیہ اکھ "نثری”، صحافتی تہ عمومی بیان یُس موزون تہ قافیہ بند کرنہ آمت چھہ۔ یہ چھیہ نہ کنہِ صورژ منز نظم بنان۔ اتھ نظمہ منز وننہ آمژ کتھ چھیہ نہ موزون کلام بننس لایق تہِ۔ میہ چھہ تعجب راہی ین کیا سوچتھ چھیہ یہ موزون کلامی کرمژ؟ 50 پیٹھۍ شعرن منز چھہ اکھ سیٹھا معمولی تہ سطحی کتھ وننہ آمژ یمہ خاطرہ اکھ نثری نوٹ یا رائٹ اپ موزون روزہا۔ موزونے اوت نہ بلکہ کارگر تہِ۔ تمام شعر چھہ سیٹھا سطحی زبان تہ خیالن ہند ورتاو۔ مثلا
ہے بایو کتھ بوزو سا
بانبر کیا چھو روزو سا
بہ تہِ چھس آمت سالے یور
مجلس موکلہِ تہ تراوو دور
تلہ سا بوزو کیا چھہ ونان
لاوڈ سپیکر مۅختہ چھکان
اتھ نظمہ مقابلہ چھیہ خیال سنز نظم تتھ منز پیش کرنہ آمژِ کتھہِ ہندِ حسنہ کنۍ شعری حسن تہِ پیدہ کران۔ خیال سنز نظم چھیہ راہی سندین 50 ہن شعرن مقابلہ 5 ژن شعرن ہنز نظم یۅس اکس سیٹھا فکر انگیز نوٹس پیٹھ ختم چھیہ گژھان:
مشکہ نٲوتھ پانہ گل یمہِ پننہ گلزارکۍ دۅہے
ترووہکھ سرِ راہ کاشرۍ ٲسۍ پردارکۍ دۅہے
نہ صرف چھیہ ظاہری شکلہِ منز خیال سنز نظم ارتکاز پیش کران بلکہ چھیہ تمۍ سنزِ کتھہِ منز تہِ احساس تہ کیفیت کہ لحاظہ اثرانگیزی۔
نظمن ہند ہشر چھہ یتھ کتھہِ منز تہِ زِ ییتہ مہجور سنز قبر وچھتھ خیالس مغلن ہنزِ ملکہ نور جہانس کن منسوب فارسی شعر یاد پیوان چھہ، راہی یس چھہ نند ریوش سند اکھ مصرعہ یاد پیوان۔ دۅشونی نظمن منز مشہور شعر یاد کٔرتھ تمن ہندِ ذریعہ پننہِ کتھہِ ڈۅکھ دین چھہ اہم۔
راہی سنز نظم چھیہ اکھ منافقانہ سیاسی نظم یمیک ادبی مۅل شک آور چھہ ییلہ زن خیال سنزِ نظمہِ منز جذبچ نفاست موجود چھیہ۔
ممکن چھہ میانہِ یمہ نوٹہ کہ بہانہ پرن دوس یمن دۅن شاعرن ہنزہ یم نظمہ۔


text:
کَمپیوٗٹَر
کَمپیوٗٹَر یا شمارندہ[حَوالہٕ ضۆروٗری] چھُ اَکھ آلہ۔ یێمؠسُنٛد کأم چھُ ڈیٹا تھَوُن، حِساب یا گرَٛنٛد کَرُن۔ یێمہِ باپَتھ چھِ "شمارندی پرٛوگرٛیم" (computer program) آسان۔ اَز کَل چھِ شمارندہ واریاہَن آلن (machines) مَنٛز اِستعمال گَژھان، مَشلَن موبایل، فون، مایکروویو اَوَن تہٕ وِڈیو گیم۔ یِم چھِ خورد عامَل (مایکروپروسیسَر) اِستعمال کَران۔[1] اَتھ مُتلِق عٔلمَس چھِ عٔلمِ کَمپیوٗٹَر وَنہٕ یِوان تہٕ مُطالہٕ کَرَن وٲلِس چھِ کَمپیوٗٹَر ساینس دان وَنان.
لَفظٕ آگُر[اؠڈِٹ]
یہِ لَفٕظ چھُ انٛگریٖزی لَفٕظ computer (کَمپیوٗٹَر) پؠٹھٕ آمُت۔ یێمؠسُنٛد مَطلَب چھُ "حِساب کَرَن وول" یَتھ مَنٛز چھُ موٗل لَفٕظ compute (کَمپیوٗٹ) یێمؠُک چھُ مَطلَب 'حِساب کَرُن' یا 'گرَٛنٛد کَرُن'۔
تَوأریٖخ[اؠڈِٹ]
وُہِم صَدیٖ برٛۆنٛہہ[اؠڈِٹ]
حِساب کَرنہٕ باپَتھ چھِ واریاہَن ؤریٖ پؠٹھ مَشیٖن اِستعمال گَژھان۔ گۄڈ اوس گِنتارٕ (abacus) اِستعمال گَژھان۔ ۱۷۷۰ مَنٛز اوس پیٔر جیکے دروَن (اَکھ سوِٹذَرلینڈُک اَکھ گٔر بَناوَن وول) اوس اَکھ پۄتُل بَنومُت، یُس اوس پانہٕ چِٹھؠ لیٖکھِتھ ہێکان۔
گۄڈٕنٕکؠ شمارندہ[اؠڈِٹ]
چارلز بیبیجَس چھِ "شمارندن ہُنٛد مول" مانان۔ تٔمؠ اوس گۄڈ شمارندہ بَنومُت یێمؠسُنٛد ناو اوس "ڈِفرینس اِنجَن"۔ پَتہٕ اوس تٔمؠ اَکھ "اِینیلِٹِکَل اِنجَن" (analytical engine) بَناونٕچ کوشِش کٔرمٕژ، مَگَر سۄ أس ناکام، کیٛازِکہِ انٛگریٖزی سَرکارَن کۆر نہٕ تٔمِس مَدَتھ۔ مَگَر ۱۸۸۸ مَنٛز تێمسٕنٛدؠ نێچِوؠ (ہینریٖ بیبیج) بَنوو اینیلِٹِکَل اِنجَن ہُنٛد اَکھ لَکُٹ روٗپ۔
جدیٖد شمارندہ[اؠڈِٹ]
تَصَوُر[اؠڈِٹ]
جَدیٖد شمارندی تَصَوُر اوس ایلین ٹیوٗرِنٛگَن اَکھ مَظموٗن "حسابی عددن چ" (On Computable Numbers) مَنٛز لیوٗکھمُت۔ اَتھ مَنٛز چھُ اَہَم چیٖز زِ کانٛہ تہِ شمارندہ ہێکہِ حُکَم (instructions) ہێتھ کانٛہ تہِ حِساب یا گرَٛنٛد (کَمپیوٗٹ) کَرِتھ۔ اَزٕکؠ شمارندہ چھِ سأریٖ ٹیوٗرِنٛگ ہُنٛد تَصَوُر اِستعمال کَران۔
سٹورڈ پرٛوگرٛام شمارندہ[اؠڈِٹ]
شمارندی پرٛوگرٛامَن چھُ مَطلَب: شمارندن خٲطرٕ حُکَم۔ پرٛأنؠ شمارندن مَنٛز اوس حُکَم گۄڈ پؠٹھٕ لیکھمٕتؠ آسان، تہٕ پَتہٕ ٲسؠ نہٕ بَدلان۔ مینچیسٹَر بیبیٖ اوس أکِم سٹورڈ پرٛوگرٛام شمارندہ۔ یێمؠسُنٛد أکِم پرٛوگرٛام اوس ۲۱ جوٗن ۱۹۴۸۔
حَوالہٕ[اؠڈِٹ]
- ↑ Garfinkel، Simson L.؛ Grunspan، Rachel H. (2018). The Computer Book: From the Abacus to Artificial Intelligence, 250 Milestones in the History of Computer Science ( اَنگیٖزۍ زَبانِہ مَنٛز). Sterling. ISBN 978-1-4549-2621-4.


text:
گاہ چون پیوان گٹہِ
اکہِ لٹہِ ییہم نا
ییلہ میانۍ موج گذرییہ، تس ٲسۍ میہ ژور ؤری وچھنس گمتۍ۔ پننہ تسلی خاطرہ اوسس بہ واریاہس کالس چۅرتہ گژھتھ پریتھ رٲژ نیت کران زِ بہ وچھن سۅ خوابس منز۔ مگر صبحس اوسس سیٹھا مایوس گژھتھ وۅتھان۔ اتھ دوران ٲس میانۍ جذباتی حالت ناقابل بیان۔ صرف آم حبہ خاتونہِ ہند یہ شعر بکار یس یمن دۅہن میٲنس دلس تہ ذہنس پیٹھ اوس یوت تام میہ موج خوابۍ آیہ۔ یتھۍ ہوۍ شعر چھہِ میہ اکس ہمعصر عربی شاعر سنزِ اکہِ نظمہِ ہنزہ یم زہ لٲنہ یاد پاوان۔
والجُمَل القصيرة
أجمل وسيلة لعبور المحيطات
تہ ژھوٹۍ جملہ چھہِ
سدرس تارہ ترنکۍ بہترین وسیلہ
یہ ٲٹھن (8) لفظن ہند شعر چھہ کاشرِ زبانۍ ہند ژھوٹہِ کھوتہ ژھوٹ شعر تہ اتھ منز چھیہ سۅ قوت زِ امۍ تورس بہ اتھ مشکل وقتس منز بیہ زبان جذباتن ہندس سدرس تارہ۔ یہ شعر اوس امہ برونہہ تہِ امہ چہ غنایژ کنۍ زیوِ کھوتمت، مگر یہ ہیکہِ یتھس کنہِ موقعس پیٹھ میہ یتھہ پاٹھۍ بکار یتھ، امیک اوسم نہ کانہہ اندازہ۔ ییلہ ییلہ کانہہ شعر پرنہ یوان چھہ چاہے سہ ہتہ بود ؤری پرون آسہِ، تمچ تخلیقی عمل چھیہ پرن وٲلس منز منتقل گژھتھ زو لبان۔ بلکہ ونہ بہ یہ کتھ یتھہ پاٹھۍ زِ تخلیقی عمل چھیہ شعر سپدنہ برونہہ، دوران تہ پتہ تہِ جاری روزان۔ تخلیقی عمل چھیہ ہمیشہ موجود تہ حاضر۔ کہنی چھہ نہ پرون۔
غنایت چھیہ انسان سندس کنرس جلوہ ریز کران۔ یمہ شعرچ غنایت چھیہ امہ چہ فارمہ (ہیتک) اکھ اٹوٹ حصہ۔ وژنک اکھ اکھ لفظ چھہ موسیقی ہنزن تارن زیر دوان۔ وچھو امہ شعرچ صوتی تفصیل۔
[گٹہِ] تہ [لٹہِ] چھہِ اتھ شعرس منز تیتۍ ننۍ زِ قافیہ چھہ امہ چہ ٲڈرنہِ ہند مرکز باسان۔ بلکہ چھہ یمن سیتۍ بیاکھ لفظ [اکہِ] تہِ قافیہ رنگۍ رلان۔ امہ علاوہ چھہِ [گٹہِ] تہ [گاہ] تہِ آوازہ ہشرہ کنۍ قافیہ چی اکھ صورت۔ قافیہ علاوہ چھیہ نون غنایی آواز تہِ ترییہ لٹہِ [چون، پیوان، نا] لفظن منز ورتاونہ آمژ۔ /ی/ آواز تہِ چھیہ [یوان] تہ [ییہم] لفظن منز مشترک۔ /او/، /آ/، /ای/ تہ /آ/ ژور زیٹھۍ مصوتہ تہِ چھہِ امی ترتیبہ شعرس منز ژھۅٹین مصوتن مقابلہ چھکرتھ۔ امہ علاوہ چھہ /ہ/ آوازِ ہند تکرار تہِ [گاہ] تہ [ییہم] لفظن منز موجود۔
لسانی پہلو تہِ چھہ دلچسپ۔ شاعر چھہِ گرامر کین اصولن ہنز خلاف ورزی اکثر کران۔ صحیح فقرہ چھہ [چون گاہ] مگر شعرس منز چھہ پھر تھُر [گاہ چون] بناونہ آمت شاید لفظ "گاہ” سیتۍ شعر شروع کرنہ خاطرہ تاکہ یہ روزِ زیادہ پہن نظرن تل۔ ژۅن لفظن ہندس اتھ مصرعس منز چھہ امدادی فعل [چھہ] حذف کرنہ آمت یمہ کنۍ [پیوان] لفظ نون چھہ درامت۔ دویمس مصرعس منز چھیہ گرامرچ سۅ حالت ورتاونہ آمژ یتھ منز سوال تہِ چھہ، تمنا تہِ چھیہ تہ حسرت تہِ۔
جایہ سیتۍ چھہ وقت تہ وقتہ سیتۍ چھیہ جاے۔ یمن دۅشونی ہندس اتھس منز چھہ انسان مجبور۔ گۅڈنکس مصرعس منز چھہ جایہ ہند متعلق فعل [گٹہِ] دورِرک تہ دویمس منز وقتک متعلق فعل [اکہ لٹہِ] چھونرک احساس وۅتلاوان۔ شاعرس چھہ معلوم زِ جایہ ہنزِ علیحدگی منز ہیکہ صرف گاہ پیتھ تہ وقتہ کس یک جہتی بہاوس منز چھہ اکی لٹہِ یُن گژھن ممکن۔
یہ شعر چھہ نہ صرف موسیقی تہ لسانی ورتاو بلکہ گۅڈنکۍ سے مصرعس منز اکھ استعارہ قایم کران۔ اکھ معمولی شاعر ونہِ ہے "چانی یاد چھیہ یوان” مگر گٹہِ منز گاہ پیون چھہ یاد تہِ، خواب تہِ، کُنیر تہِ، زون تہِ، خلوت تہِ، جلوہ تہِ، بے ثباتی تہِ، وۅمید تہِ غرض سٲری امکانات پانس منز شرپراوان۔ امہ شعرہ کہ گۅڈنکہ مصرعک خیال چھہ زِ گاش چھہ گٹۍ سے منز نون نیران۔ امچ قدر چھیہ انہِ گٹۍ سے منز۔ یمن ہند وجود چھہ اکھ اکۍ سندِ سیتی۔ شعرک کردار چھہ پانس رٲژ سیتۍ (انہِ گٹس) تہ پننس معشوقس زونہِ سیتۍ (گاشس) مشابہت دوان تہ یہ امکان تہِ پیدہ کران زِ انہِ گوٹ چھہ گاشچ کمی تہ یہ کمی چھیہ شعری کردار سندِ خاطرہ ناقابل برداشت۔ یہ خیال چھہ رسول میر سندس یتھ مصرعس منز تہِ:
متہِ میانہِ مہ رۅخسارہ وچھہتھ بہ گٹے لو


text:
میہ اوس وعدہ کورمت زِ بہ لیکھہ طرحی مشاعرہ کین غزلن پیٹھ۔ اکس اکس غزلس پیٹھ شعر بہ شعر کینہہ ونن چھہ مشکل، البتہ چھیہ کینہہ عمومی کتھہ پیش۔ وۅمید چھیہ دوستن کھسن یم کتھہ تتھے پاٹھۍ ٹارِ یتھہ پاٹھۍ میہ تہندۍ غزل ٹارِ کھتۍ۔
قاری سندِ حیثیتہ چھس بہ گۅڈنی آہنگ وچھان۔ سہ گوو مطلب زِ غزل چھا میانہِ زیو پیٹھ آرامہ سان کھسان کنہ نہ، پتہ ٲسۍ تن سہ جایہ جایہ پھٹان۔ اگر امہ کین مصرعن ہند آہنگ زیو پیٹھ کھوت، گردان کس صورتس منز نہ بلکہ تلفظ کس صورتس منز چاہے پرنس دوران وقفہ تہِ دنی پین، میون غزل پرنک گۅڈنیک شرط گوو پورہ۔ غزلس منز گژھہِ منظم آہنگ آسن۔ کوتاہ منظم تتھ ہیکن درجہ ٲستھ۔ نقاد سندِ حیثیتہ چھس بہ وزنچ تقطیع وچھان زِ کنہِ جایہ ما چھیہ غزلک وزن ورتاونس منز بل چک گومت چاہے پرنس منز زیو گراے لگہِ یا نہ لگہِ۔ غزلس منز چھہ منظم آہنگ یا کم از کم تقریبا منظم آہنگ، سہ پتہ فارسی ٲسِن یا بدل کانہہ، ضروری۔ وجہ چھہ یہ زِ غزل چھیہ اکھ منظم شعری ہیت یمیک اتھہ روٹ منظم آہنگ بہتر پاٹھۍ کران چھہ۔ یمہ مشاعرہ کہ طرحک وزن اوس فاعلاتن قعلاتن فعلن یُس کاشرِ کہ خاطرہ ہنا مشکل چھہ۔ کاشرِ کہ خاطرہ چھہ اتھ سیتۍ رلون وزن فاعلاتن مفاعلن قعلن زیادہ آسان تکیازِ گۅڈنکس منز چھیہ زہ ژھۅچہ آوازہ اکس جایہ پوتس پتھ یوان۔ امہ کنۍ اگر نہ شاعر وزنہ کین افعالن واقف آسہِ، سہ ورتاوِ یمو منزہ سے وزن یُس کاشرس زیادہ برونہہ ویود تہ سرود آسہِ۔ کینژو شاعرو اوس یۅہے دویم وزن ورتوومت تہ یہ بدل وزن ورتاونس منز ٲسکھ نہ کانہہ غلطی۔ شاید اکھ غزل، یُس پانژو کھوتہ کم شعرن ہند اوس، اوس تیتھ تہِ یتھ منز نہ یمو منزہ کانہہ وزن ورتاونہ اوس آمت بلکہ اوس نہ کانہہ آہنگ زیوِ پیٹھ کھسان ییلہ زن اکس غزلس منز فارسی وزنہ بجایہ کاشر ہیجلۍ وزنک آہنگ اوس۔ ییتہ نس چھہ میون مشورہ زِ چونکہ کُنہِ نتہ کُنہِ منظم وزنک ورتاو چھہ غزلس منز ضروری، اس لیے اگر غزل ونن آسہِ وزن ہیچھن، علمی طور نہ بلکہ ورتاوہ کنۍ، چھہ ضروری۔
ییلہِ غزل آہنگ کہ لحاظہ زیوِ پیٹھ کھوت، بہ چھس قاری سندِ حیثیتہ وچھان زِ امی شاعرن کیا چھہ شعرن منز وونمت، اگر تژھ کانہہ کتھ ونۍ مژ آسین یوس میہ آسانی سان فکرِ تٔر یا فکرِ کھٔژ، بہ چھس واہ واہ کران پتہ ٲسۍ تن یہ کتھ کانہہ مونڈمت خیال۔ مگر نقاد سندِ حیثیتہ چھس بہ وچھان زِ یۅس کتھ وننہ چھیہ آمژ تتھ منز چھا کم سے کم کانہہ ذہانت، سہ چھا دلچسپ، تتھ منز چھا تیتھ کانہہ فکری پہلو یُس میہ معنوی امکانن کن پکناوِ۔ اگر تہِ آسہِ نہ، بہ چھس نہ متاثر گژھان۔ بہ چھس یہ تہِ وچھان زِ کانہہ ویود مضمون چھا دلچسپ اندازس منز وننہ آمت۔ مثلا اوترے دژ میہ مثال:
دلبری ہند یہ ما چھہ کانہہ انداز
حال باون ہیمے ونکھ تل تل
یہ چھہ اکھ ویود مضمون مگر یہ یمہ اندازہ "تل تل” ورتٲوتھ کاشراونہ آمت چھہ، تمہ کنۍ تہ بییہ "یہ ما چھہ” ؤنتھ پننہِ زانکاری پیٹھ شک کرُن زِ کیا پتہ چھہ یہ تہِ ما چھہ دلبری ہند اکھ انداز، یم تہ یتھی نکتہ چھہِ اتھ شعرس منز میانۍ دلچسپی ہرراوان۔ اتھ شعرس منز چھہ تعجب تہِ، شک تہِ تہ سوال تہِ۔ دویمہ مصرعہ کہ "ہیمے” لفظکۍ معنوی امکان تھٲوۍ توکھ تام یک طرفے۔ بہ چھس یہ تہِ وچھان زِ شعرہ کین مصرعن منز کٲژاہ لسانی صفایی، نفاست، صحت چھہ۔ لفظ اگر پانوانۍ واٹھ کھین، زیادہ لفظ ورتاونچ چھیہ نہ ضرورت پیوان۔ بہ چھس وچھان کانہہ بالکلے نوو مضمون یا تجربہ چھا کنہِ شعرس منز پیدہ گومت۔ بہ چھس شعرہ کین رمزن، اشارن، پیکرن، استعارن تہ علامژن تہِ سنان۔ بہ چھس شعرہ چہ موسیقی تہِ سنان۔ بہ چھہ شعرہ فارمہ ہندس کلہم ورتاوس تہِ داد دوان۔
وۅنۍ کروکھ کینہہ شعر پیش یم میہ ذاتی طور کنہِ وجہہ کنۍ پسند آیہ۔ اگر یمن منز تہند کانہہ شعر یا تہندِ پسندک کانہہ شعر آسہِ نہ میہ گژھہِ معافی دنۍ۔ پیٹھمین نکتن پیٹھ گژھہِ غور کرُن مگر میٲنس پسندس تہ ناپسندس گژھہِ نہ زیادہ اہمیت دنۍ۔ میہ چھہ نہ کنہِ ساعتہ مرزا غالب سند شعر تہِ ٹارِ کھسان۔ امہ موکھہ نہ زِ غالبس کیا چھیہ کمی بلکہ امہ موکھہ زِ میۍ اندر چھیہ کیہہ تام کمی۔
چانۍ حالت تہِ بدل ما بوزم
دود ہجرک چھہ دلن سرود کوتاہ
(علی شیدا)
ژھایہ نے کُن ژہ نظر تھاواں چھکھ
قد تہِ مینُن، چھہ گومت تھود کوتاہ
(علی شیدا)
اوش تہ بتہ کھیوو میہ رلٲوتھ شیدا
وٲنسہِ کھیمہا تہ ہودے ہود کوتاہ
(علی شیدا)
ہفت اقلیم چھہ دوریر وۅں دلن
وصلہ کے بریم تہِ بناں سیود کوتاہ
(علی شیدا)
توگ نہ شاید یہ پِلو میۍ لایُن
نتہ اسماں چھہ ونتہ تھود کوتاہ
(شاہد دلنوی)
دود وجودے مکایہ کانڈکۍ پاٹھۍ
پرارِ رودس وۅں نارہ دود کوتاہ
(شاہد دلنوی)
چھم یہ ازلے میہ لیکھتھ ہول تقدیر
بے کرن سیود تہ کرن سیود کوتاہ
(منظور یوسف)
پریتھ اکس چھکھ زہ اچھن منز تیلان
چھکھ ژہ منظور لکن ویود کوتاہ
(منظور یوسف)
واہ یہ شبنم چھلاں گلابس روے
پوز محبت یوہے چھہ سیود کوتاہ
(ہاشم مسعود)
نارہ حسدنہِ دزاں صمد کوتاہ
یی زِ برجناتھ کھوت میہ تھود کوتاہ
(خالد حسین)
آبہ قطرن لیکھن پیوو دریاو
زانہِ قلمے دل تس دود کوتاہ
(منظور خالد)
ٲنہ پھٹرِتھ پانس کر پٲراو
ہاو ذاتس منہ چھکھ شود کوتاہ
(منظور خالد)
میہ نہنوۍ واوہ رنگہِ سٲری نشاں وچھ
سیکیل تھاویم رچھتھ کانہہ پود کوتاہ
(حمیدہ شاہ اختر)
بہ چھس یہ تہِ وچھان زِ شاعرن کم کم قافیہ چھہِ ورتاوۍ متۍ۔ علی شیداہن چھہِ واریاہ قافیہ ورتاوۍ متۍ یمو منزہ کینہہ برونہہ کنکۍ چھہ نہ۔ شاہد دلنوی ین چھہ مقامی تلفظس فایدہ تلتھ قافین منز نویر پیدہ کرنچ کوشش کٔرمژ۔ کنہِ ساعتہ چھہ کانہہ نوو قافیہ، یُس نہ عام آسہِ یا زیادہ ورتاونہ آمت آسہِ، کانہہ نوو خیال ذہنس منز انان۔ یمن غزلن ہندۍ زیادہ تر خیال یا مضمون چھہِ منڈۍ متۍ۔ یمن منز چھہ نہ کانہہ نویر۔ پریتھ شاعرس پزِ یہ سوچن زِ اگر سہ تہِ ونہِ یہ میہ پتاہ چھہ، میہ آسہِ نہ تمۍ سندس شعرس منز کانہہ دلچسپی۔ اگر سہ تہِ ونہِ یہ تمس پانس پتاہ چھہ مگر یہ آسیس معلوم، ثیقہ پاٹھۍ معلوم، زِ میہ چھہ نہ پتاہ، تسند شعر آسہِ میانہِ خاطرہ دلچسپ۔ اگر شاعر تہِ ونہِ یہ تمس پانس پتاہ آسہِ، تسند شعر آسہِ تمۍ سندِ خاطرہ بے مزہ۔ شاعرس چھہ لامحالہ تہِ ونن یہ نہ تمس پتاہ آسہِ تہ میہ۔ امیک مطلب گوو یہ زِ نویر گژھہِ شاعرس نشی پیدہ گژھن، ادہ واتہِ میہ نش نویر۔ اتی نے کیا چھہ مطالعہ بکار یوان۔ کیا چھہ وننہ آمت تہ کتھہ پاٹھۍ۔ اتی ہیکہِ شاعر وچھتھ تمۍ سندِ خاطرہ کیا گنجایش چھیہ۔ اکثر شعر چھہِ عروضی تہ ہیتی خانہ پری۔ نہ چھہ مضمونس منز نویر نہ وننہ کس اندازس منز تہ نہ لفظن ہندس ورتاوس منز۔


text:
ovo
پُرتَگٲلؠ[اؠڈِٹ]
لَفظہٕ آگُر[اؠڈِٹ]
پرٛون پُرتَگٲلؠ پؠٹھٕ آمُت :ovo < لاطیٖنی ovum < اَوَلی اِطٲلوی *ōwom < اَوَلی ہِند یوٗرَپی *h₂ōwyóm
ناوُت[اؠڈِٹ]
ovo ن [ovuˈ]
پرٛون پُرتَگٲلؠ[اؠڈِٹ]
لَفظہٕ آگُر[اؠڈِٹ]
لاطیٖنی پؠٹھٕ آمُت :ovum < اَوَلی اِطٲلوی *ōwom < اَوَلی ہِند یوٗرَپی *h₂ōwyóm
ناوُت[اؠڈِٹ]
ovo ن
- پرٛون پُرتَگٲلؠ پؠٹھٕ آمٕتؠ پُرتَگٲلؠ لَفٕظ
- لاطیٖنی پؠٹھٕ آمٕتؠ پُرتَگٲلؠ لَفٕظ
- اَوَلی اِطٲلوی پؠٹھٕ آمٕتؠ پُرتَگٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ پُرتَگٲلؠ لَفٕظ
- پُرتَگٲلؠ عام ناوٕتؠ
- پُرتَگٲلؠ نَر عام ناوٕتؠ
- لاطیٖنی پؠٹھٕ آمٕتؠ پرٛون پُرتَگٲلؠ لَفٕظ
- اَوَلی اِطٲلوی پؠٹھٕ آمٕتؠ پرٛون پُرتَگٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ پرٛون پُرتَگٲلؠ لَفٕظ
- پرٛون پُرتَگٲلؠ عام ناوٕتؠ
- پرٛون پُرتَگٲلؠ نَر عام ناوٕتؠ


text:
اہربل
اہربل چھُ اَکھ سہأتی مقام یس جٔنوٗبی کشیر منر واقی چھُ۔ ہیِ جاے چھِ واریاہ خوبصورت۔ اور چھِ واریاہ لکھ چکرن گَزان۔ اَتھ چھُ بیٛاکھ ناو نگارا واٹرفال
جغرأفی[اؠڈِٹ]
اہربل چھ جوم تہ کشیر کِس کولگوم ضلس مَنٛز واقع۔ یہِ چھ ویشو دریاوس نذدیک واقع۔ یہِ چھ سطح سمندر پؠٹھ 2266 میٖٹَر ہیور.
اہربل آبشار[اؠڈِٹ]
اہربل چھُ آبشار ست مَشہوٗر۔ اَتھ چھُ واریاہ تھزرٕ پؠٹھ آب وسان یس ۲۵ میٖٹَر پؠٹھ وسان چھُ۔ امک آب چھ کنثرناگ پؠٹھ یوان.
سیاحت[اؠڈِٹ]
اہربل چھ سیاحت مَنٛز اہم ناو۔ ویشو دریاو چھ اَتھ اند نیرن۔ تتھ مَنٛز چھ واریاہ گاڈ۔ اَتھ انید پک چھ وارا اَصٕل جاے۔ اتہ پؠٹھ چھ کنوثرناگ ناگ تہ گژھن.
شکل[اؠڈِٹ]
- Aharbal Blue water.jpg
اہربلس مَنٛز آب
- Aharbal Resort.jpg
اہربل ہوٹل
- Aharbal water by O Yousuf.jpg
اہربل
- Aharbal by Abdul Wajid.jpg
ایربل
- Aharbal by Showkat Bashir.jpg
اہربل
- Aharbal Hut samcadub.jpg
اہربل
- Aharbal Hut.jpg
اہربل
H


text:
مَدَتھ:ڈَبہٕ تَعارُف کوڈ اؠڈِٹ خانَس مَنٛز/1
ڈَبہٕ تَعارُف
کِتھ پٲٹھؠ تہٕ کیازِ
اؠڈِٹ
بُنیٲدی ڈَبہٕ اؠڈِٹ
اِضافہٕ کَرُن
رو تہٕ کالم بَڈاوٕنؠ
خُلاصہٕ
وُچھِو تُہؠ کیا ہیٚچھوہ
وِکی ڈَبہٕ چھِ اَکھ اَہَم طٔریٖقہٕ مولوٗماتھ فَراہَم کَرنہٕ خٲطرٕ. یہِ مَدَتھ صَفہٕ چھُ نٔو ڈَبہٕ تَخلیٖق کَرنَس تہٕ اؠڈِٹ کَرنَس وَتھ ہاوان. ہؠدایتَن خٲطرٕ گَژھِ ڈَبہٕ طَرٕز نامہٕ وُچھنہٕ یُن.
اَکھ سَہَل طٔریٖقہٕ ڈَبہٕ تَخلیٖق کَرنُک چھُ اؠڈِٹ شَلفَس مَنٛز یہِ بَٹُن دَبٲوِتھ. اَمہِ سٟتؠ چھِ اَکھ دَرٕج ڈَبہٕ اِظہار گَژھان یَتھ مَنٛز رو تہٕ کالم تعداد چھِ دَرٕج کَرنہٕ یِوان. یہِ تَعداد دَرٕج کَرنہٕ سٟتؠ چھُ مَضموٗنَس مَنٛز ڈَبہٕ وِکی کوڈ ترٛاونہٕ یِوان. امہِ پَتہٕ ہیٚکِو تُہؠ "مِثال" مولوٗماتھ سٟتؠ بَدلٲوِتھ.
بٕڈ ڈَبہٕ چھِ باسان واریاہ مُشکِل اؠڈِٹ کَرٕنؠ، مگر اَمِیُک اۆصول چھُ سَہَل.


text:
کُس گوو توت تہ کمیو ڈیوٹھے
توت نتھ وٲتتھ کیتۍ گیہ پتھ
یمۍ یوت پنن پانا ژیوٹھے
تمۍ تیژ لٔبے لیٹھے وتھ
شیخ العالم
شیخہ شروکین پیٹھ کتھ کران چھہ سٲری پشہ پیٹھہ زن شین والان۔ یہ چھہ یمن تیوت سہل تہ برونہہ کنیک معاملہ باسان زِ کُنہ لفظس پیٹھ غور کرنہ خاطرہ چھہِ نہ کٲنسہ ہندۍ قدم رکان۔
تور کُس ووت تہ سہ کمۍ وچھ۔ یہ چھہ اتھ پیٹھہ کنیک معنی۔ توت یعنی تور، تتھ جایہ، تتھ طرفس۔ مگر توت گوو تتُن تہِ، تیزُن تہِ، سخت گرم گژھن تہِ۔ توت فقیر، توت موت! یہ معنی ہیکون نہ نظر انداز کٔرتھ۔ توت گژھن گوو بخار کھسُن تہِ۔ امہ لحاظہ کٔرو دویمس مصرعس پیٹھ غور۔ "کیتۍ گیہ پتھ”۔ پتھ گژھن گوو بیمار سنز حالت خراب گژھنۍ، ابتر گژھنۍ۔ پتھ گژھن گوو وتی ڈۅکن تہِ۔ منزلس نہ واتن۔ ہمت ہارنۍ۔
ڈینٹھن گوو نظرِ یُن، اچھن منز یُن۔ کمیو ڈیونٹھے؟ کس آو سہ بوزنہ؟ آفتابہ ہیکیا کانہہ وچھتھ؟ آفتاب ہیکیا کانسہِ اچھن منز یِتھ؟ آفتاب کس تژرس ہیکہِ کانہہ توتے ژٲلتھ۔ تریمس مصرعس منز چھیہ پان ژیٹنچ کتھ۔ پان ژیٹن گوو پننس پانس ژنجہِ دنہِ، پنن سینہ دگن، مار دین۔ پان کُس ژیٹہِ ؟ سے یُس تتیومت آسہِ ، یُس سیٹھا تیزیومت آسہِ۔ یُس پان ژیٹہِ سہ تتہِ، یُس تتیومت آسہِ سہ ژیٹہِ پان۔ پان ژیٹن گوو نہ پان ژٹن۔ یہ چھیہ نہ محنتچ یا ریاضتچ کتھ۔ یہ چھیہ پنن پان گالنچ کتھ۔ پنن پان، پنن نفس یوتاہ گالنہ، مارنہ ییہِ، تیوتاہ ژھۅٹہِ وتھ۔ ژھوٹ وتھ تتھ خاص مقامس تام۔
زیٹھ وتھ آسنہ کنۍ تہِ ہیکہِ کانہہ پتھ گژھتھ۔
Die unto Me so I can live in thee! — Jesus
شیخ العالم چھہ اکھ ا کھ لفظ تولۍ تولۍ ورتاوان تتھہ پاٹھۍ زن یم لفظ امی بنٲومتۍ چھہِ۔
اتھ شروکس منز چھہ /ت/ آوازِ ہند سیٹھا غلبہ، مخولہ چھہ نہ، ژۅن مصرعن منز چھہ 13 / ت/ ذات الہی کہ آفتابک تژر تہ تیزر باوان۔


text:
مَدَتھ:فَرَق
فَرَق صَفہٕ چھُ اَکھ وؠب صَفہٕ ہَتھ پؠٹھ کُنہِ صَفہٕ کؠن دۄن گَردانَن مَنٛز فَرَق چھِ وُچھنہٕ یِوان۔ کُنہِ تہِ صَفہٕ کِس مَخصوٗص وٕرجَنَس چھِ "گَردان" وَنان؛ پرَٛتھ کُنہِ گَردانَس چھُ اَکھ الگ تَخلیٖقُک تٲریٖخ تہٕ وَقٕت آسَن یُس صَفہٕ تَوٲریٖخ مَنٛز لَبنہٕ چھُ یِوان. "فَرَق" لِنکہِ پؠٹھ کِلِک کَرنہٕ سٟتؠ چھِ دۄن گَردانَن مَنٛز مَتَن فَرَق ہاونہٕ یِوان.
فَرَق لِنک چھِ واریاہَن جایَن ظٲہِر آسَن مِثال رُکُن شَرکٔژ صَفَس پؠٹھ، نَوِ تَبدیٖلی صَفَس پؠٹھ، تہٕ نَظرِ تَل فِہرِست صَفہٕ پؠٹھ.
صَفٕچ تَوٲریٖخ وُچھنہٕ وِزِ ہیٚکِو تُہؠ کُنہِ تہِ دۄن گَردانَن مَنٛز فَرَق وُچھِتھ۔ زٕ گَردان کٔرِو مُنتَخٕب دۄچھنہِ طَرفہٕ گول بَٹنو سٟتؠ تہٕ اَمہِ پَتہٕ دَبٲوِو مُنتَخٕب گَردانَن مَنٛز وُچھِو فَرَق بَٹُن.
اؠڈِٹ کَرنَس دۄران تَبدیٖلی وُچھِو بَٹُن چھُ موٗجوٗدٕ مَتنَس تہٕ تُہُنٛدِس مَتنَس مَنٛز فَرَق ہاوان.
خُلاصہٕ:
☐ یہِ چھُ اَکھ لۄکُٹ اؠڈِٹ ☑ یہ صفہٕ تھایو نَظَرِ تل
ظٲہِریَتھ[اؠڈِٹ]
یہِ مِثال چھِ فَرَق صَفُک پؠٹھہِم حِصہٕ ہاوان۔ پرٛون گَردان چھُ کھووُر طَرفہٕ، تہٕ نٔو گَردان چھُ دۄچھنہِ طَرفہٕ.
رَنٛگَن ہٕنٛز تَفصیٖل[اؠڈِٹ]
تَبدیٖلی وَرٲے مَتَن چھُ سوٗر رَنٛگَس مَنٛز آسَن۔ پَرےگرٛاف یَتھ تَبدیٖلی چھِ کَرنہٕ یِوان چھُ کرٛہُن سَفیٖد رَنٛگَس پؠٹھ آسَن، اَتھ چھُ سَنگتٕر رَنٛگُک باڈَر پرٛٲنِس گَردانَس پؠٹھ آسَن تہٕ نیٖول رَنٛگُک باڈَر نٔوِس گَردانَس پؠٹھ آسَن۔ ہَٹٲومُت تہٕ نٔو دَرٕج کَرنہٕ آمُت مَتَن چھُ رَنٛگ دار باڈَر دار مۄٹیَن اَچھَر مَنٛز اِظہار گَژھان۔ ییٚلہِ تَمام پَرےگرٛاف چھُ ہَٹاونہٕ یا نٔو دَرٕج کَرنہٕ یِوان تیٚلہِ چھُنہٕ یہِ باڈَر دار یا مۄٹیَن اَچھَر مَنٛز آسَن.
لِنکہٕ تہٕ باقی[اؠڈِٹ]
- گَردان تٲریٖخ: یہِ چھِ گَردانٕچ تَخلیٖق تٲریٖخ تہٕ وَقٕت ہاوان۔ اَتھ پؠٹھ کِلِک کَرنہٕ سٟتؠ چھُ رُکُن تَمہِ وَقٕتہٕ تہٕ تٲریٖخ کِس گَردانَس پؠٹھ واتان.
- (اؠڈِٹ): اؠڈِٹ لِنک چھِ تَمہِ گَردان کِس اؠڈِٹ خانَس مَنٛز واتٕناوَن۔ تُہؠ وُچھِو اَکھ خَبَردار اِطلاع زِ تُہؠ چھِو پرٛون گَردان اؠڈِٹ کَران۔ اَگر تُہؠ اَمہِ باوجوٗد اؠڈِٹ کٔرِو، اَمہِ سٟتؠ کٔرِو تُہؠ اَمہِ پَتٕک تَمام گَردان رَد.
- (رَد کٔرِو): رَد کٔرِو لِنک نٔوِس گَردانَس پؠٹھ چھِ دَبٲوِتھ تَتھ گَردانُک اؠڈِٹ رَد کَران.
- (شُکریا): شُکریا لِنک چھِ گَردان کِس اؠڈِٹ کَرَن وٲلِس صٲرِفَس شُکریا سوزَن۔ یہِ چھِ خٲلی دَرٕج صٲرِفَن سوزنہٕ یِوان.
- صٲرِف لِنکہٕ: یِمَن لِنکَن مَنٛز چھِ صٲرِف سُند ناو، صٲرِف سُنٛد کَتھ صَفہٕ تہٕ صٲرِف سٕنٛز شَرکٔژ لِنکہٕ شٲمِل۔ صٲرِف ناوَس پؠٹھ کِلِک کَرنہٕ سٟتؠ چھِ صٲرِف سٕندِس رُکُن صَفَس پؠٹھ واتان، کَتھ صَفَس پؠٹھ کِلِک کَرنہٕ سٟتؠ چھِ رُکُن سٕندِس کَتھ صَفہٕ پؠٹھ واتان تہٕ شَرکٔژ لِنک پؠٹھ کِلِک کَرنہٕ سٟتؠ چھِ رُکُن سٕنٛز شَرکٔژ صَفَس پؠٹھ واتان.
فَرَق صَفَس کُن لِنک بَناوٕنؠ[اؠڈِٹ]
اَگر تُہؠ کُنہِ مَخصوٗص فَرَق صَفَس کُن لِنک آسہِ بَناوٕنؠ (کَنہِ بَحَث مَنٛز اِستِمال کَرنہٕ خٲطرٕ)، بہَتَر چھُ
[[Special:Diff/
oldid]] طٔریٖقہٕ یا {{Diff}} اِستِمال کَرُن، یِم لِنکہٕ چھِ کُننہِ تہِ پَلیٹ فارمَس پؠٹھ کامہِ مَنٛز یِوان. مِثال (
http:// یا.
https://) تہٕ موبایِل سایِٹہٕ پؠٹھ.
نَتہٕ ہیٚکِو تُہؠ صَفہٕ تَوٲریٖخ مَنٛز زٕ گَردان مُنتَخٕب کٔرِتھ اَمِیُک فَرَق صَفَس پؠٹھ وٲتِتھ تہٕ بروازرَس مَنٛز تَمام یو آر ایل نَقٕل (copy) کٔرِتھ تہٕ تَتھ جاے برٛکٹَن [...] مَنٛز تھٲوِتھ۔ اَمہِ سٟتؠ گَژھِ تَتھ فَرَق صَفَس کُن لِنک تَخلیٖق.
بیٖروٗنی لِنکہٕ[اؠڈِٹ]
فَرَق صَفہٕ کِس یو آر ایلُک دارومَدار چھُ
oldid پؠٹھ آسان۔ اَگر کُنہِ گَردانُک پرٛون شِناخَتھ نَمبَر آسہِ 12345، اَمِیُک یو آر ایل آسہِ؛
http://ks.wikipedia.org/w/index.php?oldid=12345
تیٚلہِ آسہِ فَرَق یو آر ایل یَتھ طَرٕزَس مَنٛز:
- حالہٕ کِس گَردانَس سٟتؠ فَرَق:
http://ks.wikipedia.org/w/index.php?diff=cur&oldid=123456789
- پٕتمِس گَردانَس سٟتؠ فَرَق :
http://ks.wikipedia.org/w/index.php?diff=prev&oldid=123456789
- 10001 مِس گَردانَس سٟتؠ فَرَق:
http://ks.wikipedia.org/w/index.php?diff=100000001&oldid=123456789
- خٲلی فَرَق وُچھنہٕ خٲطرٕ، (باقی مَتَن نہِ کیٚنٛہہ) کٔرِو یہِ اِستِمال
&diffonly=1پؠٹھمہِ کٗنہِ تہِ لِنکہٕ:
http://ks.wikipedia.org/w/index.php?diff=cur&oldid=123456789&diffonly=1
لۄکٕٹؠ لِنک؛
http://en.wikipedia.org/wiki/?diff=12345678
اۆنٛدروٗنی لِنکہٕ[اؠڈِٹ]
اَگر چہٕ بیٖروٗنی لِنکہٕ چھِ نَقٕل کَرنہٕ تہٕ چِپکاونہِ سَہَل، مَگر تِم چھِ واریاہ زیچھہٕ آسَن۔ فَرَق لِنکَن چھِ وِکی لِنکہٕ یَمہٕ سٟتؠ بَناونہٕ یِوان. [[Special:Diff/
diff]] (مِثال؛ Special:Diff/60090) یا [[Special:Diff/
oldid/
diff]] (مِثال . Special:Diff/60090/60092) تُہؠ پَژٕ
oldid تہٕ
diff موضون شِناخَتھ سٟتؠ دَرٕج کَرُن.
مِٹٲومِت گَردان[اؠڈِٹ]
اَکھ مِٹٲومُت گَردان چھُ کُنہِ صَفُک سُہ گَردان یُس عام صٲرِفَن نِش "غٲب" کَرنہٕ آسہِ آمُت۔ یہِ چھُ عام طور کاپی رایِٹ خٕلاف وَرزی، زٲتی حَملہٕ تہٕ باقی اؠڈِٹ مِٹاونہٕ خٲطرٕ اِستِمال کَرنہٕ یِوان.
اَکھ اِنتِظٲمؠ ہیٚکہِ مِٲومُت گَردان تہٕ اَمہِ گَردانٕچ فَرَق تہِ وُچھِتھ، مَگر یِم فَرَق لِنکہٕ ہیٚکَن صِرِف اِنتِظٲمؠ رُکُنَن سٟتؠ بٲغراونہٕ یِتھ۔ باقی رُکُن ہیٚکَن تیٚلہِ یہِ گَردان وُچھِتھ ییٚلہِ یہِ تِمن خٲطرٕ ظإہِر ییٚہِ کَرنہٕ۔ اَکھ اِنتِظٲمؠ رُکُن ہیٚکَن مِٹٲومُت صَفہٕ بَحال کٔرِتھ، اگر ضۆروٗری آسہِ.
مُختَلِف صَفَن مَنٛز فَرَق[اؠڈِٹ]
تُہؠ ہیٚکِو دۄن مُختَلِف صَفَن مَنٛز فَرَق تہِ وُچھِتھ تَت خٲطرٕ کٔرِو Special:ComparePages صَفہٕ. (مِثال)


text:
منیب الرحمن
وزن چھا شاعری ہندِ خاطرہ ضروری کنہ نہ؟ وزنہ نش چھہ مراد کانہہ تہِ وزن یس مختلف شعری روایژن منز مروج چھہ یا اوس، چاہے سہ پتہ ہیجلۍ وزن چھہ یا تاکیدی وزن یا سنسکرت تہ عربی شعری روایژن ہند پیچیدہ ماترا وزن۔
ییلہ جدید نقادو شاعری ہندۍ اہم عنصر نٔوس شعری ماحولس تہ تنقیدی تناظرس منز بدِ کڈنۍ ہیتۍ یعنی تم عنصر یمو ستۍ شعر شعر بنان چھہ، تمو وُچھ زِ وزن اوس نہ امہِ رنگۍ کانہہ خاص کارنامہ انجام دوان۔ لہذا دوٚپ تمو منزہ اکثرو زِ وزن چھہ غیر ضروری۔ مگر واریاہن ادبی حلقن منز آو وزن شعری ہیژ ہندِ تمہِ سوٚتھرِ کٮن عنصرن منزگنزراونہ یمن منز استعارہ، تشبیہہ، علامت، رمز، کنایہ، بیترِ چھہِ۔حالانکہ وزن چھہ شعری ہیژ ہنزِ تنظیمہِ تہ ترتیبہِ ہندٮن تمن عنصرن ستۍ تعلق تھاوان یمن منز مصرعہ بندی، بند یعنی شعری ہیژ اندر اندروزنچ اکایی یا ہیتی اکایی، مصرعہ ژھٮن، قافیہ چاہے اند قافیہ یا منز قافیہ، ردیف یا ووج، بیترِشامل چھہِ۔اکثر چھہِ اسۍ وزنکۍ پاٹھۍ شاعری ہندِ باپتھ قافیہ ردیف تہِ غیر ضروری مانان یہ مٔشرتھ زِ قافیہ ردیف تہِ چھہِ ہیژ ہندِ تنظیمی سوٚتھرِچہ ضرورژ۔ لہذا یہ ؤنتھ زِ یم چھہِ نہ شاعری ہندِ خاطرہ ضروری چھہِ اسۍ دراصل شاعری ہندِ خاطرہ ہیت غیر ضروری قرار دوان۔مگر اسہِ پزِ یہ فرق ذہنس منز تھاونۍ زِ غیرضروری گوٚو نہ مطلب غیر مناسب یا بے محل یا غیر متعلق۔ سانۍ سٲرے روایتی یا کلاسیکل شاعری چھٮہ ہیژ ہنز شاعری۔ ہیژ ہیکو شاعری ہندِ خاطرہ غیر ضروری ؤنتھ مگر غیر متعلق ہیکوس نہ ؤنتھ۔یہ فرق چھٮہ سٮٹھا اہم ۔ شعری ہیت غیر ضروری قرار دنہ خاطرہ آیہ معقول دلیلہ پیش کرنہ مثلا یہ زِ عصری وجود تہ تجربک اظہار چھہ نہ روایتی ہیژن منز ممکن تہ ییلہ شاعری منز ہیت دوبارہ ورتاونہ آیہ خاص کر پوسٹ ماڈرن شاعرن ہندِ دسۍ یمو روایتی ہیژن ہنز تجدید کٔر تمو تہِ کرِ معقول دلیلہ پیش۔
یہ چھٮہ حقیقت زِ جدیدیت آیہ شاعری منز اکھ زبردست انقلابی تبدیلی ہٮتھ۔ اتھ تبدیلی پیوٚو بلینک ورس؍فری ورس ناو۔ سانٮن زبانن منزآزاد نظم۔ یہ چھہ جدید دورک اکھ زبردست دیت۔ یہ تبدیلی ٲس روایتی ہیژن نش ژلنچ اکھ وتھ۔شاعر ٲسۍ یمو روایتی بندشو نش آزاد گژھتھ شعری تجربن ہند اظہار کرُن یژھان۔ تکیازِ یمن ہیژن ستۍ ٲسۍ شاعری ہندۍباقی عنصر تہِ مقرر گمتۍ مثلا ڈکشن، استعارہ، تشبیہہ، بیترِیمو منزہ نٮبر نیرنہ خاطرہ ہیت ترٲوتھ ژھننچ ضرورت پییہِ۔ مگر امہِ آزادی باوجود رود وزن مکمل یا جزوی طور آزاد نظمہِ ستۍ چالو۔ یوٚت تام نثری نظمہِ اتھ تہِ بالکل دکہ دیت۔ آزاد نظمہِ پکنوو وزن امہِ مۅکھہ پانس ستۍ تکیازِ یہ رود ہیتی تنظیمہِ ہنزِ غیر موجودگی منز نظمہِ اکہِ ممکن انتشارہ نش بچاوان۔آزاد نظمہِ منز یتھ آہنگس اہمیت میج یُس عام بول چالک آہنگ اوس یا شاعر سند ذاتی آہنگ اوس، سہ اوس بہر حال زبانۍ ہندس پننس آہنگس پٮٹھ دٔرتھ۔ امہِ کنۍ تہِ رود وزن پننہِ آزاد شکلہِ منز نظمہِ منز جاری۔ مگر وزنکہِ رسمی یا قاعدہ بند ورتاوہ نش کھتۍ شاعر آزاد نظمہِ منز بوٚٹھ۔روایتی ہیژن منز چھہ وزن باقی عنصرن ستۍ رٔلتھ نہ صرف لفظن ہندِ تعلقہ بلکہ شعری تجربہ چہ عملہ منزتہِ سۅ کٲم انجام دوان یۅس کٲم مۅختہ مالہِ منزپن دوان چھہ یعنی وزن چھہ اکس ہیژ منز ورتاونہ ینہ واجنہِ زبانۍ تہ تتھ پتہ کنہِ کس تجربس ترتیب تہ تنظیم دِتھ تہ پانہ وانۍ میُل کٔرتھ مضبوط بناوان۔ یۅہے منطق تہِ رود وزنہ کہ تعلقہ آزاد نظمہِ منز جاری۔ یعنی جدید شاعرس اوس اکہِ طرفہ روایتی ہیژو منزہ نٮبر نیرنک شوق تہ دوٚیمہِ طرفہ اکہِ نامعلوم انتشارہ کہ امکانک خوف یمہِ کنۍ تمۍ وزن مۅچھہ منز چیرہ رٔٹتھ تھوو۔
نثری نظم ہیچ نہ سانہِ شعری روایژ منز زیادہ برونہہ پٔکتھ۔ برسرآوردہ نظم نگار رحمن راہی تہِ چھہ تازہ ترین کتابہِ منز پننہِ نظمیہ شاعری ہندِ تعلقہ ونان:
’’وزن چھہ مقداری تہِ ورتاونہ آمت تہ غیر مقدرای تہِ ۔۔۔تہ روایتی عروضہ نش چھہ انحراف تہِ سپدمت، تاہم چھہ نہ کانہہ تہِ نظم خالص نثری۔‘‘
امہِ بیانہ تلہ چھہ باسان زِ یہ شاعرچھہ نہ نثری نظمہِ ہند قایل بلکہ چھہ کانہہ نتہ کانہہ وزن پننٮن نظمن منز ورتاوُن ضروری زانان یہ اعلان کٔرتھ تہِ زِ ’’شعرہ باوژ باپتھ یتھہ پاٹھۍ نہ ردیف تہ قافیہ لازمی ماننہ آمت چھہ تتھے پاٹھۍ چھہ نہ وزن تہِ امہِ چہ مولہ ماہیژ منز شامل گنزرنہ یوان۔‘‘گویا یہ شاعر چھہ وزنس شاعری ہنزِ مولہ ماہیژ منز شامل نہ گنزرتھ تہِ پانس ستۍ ستۍ پکناوان۔ حالانکہ آزاد نظمہِ ہندِ خاطرہ چھہ نہ وزن ضروری بلکہ چھٮہ یہ نظم یمو روایتی بندشو نش آزادی حاصل کرنہ کہ غرضے وجودس منز آمژ۔ راہی چھہ نہ یہ وننہ خاطرہ تیار مگر بہ ونہ تمۍ سندِ طرفہ زِ اکثر نظمن منز ماترا تہ ہیجلۍ وزن ورتاونہ باوجود چھہ تسند اکھ کارنامہ یہ زِ تمۍ کٔر کاشرِ نظمہِ شاعر سندس ذاتی آہنگس ستۍ زان تہ خالص نثری آہنگس پٮٹھ تہِ لیچھن نظمہ مثلا ’اکھ شبییہ‘۔ اتھ نظمہِ منز چھہ نہ کانہہ مقداری، غیر مقداری، تاکیدی یا ہیجلۍ وزن متواتر یا جزوی طور تہِ ورتاونہ آمت۔ یہ نظم چھٮہ صرف نثری آہنگ ورتاوان۔ وچھو امیک اکھ اقتباس:
زُوس جسمس ٲسس برژھہ بۅچھہ/ کھونکھن نوٚمرتھ اوس میژِ آبس کنٮن کنڈٮن مشک ہٮوان/ لوٚٹ اوسس ڈلہ ونس ہوہس مزازہ وچھان
یتھے پاٹھۍ چھٮہ باقی نظمہ مثلا ’مٮہ نے زٮو آسہِ ہے دزمژ‘۔ امیک تہِ اکھ اقتباس:
سونچ کرہ ہا تہ ہیگلس دٔزم تال/ قدم تلہ ہا تہ مارکسس پھٹِم پدۍ/ دپہ ہا مول تہ دوٚپہم غاصب/ ژھارہن موج تہ کٔرہم رسوا
رچھہن لولٔر تہ یم نم تہ دند کتہِ تھاوکھ/ کٕنہ ہا دود تہ ہٮنہ والٮن اچھ لجمژ تالو/ نے کس کرِ وۅنۍ گراو/ نیستانے ییلہ اندہ وند دوٚد؟
راہی سندِ پٮٹھمہِ بیانہ باوجود چھہ یمن نظمن منز نثری آہنگ۔ نادم ہیوٚک نہ ہیتی تجربو تہ تنوع باوجود یہ نثری آہنگ پیدہ کٔرتھ۔ تمۍ سنز اکے نظم ’باراں کوٹ‘ چھٮہ اتھ کُن اکھ کوشش ۔ وچھو امیک آغاز:
کمرس منز ژاس/ تہ باراں کوٹ کوٚڈم نالہ/ اویزان ترووم کوٹہ کِلس پٮٹھ/ ہنگہ منگہ پھیورس پوٚت/ تہ یڈ بٔرتھ نظرا کٔرمس/ باسیوم زن چھُس بے/ اتھ کوٹہ کِلس پٮٹھ اویزان گومت
مگر نظمہِ منز چھٮہ برونہہ کُن اتھ نثری آہنگس منزوزنچ روانی ننۍ نیران یتھ متقاربس یا ہیجلۍ وزنس ستۍ واٹھ دِتھ ہیکو۔
کامل چھہ نظمن منز وزن تہِ ورتاوان تہ نثری آہنگ تہِ۔ سہ چھہ نظمن منزوزنہ باوجود نثری آہنگ خۅد کلامی یاکتھ باتھہِ ہند انداز تہ ڈرامایت ورتٲوتھ تہِ پیدہ کران۔ مثلا وچھو ’بے وکھ‘ نظمہِ ہند آغاز:
زٔر تہ کٔج خاموش راتھ/ ٹھس ٹھس ٹھس/ کتھ نہ باتھ/ ترٮن برنزٮن ہند بے صبر اکھ انتظار/ ییژ مستی؟/ تڑ۔ تڑاخ
کُس سا چھو/ سے یمس یوٚدوے ژٮتس آسی زمانا اکھ سپد/ ناد بوزتھ واد ہیو اندری کریوتھ
کامل سنزہ لۅکچہ نظمہ چھٮہ خاص طور خالص نثری آہنگ ورتاوان۔ وچھو ’اُنظرُ ترانی‘ نظمہِ ہند آغاز:
وُنندرۍ؍ساسہ نوومت زونہ گاش/ ملرہ موٚت؍ تھکتھ ژھینتھ پیومت سوٚدر/ زنماتن ہندس؍تتھ شینہ پرنس تہ شہلۍ شہجارۍ/ زُوِس تاں؍کیا سنا وٲتتھ ہٮکا؍ سریہِ پروِ برونہہ
یہ نثری آہنگ ورتوو باقی شاعرو تہِ پننہِ نظمہِ منزگاہے وزنہ سان تہ گاہے وزنہ ورٲے ۔ زیادہ مثالہ چھٮہ نہ برونہہ کنہِ۔ تاہم وچھوکھ بنم اقتباس یم وزنہ بدلہ خالص نثری آہنگس پٮٹھ دٔرتھ چھہِ:
سہ اوس نہ یوسف کینہہ
مگر کیریک قید اوسس ڈٮکس لیکھتھ
سہ پیوس وٮتراوُن
یوسفن ٲس گراو کرمژ
تمۍ ہیوٚک نہ شہتھ تہِ پننٮن باین ہند کیا ونہِ ہا
(سہ تہِ اوس یوسف۔ مظفر عازم)
الوند بالہ کھنگرو منزۍ
آوسیمژِ بجہِ وتہِ
ر61نیمژِ زونہِ ہندس زرد گاشس منز
سوٚت بتہِ زٲلتھ سیاہ شکتی مانن ہنز کُنی ہۅہراے
پنن د61ہ ہٮتھ گنٮن ونن منز شرٮپان
(ترانژھ۔ شفیع شوق)
کاشرِ شاعری منزچھٮہ کافی مثالہ موجود یم یہ کتھ عملی طور باوان چھٮہ زِ نظمہِ ہندِ خاطرہ چھہ نہ وزن ضروری، مگر اگر ورتاونہ آو غیر مناسب تہِ چھہ نہ۔وزنہ کہ ضروری یا غیر ضروری آسنک بحث چھہ دراصل نظمہِ ستۍ تعلق تھاوان مگر افسوس چھہ یہ زِ کشیرِ منز چھہ یہ بحث تتھہ پاٹھۍ پیش کرنہ یوان زن اسۍ یہ ونان چھہِ زِ غزلہ کہِ خاطرہ چھا وزن ضروری کنہ نہ؟ غزلس چھہِ دویہ قسمکۍ لوکھ پتہ۔ اکھ تم ابتدایی شاعر یمن نہ امہِ ورٲے بییہِ کینہہ اتھہِ یوان چھہ تہ بییہ تم نام نہاد نقاد یمو اکہِ نتہ بییہ رنگہ غزلچ مخالفت کٔرتھ تہ امہِ چہ کمزوری گنزرتھ ادبی اصلاح پسندی ہند الم نکھس تلمت چھہ۔حقیقت چھٮہ یہ زِ سٲنس زمانس منز یُس تنوع شاعری منز اسہِ برونہہ کنہِ ہیتی تہ غیر ہیتی، وزنی تہ نثری، نوِ تہ پرانہِ ، جدت پسند تہ تواریخی شعور کس صورتس منز چھہ، سہ چھہ بلاشک سٲنس کلہم شعری تجربس مالدار بناوان۔ یمن منز چھہ نہ کانہہ مقابلہ یا ٹکر بلکہ چھہِ یم اکھ اکۍ سند مۅل ہرراوان۔ یہ چھہ ممکن زِ نظمہِ منز یم رنگ تہ یم تجربہ منتقل سپدن تم ما ہٮکن نہ غزلس منز منعکس سپدتھ تہ امیک وُلٹہ تہِ چھہ ممکن مگر اکھ کمتر زٲنتھ، بییچ مبالغہ آرایی چھٮہ اکھ غیر ادبی، غیر تنقیدی صورت۔ حقیقت چھٮہ یہ زِ شیٹھ تہ ستتھ کٮن دہلٮن منز چھہ کامل سند غزل کاشرس منز نظمہِ مقابلہ زیادہ بہتر تہ شدتہ سان ہمعصر وجودک اظہار کٔرتھ پننس وقتس نزدیک یتھ کاشرِ شاعری ہند عصری لہجہ مشخص کران۔ یہ چھہ سہ کارنامہ یُس نادم تہ راہی سنزِ طاقتور نظمہِ لرِ لوٚر تمہِ وقتہ کاملن انجام دیت۔مگر یہ ٲس نہ غزلچ ہیت بلکہ اتھ ہیژ نسبت کامل سند سلوک تہ ورتاو، موادک نوٮر،ڈکشن، طنز، بٮہ تکلف لہجہ، زبانۍ ہند غیر نمایشی ورتاو، عروضی تجربہ تہ تنوع، جدت پسندی ، واتنیار یمۍ یہ کارنامہ تمہِ وقتہ ممکن بنوو۔روایتی ہیژ ورتٲوتھ تہِ کوٚر کاملن پننہِ شاعری منز جدید سوچ، حسیت، تجربہ تہ ردعمل پیش۔ لہذا کیا روایتی ہیت تہ کیا آزاد یا نثری نظم اصل کتھ تہ بنیادی شرط چھہ شاعری یۅس دۅشونی صورژن منز ممکن چھٮہ۔وزن چھہ غزلہ چہ تنظیمہِ ہنز اکھ ضرورت، مگر یوٚت تام نظمہِ ہند تعلق چھہ، وزن ورتاوُن نہ ورتاوُن چھہ شاعر سند ذاتی ترجیحی معاملہ۔
زمرے:عروض


text:
1
خبر ژیہ یاد چھیا، کُلۍ کنٮر تہ شام سفر
اکے برگ تہ ہوا، کُلۍ کنٮر تہ شام سفر
چھہ ژیر تام پکُن، بس پکُن پکاں روزُن
چھِہ دور تام خدا، کُلۍ کنٮر تہ شام سفر
یہ کُس چھہ بود اچانک گٔژھتھ سوال پرژھان
ژہ کیاہ بہ کیاہ تہ یہ کیاہ کُلۍ کنٮر تہ شام سفر
کراں وضو تہ پٮواں جایہ جایہ سجدن منز
پران حمد و ثنا، کُلۍ کنٮر تہ شام سفر
أچھو ژہ ما سا وُچھاں چُھکھ لبن کھساں سہلاب
کنن گژھان ژیہ ما کُلۍ کنٮر تہ شام سفر
وُچُھن پٮواں گرم شین، أچھن سرد باراں
کنن چھہ وتھرہ صدا کُلۍ کنٮر تہ شام سفر
دپان از تہِ تتھے پاٹھۍ دور تام وتن
چھہ میون خون سیاہ کُلۍ کنٮر تہ شام سفر
منگان اوس دعا کس شفقؔ میہ کور آمین
خدایہ کرتہ عطا، کُلۍ کنٮر تہ شام سفر
___
2
چھہ ازۍچہ رٲژ تمے آیہ، رود گردِ غبار
سۅ لٔر، ہوا تہ بہ، گگرایہ، رود گردِ غبار
رتن تہ کاڈ کڈن ییلہ ہیژاو سڑکن سیتۍ
تمام لوکھ گرن ژایہ، رود گردِ غبار
أسی بچایہ أسی بس سیاہ شہرس منز
اسی چھہ خونہ لٮکُھن، بایہ رود گردِ غبار
وتن کۅلن تہ لبن، آب، آب، آبے آب
پشن وسان چھہ بے وایہ، رود گردِ غبار
تمے مکانہ، تمے لوکھ، شیٖنہ رٲژ تمے
تمے بلایہ، تمے ژھایہ، رود گردِ غبار
دپاں چھہِ مار کرن نار دِن گرس میٲنس
دپاں چھہِ میانہ گرے درایہ، رود گردِ غبار
شفقؔ پران چھہ شہرن تہ سبزہ زارن منز
ہوا لٮکھان چھہ آیہ آیہ، رود گردِ غبار
___
3
عقل پجِس نہ گرفتار گوٚو بلاین منز
دپان اوس زِ محفوظ چُھس بہ باین منز
ؤلِو سیاہ جھنڈن ہند جلوسہ أسۍ تہِ کڈو
ؤلِو تلاش کرو ژھاے أسۍ تہِ ژھاین منز
یہ کُس پکان چھہ زولانہ ہیتھ تمام شبس
یہ کُس چھہ قید گوٚمت خواب ہیو قلاین منز
بہ دراس راتھ ہنا دور شہرہ نش تہ وُچھم
قدیٖم لوکھ وناں داستاں سراین منز
چھِہ تارکولہ لٮکھاں تِم پنُن مقدّر وۅنۍ
تہ راتھ تام گنداں ٲسۍ کاہچراین منز
اگر دِلن تہِ شہر أسۍ ونو تہ تیلہ چھہ یہ حال
کرایہ دار بساں وۅنۍ تمام جاین منز
___
4
ہٮنہ والہِ پزی پٲٹھۍ ژہ ون سٲنۍ کنِتھ آے
بازار دپاں راتھ پُرَن سٲنۍ کنِتھ آے
کُلۍ ٲسۍ تہ بلۍ ٲسۍ تہ زرۍ تہ ژھرۍ ٲسۍ
تمہ لُکھ تہ لفظ سٲنۍ، سُخن سٲنۍ کنِتھ آے
افسوس زِ دارٮن تہ برن ناو لیٚکھِتھ رودۍ
افسوس زِ دارٮن تہ برن سٲنۍ کنِتھ آے
یمہ خاب مژِھلۍ ٲسۍ، رسلۍ ٲسۍ، رچھنۍ ٲسۍ
پے اوس تمے خواب کنن سٲنۍ کنِتھ آے
گر ٲسۍ نہ حاجتھ تہ وتن آیہ خریدار
گر رودۍ تِتھے پٲٹھۍ وتن سٲنۍ کنِتھ آے
بازار یُتھے لوٚگ تہ یمن توٚگ تہ تمن توٚگ
تم لوکھ، تمے لوکھ، چمن سٲنۍ کنِتھ آے
___
5
ٹھس گوٚو برس تہ ژاو، دپاں واو اوس بس
انہار چانہِ کالہ پکاں واو اوس بس
یلغار برونہہ دپان خبر مخبرو یہ دِژ
تمہِ شہرہ جایہ جایہ وۅتھاں واو اوس بس
میہ تہِ گوٚو تِتھے گمانہ زِ شہمار وتھۍ مگر
دیوارہ ژھایہ ژھایہ کھماں واو اوس بس
اسہِ وچھ أچھو تمام شبس دور دور تام
موٚت ہیو پکاں تہ نار پھکاں واو اوس بس
درویش اسہِ تہِ اوس وناں کالہ چھو سا پے
اسمانہ ؤژھ بلایہ وچھاں واو اوس بس
دریاو سوٚن تہ ناو کُنی ناوِ منز پری
غٲبی یواں تہ ناوِ لماں واو اوس بس
اسہِ ژوٚٹ فصل کھہن تہ یتھے شین پیوٚو شفقؔ
کتہِ تام پرٲنۍ بٲتھ گٮواں واو اوس بس
___
6
سبز آبہ جۅیا پزی چھا سا نیران
تتٮن زونہ گاشس پری چھا سا نیران
ژہ تے چھکھ نٮصف رٲژ آواز بوزان
ژہ ون أسۍ گرو منزہ بلی چھا سا نیران
شبس چھا سا آساں تتُھے گرٮز مٔشیدن
تہ موجاہ بنیاہ کانہہ کُنی چھا سا نیران
سہ چھا کتھہ کران از تہِ کیاہ پانسے سیتۍ
سُہ پاگل تِتھے پٲٹھۍ أندی چھا سا نیران
یہ ونتم دلس منز ودُن ہیو گژھاں کیُتھ
مکیں ییمہِ گرُک ٲخری چھا سا نیران
دۅہس چھا سکولن گژھاں شرۍ تِتھے پٲٹھۍ
تہ گشتس شفق آرمی چھا سا نیران
___
7
وۅتھاں پکاں تہ وچھاں، دۅہ تہ راتھ، زون آفتاب
عذاب سٲنۍ لٮکھاں، دۅہ تہ راتھ، زون آفتاب
دپاں چھہ خوابہ سمندر، سیاہ جزیٖرہ اپٲرۍ
سمندرس چھہِ کھساں، دۅہ تہ راتھ، زون آفتاب
توے چھیہ خاک پیمژ ناگہ رادہ کٮن خیمن
تتٮن غبار تلان، دۅہ تہ راتھ، زون آفتاب
ورق ورق چھہ عیاں سانہ قسمتک احوال
اچھر اچھر پراں، دۅہ تہ راتھ، زون آفتاب
دپاں یپٲرۍ سیاہ سٮکھ چھرا وجارن منز
دپاں ہپٲرۍ وزاں، دۅہ تہ راتھ، زون آفتاب
ژۅپٲرۍ واو وۅتھاں لُکھ ژلاں تہ خواب دزاں
عجیب جایہ سماں، دۅہ تہ راتھ، زون آفتاب
پرژھاں چھہ بال زِ ییمہِ دردہ گامہ کنۍ نیرِتھ
وٹسۍ چھِہ کیازِ گژھاں، دۅہ تہ راتھ، زون آفتاب
___
8
خاک برسر یتھ زمینس آسماں بس اکھ غبار
کاروانس ہر طرف آلو دِواں بس اکھ غبار
داستانس منز سیکستاں، منز سیکستانس دپاں
اکھ الاوا یتھ الاوس منز وہاں بس اکھ غبار
واو ووٚتھ وحشی ونَس، آواز گٔے، گگراے گٔے
دراو گاراں میانہ شہرک پے پرژھاں بس اکھ غبار
یتھ بیابانس ہوٚکُن پرخواب ژھاین ہند شہر
شہرہ چن پرانٮن قلاین منز وۅتھاں بس اکھ غبار
رٲتۍ راتس پتھ عذابن میٲنۍ تن وٮتراں کُنی
اکھ لہر قدمن ژہاں چشمن شرپاں بس اکھ غبار
سٲرۍسے راتس کھساں سہلاب دیوارن شفقؔ
سٲرِۍسے راتس کنن میانٮن گژھاں بس اکھ غبار
___
9
شمشاد رادہ آبہ جوین ٲنہ خواب ٲسۍ
تم لوکھ بایہ زون تہ بییہِ آفتاب ٲسۍ
ناگہہ سۅ زون دراے، پری زاد ناگہ کھتۍ
اسہِ وُچھ أچھو زِ ٲنہ پٹٮن پیٹھ گلاب ٲسۍ
اسہِ وُچھ وتن غبار وۅتھاں دور دور تام
اسہِ وُچھ نبس کھساں ژٔندر بے حساب ٲسۍ
اسہِ تھپھ دِژکھ تہ غیب کٔرِکھ نٲگۍراے ہوۍ
أسۍ لوکھ ونتہ کمہِ سا نبکۍ ماہتاب ٲسۍ
تٔتھۍ بونہِ آسہِ یاد تہ تٔتھۍ بونہِ أسۍ پرژھو
کتہِ لُکھ ودان ٲسۍ، وزاں کتہِ رباب ٲسۍ
___
10
یہ کُس دِواں چھہ صدا تیز کارواں والیو
قدم تُلِو سَا ہنا تیز کارواں والیو
گناں چھیہ راتھ تِتھے پٲٹھۍ کُلۍ پران ہو ہو
خماں چھہ از تہِ ہوا تیز کارواں والیو
نندر پیمژ چھیہ کُلٮن تل کمن حدی خانن
رجز پراں چھہ صبا تیز کارواں والیو
اگر نہ بوز تہِ گوشو صدائے بانگ جرس
چھہ بوئے گُل تہِ ندا تیز کارواں والیو
سہن چھہ دورِ دواں پے مشک سوارٮن ہند
رکو تہ وار چھما تیز کارواں والیو
سفر چھہ خانہ بدوشن گمژ الاون ژنۍ
سمے فقیر خدا تیز کارواں والیو
___
11
تس ٲس نٲلۍ خابہ ردا، زیٹھ تے سیاہ
پے چُھم سۅ راتھ ٲس سیٹھا، زیٹھ تے سیاہ
یتھ سڑکہ کیازِ میٲنۍ ونن شامہ سے گمژ
ہے دور دور تام یہ کیا، زیٹھ تے سیاہ
اسہِ ٲسۍ ژھایہ سدرہ ملر، واو، بے صدا
امہِ کھۅتہ تہِ آسہِ راتھ پگاہ، زیٹھ تے سیاہ
پوٚز گوٚو زِ اسہِ تہِ اوس عیاں رٲژ ہند سہ حال
پوٚز گوٚو زِ اسہِ تہِ اوس پتا، زیٹھ تے سیاہ
یا گوٚو زِ تم تہِ کالہ وُچھن ژھاے سٲنۍ پٲٹھۍ
یا گوٚو زِ اسہِ تہِ ہایہ خدا، زیٹھ تے سیاہ
کُس تام شیشہ خواب جٔرِتھ اوس نیہہ گٹن
کمہِ تام طرفہ آیہِ صدا، زیٹھ تے سیاہ
دۅنوے قبیلہ ٲسۍ کراں راتھ سُے بحث
ونۍ تو قلایہ زانہہ تہِ وۅتھیا، زیٹھ تے سیاہ
زمرے:شاعری


text:
وِکیٖپیٖڈیا:غٲر جٲنِبدارانہٕ
تَمام وِکیٖپیٖڈیاہُک مَواد گَژھہِ غٲر جٲنِبدارانہٕ طور لیکھنہٕ یُن، مَطلب یہِ گژھہِ حِساب سان کُنہِ تعصُب وَرٲے آسُن.
غٲر جٲنِبدارانہٕ مَواد آسُن چھُ اَکھ بُنیٲدی پالسی وِکیٖپیٖڈیا تہٕ باقی مَنصوبَن پؠٹھ۔ یہِ چھِ ترین اَہَم مَواد حِکمَتہِ عَملی مَنٛز تہِ یِوان یَتھ مَنٛز باقی زٕ تَصدیق تہٕ کانٛہہ اصلی کٲم نہٕ چھِ۔ یِم حِکمَتہِ عَملی چھِ رٕلِتھ مِلِتھ مَوادُک قسم تہٕ وَصٕف وضع کَرن وِکیٖپیٖڈیا مَضموٗنَن مَنٛز.
یہِ حِکمَتہِ عَملی چھِ اَہَم تہٕ گَژھہِ سَختی سان عَملاونہٕ یِن۔ باقی حِکمَتہِ عَملی ہیکَن نہٕ اَمُک اَثر کَم کٔرِتھ، نہٕ گَژھہِ اَتھ پؠٹھ اؠڈِٹَرن ہٕنٛز کَتھ باتھ کَرنہٕ سٟتؠ کانٛہہ اَثر کَم کَرنہٕ
وَضاحَتھ
- راے کَژھَن نہٕ حٔقیٖقَت طور پیش کَرنہٕ یُن.
- حٔقیٖقَت یََتھ باقی حَوالہٕ پوز آسَن نہٕ وَنَن گَژھہِ نہٕ اِستِمال کَرنہٕ یُن.
- حٔقیٖقَت گَژھہِ نہٕ راے طور پیش کَرنہٕ یُن.
- پیش کَرنُک طریٖقہٕ گَژھہِ غٲر جٲنِبدارانہٕ آسُن
حٲصِل کَرُن
عام طور گَژھہِ نہٕ حَوالہٕ دار مَواد ہَٹاونہٕ یُن اتَھ بُنیادَس پؠٹھ زِ یہِ چھُ غارجٲنِبدار باسان۔ بلکہِ گَژھہِ یہِ غٲرجٲنبدارنہٕ طور لیکھنہٕ یُن
ناو
کیٚنٛہہ حالتَن مَنٛز ہیکہٕ مَضموٗنَن ہُنٛد ناو غٲر جٲنِبدارانہٕ بٲسِتھ۔ تَتھ ناوس گَژھہِ تَرجی دِینہٕ یِنؠ یُس غٲر جٲنِبدارانہٕ آسہِ، مَگر سُہ ناو گَژھہِ واضَہ تہِ آسُن۔ اَگر ناو آسہِ بَروسہٕ مَنٛد ذٔریعہ مَنٛز اِستِمال کَرنہٕ آمُت، تیٚلہِ ہیٚیہِ سُہ ناو اِستِمال کَرنہٕ اَگر چہٕ باقی ایؠڈِٹر اَتھ خٕلاف آسَن.
مَضموٗن ڈانٛچہٕ
مَضموٗنَن ۂندِس اۆنٛدروٗنی ڈانٛچَس پؠٹھ گَژھہِ خاص غور کَرنہٕ یُن تاکہِ غار جٲنِبدارانہٕ اصول روزٕ بَرکرار تہٕ باقی مَسلہٕ مِثال جٲنِبدارانہٕ مَواد تہٕ غٲر مُنٲسِب وَضن ہیٚیہِ دور تھاونہٕ.
مُنٲسِب تہٕ غٲر مُنٲسِب وَضن
غٲرجٲنبدارنہٕ مَضموٗن حأصل کَرنہٕ خٲطرٕ گَژھہِ مَضموٗن تَمام بٔڈ خَیال باوُن یِم تَصدیق ییَن کَرنہٕ۔ مُنٲسِب تہٕ غار مُنٲسِب وَضنُک مَطلب چھُ زِ مَضموٗن گَژھہِ نہٕ بٔڈ کَتھ لۄکٕٹ تہِ لۄکٕٹ کتھ بٔڈ بَناوُن.
حَوالہٕ اِستِمال
وِکیٖپیٖڈیا مَضموٗن گَژھَن بَرٛوسہٕ دار، آزاد ، شایع حَوالَو سٟتؠ سہارٕ دِینہٕ آسُن.


text:
صدیق کیاہ کٲم کار اوس دوہس کران اتھ ٲسۍ نہ عام لُکھ وٲقف ، تکیازِ یہ اوس پریتھ وزِ گری آسان۔ صدیقس یُس روزُن کیُت مکانہ اوس تتھ ٲسۍسڑکہ اندہ کینہہ دُکان تہ تِمن پیٹھہ کنۍ کینہہ کمرہ کرایہ کشی پیٹھ۔لہاذا اوس یہ عیان زِ صدیقس چھینہ پونسہ رٔنگۍ تنگی۔ یہ اوس پنژاہ پانژونزاہ وٲنسہ۔ زنانہ ٲسس ترہ دۅیترہ ؤرِش پھنڈ ر ہش، تہ زہ دۅدہ گگر ہی شُرۍ۔بوزنہ کِنۍاوس أمس یہِ ترے یم خاندر۔ گۅڈنچ زنانہ چھس ہانٹھ ٲسمژ۔ اصلیت ٲس نہ کٲنسہِ پےَ تکیازِ ییلہ یہ صٔدرہ بل پیٹھہ یور آو أمس ٲسۍ شُرۍ بیترہ سیتۍ۔ صد پٔری سیتۍ اوس یہ جلد اتھہِ یوان۔ یہ لقب اوس أمس برونہے صٔدرہ بلہ پیٹھہ یور آمُت۔ صد پٔری بوزتھ اوس أمس نیبرۍ شرارتھ کھسان مگر أند رۍ اوس خۅش گژھان۔ تکیازِ یہ اوس پریتھ وِزِپھران زِ أمس آسہ خوبصورت أچھۍ یمہ کِنۍ أمس پٔری عاشق گےٚ۔ أمۍ پھٹرو تسُند دل تہ گوٚو بیمار، شُتلۍ نیرنہ کِنۍ گٔیس اکھ أچھ نوتوان مگر بُتھس رودُس نہ کانہہ تہِ آکھ۔ یمن دۅہن ٲس شُتلۍ بیمٲرۍ کٔشیرِ منز عام ، یلاج نہ آسنہ کنۍ ٲسۍ عام طور شُر ۍ یاتہ کھۅڈ زد گژھان نے تہ مران۔لُکھ تہِ ٲسۍ نہ یہِ بیمٲرۍ گر گر پھیلاونس کانہہ کسر باقے تھاوان۔شُتلۍ نیرنس سیتی ٲسۍ دۅدہ وُگربنٲوتھ گرہ گرہ توٚبرُکن مرضِ مُبارکس ٲسہ تھوٚپ سوزان۔ یتھ کٔنۍٲسۍ امکۍ جٔرم (germ) دۅدہ وُگرہ سیتۍ آرام سان گرہ گرہ واتان۔ خٲر کتھ چھیہ صد پٔری سنز ۔أسۍ پکناوَو یہے کتھ برونہہ۔
ہمساین سیتۍ لۅیۍ خۅیۍ نہَ آسنہ کنۍ ٲسۍ نہ ہمسایہ أمس أنزۍ مٔنزۍ نے ٲس أمس سیتۍ کٲنسہ دلچسپی تکیازِ یہ زانہِ ہا نہ کٲنسہ سلام تہِ کر نۍ۔ ژکہ اوس أمس وہمہ زِلۅکٹ زنانہ آسنہ کنۍما لگیم جوانن ہُند یُن گژھُن۔کرایہ دار ٲسۍ أمس صرف گۅرکہ دۅہ بُتھ وُچھان۔ یس نہ امہ دۅہ کرایہ آسہا تس اوس اکے مۅحلت دِوان۔ أمۍ سُند ونُن اوس کرایہ ییٚلہ پُھٹہ یہ چھہ دِنہ وٲلس گۅبان تہ پتہ چھہ سہُ ژلنس پیٹھ مجبور گژھان۔ امی اوس یہ أچھۍ پھرتھ کرایہ وگراونہ نیران۔
سبحان نٲوِد اوس وٲحد دُکانداریُس أمۍ سندِ یہ مکانہ ہینہ برونہہ تہِ أتھۍ دکانس بیہان اوس۔ یہ اوس صدس اصلاح بیترہ مُفت کران۔باقی سٲری پرٲنۍ دکاندار ٲسۍ أمۍ عدالتکہ زور کٔڈتھ نٔوۍ أنۍ متۍ۔ عام طور چھ یتھۍ لُکھ گۅڈے کانہہ نتہ کانہہ نۅکتہ کرایہ درس تھاوان یُتھ عدالتک سہارہ نتھ آ سٲنی سان کڈنہ ییہ۔ قونون چھُ قونون، یُس پریتھ انسانس زوٗنہِ ہندۍ پٲٹھۍ سیتۍ ستیۍ پکان چھُ خواہ سہُ صٲد ٲسۍ تن یا ژوٗر۔
صد اوس منز ۍ منزۍ چوک کھسان۔ امہ دۅہ اوس سہُ اجی میٚنگہ تھٔز قرا قُلی ، کرہنۍ صد رۍ تہ سفیدکُرتہ یزار لٲ گتِھ اتھس کیتھ ڈبل پیکیٹ سگریٹ ڈٔبۍ تہ ماچس تُلان۔ سہُ کیاہ چھُ چوک کھٔستھ کران اتھ اوس نہ کانہہ سِر۔
گُلہ حٲجۍاوس بوٚڈمۅہنیو، مُدبر، غریب پرور، أمس ٲسۍ لۅکٹۍ کیٚو بٔڈۍ گلہ مام ونان۔ گُلہ ما منۍ بوٗنۍ تہ سبیل گاہ ٲس اتہِ مشہور۔ زارین تہ شرابین ٲس أمۍ سنز بڈ تھۅتھ گژھان تم ٲسۍعام تور امہِ علاقہ نیبرڈفر لاگان۔ امہِ کنۍاوس نہ سہُ کھنز ہیٚور واتان یُس واتُن گوٚژھ۔
گلہ مام بوٚرُت بار آسنہ باوجوداوس تمہ وِزِ کوٚل گژھان ییلہ تس پولیس کیسس متعلق پرژھہاو۔ محلہ والین ٲس پے زِ یہ کیس چھیہ اکھ سٲزش یس أمس خلاف بڈیو زاریو کینژن پولیس والین سیتۍ رٔلتھ کٔر۔ مگرپولیسس کُس کیاہ کرہا۔
کتھ ٲس یہِ زِ گلہ حٲجس اوس تریہ ؤری برونہہ اکہِ زنانہ کیس کوٚرمُت زِ أمۍ کرے میہ سیتۍ زبر دستی۔ دپان یہ ٲس نہ سیٚود زنانہ یہِ ٲس پتہ وتے داغدار۔ تس اوس وننہ آمُت زِ گلہ حٲجس ہرگاہ ہانژھ لاگو سہُ دیہ تہِ کینژھا ٲسہ تھوٚپ یہ تس منگنہ ییہ تہِ دیہِ، تکیازِ عزت دار تہ مالدار چھہ۔مگر گلہ حٲجۍ اوس زِٹھین سیتۍ مشور ہ کٔرتھ یہ کیس عدالتس منز لڑنُک فیصلہ کوٚرمُت۔یی سوٗچُتھ زِ ہرگاہ سہُ أمس ٲسہ تھوٚپ دیہ اکھ کر ہان لُکھ أمس پیٹھ شکھ بیٚے آسہا سہَ دۅہے أمس باج ہیٚوان۔ یتھین موالین لگہِ ہا ہوا تہ
یُتھ قصہ ہیٚکہا پونسو موٗجوب کٲنسہ سیتۍ تہ دُبار ہ کرنہ یتھ۔
ججن اوس پٔتمہِ پیشی پیٹھ گواہ پیش کرنُک ٲخری موقعہ دتمُت۔ گلہ حٲجۍ اوس بشایہ جم عدالت چین ہیرن کھسان تہ کیازِ تس اوس یقین کانہہ اپُز گواہ سپدنہ پیش۔ یتھۍ گواہ چھ کاغذی گواہ آسان۔ بُلاونس سیتی گوٚو یہ ملزمن ہندس کٹھکرس منز کھڑا۔ أمۍ دِژ دٔچھنۍ کھوو رۍ نظر سہ زنانہ ٲس نہ کُنی ، ججن دیُت سرکٲرۍ وکیلس گواہ حٲضر کرنک حکُم دیت ، یتھےُ سفید پلون منز اکی میٚنگہ قراقُلی ٹوٗپۍ دِتھ نفر حٲضر سپُد گلہ حٲجس گوٚو اکہ رنگہ بیاکھ رنگ۔ حلف تلتھ کٔر سرکٲرۍ وکیلن أمس سوال پرژھنۍ شروع۔ گُلہ حٲجۍ گوٚو ترین تہ تروہن ییٚلہ أمۍ پنُن ناو صدیق تہ گلہ حاجُن ہمسایہ ووٚن تہ پتہ دتُن چشم دید گواہ سُند بیان۔ بیان قلمبند سپدتھ ووٚتھ جج زن نیندرِ ۔
گُلہ حٲجۍ کوٚڈ گر وٲتتھے صِدُن پے پتاہ۔ تس اوس وکیلن ووٚنمُت صد چھُ professional گواہ۔ بہتر چھُ یہ سمجھاوُن تہ کُنہ طریقہ جرہ وِزِ نرمی تراوناوُن، تہِ کیازِ یہ گوٲہی چھ مٔنزۍ سیٚود تہ
گژھان۔ یۅدوے عام طورگواہ ناوکۍ چشم دید چھِ آسان، وۅنۍ گوٚو یم گواہ چھِ منزۍ پَزین گواہن ہندِ کھۅتہ تہ پٔزۍ ثٲبت سپدان۔ گلہ حٲجۍ بوٗز اَتی زِ صِدن چھ یہ زنانہ عدالتہ منزے أکس نش مۅکلٲوتھ پانس نیتھرۍ کٔر مژ ۔اتھ کیسس تہِ أس أمی اپز گوٲہی دِژمژ۔ گُلہ حٲجس اوس فکرِ توٚرمُت زِ عدالت ہیٚکہ نہ کٲنسہ تہ گوٲہی دِنہ نش رُکٲوتھ، جرہ چھ امی یوان کرنہ۔ یُس گواہ نہ جرہن تل پھُٹہِ سہُ چھُ پوٚز گواہ ماننہ یوان۔
شام نیماز پتہ تُلۍ گُلہ حٲجۍ اکھ ز زٹھۍ پانس سیتۍتہ ژاو صِدُن گر۔ صدن کوٚر یمن بڈ آو بھگت یم آسہ ہان گۅڈنِکۍ پٔژھۍ یمو أمۍ سندِگرِ چایے چیٚے۔ چایے چیوان ووٚن گُلہ حٲجۍ صدس رسمن میہ أس نہ پے تُہۍ چھو میہ ہمسایہ۔ صدن اوس یہ ؤنتھ بولڈ کوٚرمت ز پے گژھ تھاوُن تہِ کیاز اسلامن چھُ ہمسایہ سُند س حقس اکھ اعلیٰ مقام دِیتمت۔ ویسے اوس امہ کتھ سیتۍ گلہ حٲجس تہ تسندین سٲتھین زِ یہ چھُ ہمسایہ پرست۔ مگر ییٚلہ یمو أمس اور ینُک وجہہ ووٚن تہ اتھ
کیسس متعلق زان دِژ ۔ صدن کوٚر امہ کتھ ہُند بڈ افسوس زِ یُتھ بُزرگ چھُ اپزس کیسس منز ہینہ آمُت۔ مگر سیتی کوٚرُن یہ انکشاف زِ گوٲہی دیُن چھ أمۍ سُندپیشہ تہ یہ چھُ پیشہ ایماندٲری سان نباوان۔ یم گےٚ ترشوے ہےَ بُنگہ ہی روزِتھ۔
زمرے:افسانہ


text:
ایاز رسول نازکی صٲبنس وننس پیٹھ کوٚر میہ یہ ویڈیو جلدی منز تیار تکیازِ اول ٲس نہ مقالہ لیکھنہ خاطرہ فرصت، دوٚیم میہ چھہ نہ شاعری پیٹھ مقالہ لیکھنس ونہِ کانہہ آے یوان۔ آوریر اوس یتھ زِ تہند سیمینار شروع گژھنہ کالہ نیووم بجلی ہندس سوٚتس گاشس منز یہ ریکارڈ کٔرتھ۔ جلدی منز یہ کینژھا ذہنس منز آو تہِ کوٚرم مثالہِ رنگۍ پیش۔ وقت آسہِ ہے بدل مثالہ تہِ ہیکہِ ہا پیش کرتھ۔ میانین کتھن سیتۍ اتفاق چھہ نہ ضروری مگر یمن کتھن پیٹھ غور کرُن ما روزِ سانہِ خاطرہ فایدہ مند۔ یہ ویڈیو ہیوٚک نہ شاید نازکی صٲبس تام وقتس پیٹھ وٲتتھ نتہ آسہِ ہے تمو ضرور یہ سیمینارس منز شامل کوٚرمت۔ ویڈیو زیوٹھ آسنہ کنۍ کوٚرم ژۅن حصن منز تقسیم۔
یہ ویڈیو اوس 45 منٹ۔ امیک وق کم کرنہ خاطرہ پیوو یہ کٔژن جاین ژٹن یمہ کنۍ کنہِ کنہِ جایہ وۅٹہ کھیوان چھہ۔
ژۅن ہند گۅڈنیک حصہ
ژۅن ہند دویم حصہ
ژۅن ہند تریم حصہ
ژۅن ہند ژورم حصہ


text:
امین کامل
حبہ خوتونہِ س63تۍ چھیہ اکثر أرنہِ مال تہِ چکاونہ یوان تہ دۅنونۍ مینہ تول کٔرتھ چھہ وننہ یوان زِ ٲرنہِ مال چھیہ حبہ خوتونہِ کھۅتہ پووا ہیو٘رے ٲسمژ۔ مگر حقیقت چھیہ یہ زِ أرنہِ مال ناوچ چھیہ نہ ژکہِ کانہہ کاشر گۅنماتھے ٲسمژ۔ یہ چھیہ بذاتی اکہِ غلط سونچن ترایہ ہنز پیداوار تہ أمس آیہ تیژ شہرت دِنہ تہ دیاونہ زِ وۅنۍ رود نہ اہندس آسنس کانہہ شکھے باقی۔
ا۷ اکتوبر ۸۸۹۱ آیہ میہ ریڈیو سرینگرہ پیٹھہ أرنہ مال، زبان تہ اسلوب عنوانس پیٹھ کتھ باتھ نشر کرنچ دعوت دِنہ۔ میہ کو٘ر امہِ ناوچ کانہہ گۅنمات آسنس پیٹھے بانہ انکار تہ یم زہ ژور بٲتھ أمس مٔرتھ چھکھ تھاوۍ متۍ، تمن ہیژم تنقیدی سام، ادہ یہندۍ تم چھہِ تہ تہندۍ۔ پروگرامکۍ پرڈیوسر میانۍ دوس موہن نراش صابن ونیام اہندِ نہ آسنکۍ لفظ کھینہ خاطرہ۔ مگر ییلہ نہ میہ مونس کتھ باتھ سپز تتھے پاٹھۍ نشر۔ تمہِ وزِ اوس میہ یہ اظہارے یوت کو٘رمت، دلیل ٲسمس نہ کانہہ تہِ دژمژ۔ وۅنۍ دمہِ اتھ مختصر پاٹھۍ نو٘م۔
کینژن بزرگ سازندرن پرژھ میہ اتھ متعلق۔ تمو وو٘ن زِ یہ ناو گو٘و تمن ریڈیو سٹیشن بننہ پتے کنن۔
لل دید تہ حبہ خوتون روز ہتہ بدیو ؤریو پیٹھہ گامن تہ سرین اندر لۅکٹین کیو بڈین زبان زد۔ مگر امۍ سند ناو نہ اوس کٲنسہِ بٹس تہ بٹنہِ ویو٘د، نہ کٲنسہِ مسلمانس تہ مسلماننہِ پتاہ۔ اوتار کرشن رہبر چھہ انشاپردازی کران لیکھان زِ لل دید ٲس خدا دوستی ہنز پش پناہی، حبہ خوتونہِ ٲس پادشاہی ڈکھس، مگر أرنہ مال ٲس اکھ عام زنانہ تہ عوامی سہارس پیٹھے روز زندہ۔ یہ عوام چھہ خیالی تہ سہارہ تہِ فرضی۔
بیربل کاچروچھہ پننس تواریخس اندر لل دیدِ تہ حبہ خوتونہِ ہنز کتھ کران ، مگر امۍ سند چھن نہ ناو تہِ ہیو٘تمت۔ہرگاہ یہ کانہہ شاعر آسہِ ہے، امۍ سند ذکر کرِ ہے سہ وارے تھُر کھٲرتھ تکیازِ یہ ٲسس پننی خاندانچ نۅش تہ خاندانی فخر کو٘ت تراوِ ہے۔ پیٹھہ چھہِ دپان أرنہِ مال مۅیہ ۰۰۸۱ ہس اندر۔ امہِ وزِ چھہ کاچرو ۵۲ وُہر اوسمت۔ اہندِ اتھہ آسہِ ہن کھیو٘مت چیو٘مت تہِ، ادہ آسہِ ہن نا امۍ سند کلامہ بوزمت تہ پو٘رمت۔
امۍ سنز گۅڈنچ ذکر چھیہ سری پرتاپ کالج میگزین ۶۳۹۱ سلور جوبلی نمبرس اندر میلان۔ اور کن پوو میہ اختر محی الدین صابن ۳۱ اگست ۸۷۹۱ ہس اندر اکھ چٹھۍ لیکھت ظن۔ غرض پرتاپ میگزین کس اتھ شمارس اندر یۅسہ گۅنمات جیالال کول سندس مضمونس اندر زنم لبان چھیہ تس چھہ آسان ناو رانی۔ لازما بٹہ پاٹھۍ وٲرویک ناو۔
امہ میگزین برونہہ شیہ ؤری ۱۳۹۱ ہس منز سپد بہار گلشن کشمیر ناوۍ کاشرین پنڈت فارسی شاعرن ہند اکھ تذکرہ دۅن جلدن اندر شایع۔ اتھ منز چھیہ لل دید تہ رۅپہ بھوانی تہِ شامل۔ مثالہِ کنہِ چھہ فارسی بدلہ تہند کاشر کلامہ آمت دِنہ۔ ہرگاہ أرنہ مال تہِ کانہہ ٲسمژ آسہِ ہے، سۅ گژھہِ ہے نہ امہِ کین ترتیب کارن تہ تمن اتھہ رو٘ٹ کرن والین مٔشتھ۔
امہِ پتہ نوِ وہرۍ ۰۴۹۱ ہس اندر چھہ محمد الدین فوق خواتین کشمیر ناوۍ اکھ کتاب لیکھان یتھ منز ارداہن ناماوار کاشرین زنانن ہنز ویژھنے دار ذکر چھیہ سپز مژ۔ یمن منز چھیہ لل دید، حبہ خوتون تہ رۅپہ دید شامل، مگر شریمتی رانی ہنز چھیہ نہ کنہِ ژھاے تہِ درینٹھۍ گژھان۔ سیز کتھ چھیہ زِ ۰۴۹۱ ہس تام تہِ اوس رانی ناو تہ گۅنہ مات پرتاپ میگزینس اندرے بند۔ ہرگاہ یہ کانہہ آسہِ ہے، نہ پھژِ ہے فوقس تہ تس اتھہ رو٘ٹ کرن وٲلس مہجورس۔
خواتین کشمیر پتہ پانژِ وہرۍ ۵۴۹۱ ہس اندر چھہ کول صاب اکھ لۅکٹ کتابہِ ہن کشمیری لرکس لیکھان۔ اتھ اندر چھہ پرتاپ میگزین کس رانی ناوس ژاس کٔرتھ اکھ نو٘و ناو مسز بھوانی داس، أرنہِ مال برونہہ کن انان۔ رانی کھۅتہ اکھ ژمہ وُن شاعرانہ ناو۔
عبدالاحد آزادن چھہ کشمیری زبان اور شاعری اندر أمس کہہِ لٹہِ مسز بھوانی داس تہ ژورِ لٹہِ أرنہ مال/ أرنی مال/ أرنی مالی ناو لیو٘کھمت۔ باسان چھہ امۍ چھہ انگریزی لفظ مسز سان کول صابسے نشہِ امۍ سند ناو تہ زان حاصل کرمژ۔ أرنہ مالہِ ہندس ناوس املایی ہشر نہ آسن چھہ گواہی دوان زِ ۶۴۹۱ ہس تام تہِ ییلہِ آزادنۍ کشمیری زبان اور شاعری مکمل سپز، اوس نہ یہ ناو برونہہ پو٘کمت۔
زمرے:تحقیق


text:
تَمام صَفہٕ یِمَن گۄڈٕ
Jump to navigation Jump to search
- پَر یایُک
- پَننؠن ماے پَرایَن کرٛاے
- پَننؠن نہٕ کوج تہٕ پَردؠن مِمُز
- پَننؠن نہٕ کوج تہٕ پَردؠن مِمیُٛز
- پَننؠن پَننُے وازٕ
- پَننؠن کرٛاے پَرایَن ماے
- پَننؠن کرٛاے پَردؠن ماے
- پَننؠن یَنٛگہٕ وۄپرَن پۄلاو
- پَننؠن یَنٛگہٕ پَردؠن پۄلاو
- پَننُے رَتھ پانَس مَتھ
- پَننُے رَتھ پانہٕ سٕے مَتھ
- پَننُے زاگان قُلفَس تہٕ تٲرِس، پَننُے کُس تام سَن ہؠتھ درٛاو
- پَننُے زاگان قُلفَس تہٕ تٲرِس، پَننُے کُس تانؠ سَن ہؠتھ درٛاو
- پَننِس دَبَس خَبَر دار
- پَننہِ اَتھٕ راوٕراوُن تہٕ بیٚیہِ سٕنٛدِ رٔژھرُن چھُ بَرابَر
- پَننہِ اَتھٕ راوٕرُن تہٕ بیٚیہِ سٕنٛدِ اَتھٕ رٔژھرُن چھُ بَرابَر
- پَننہِ بَلایہِ مۄکلہِ پَر بَلایہِ نہٕ
- پَننہِ بَچھِ اَگَر اَنؠ مہٕ آسہِ، کٲژاہ مَچھِ گَژھَن پٲدٕ
- پَننہِ بَچھِ ہَے اَنؠ مہٕ آسہِ، کٲژاہ مَچھِ گَژھَن پٲدٕ
- پَننہِ جایہِ سٲری پادشاہ
- پَننہِ پَننہِ جایہِ چھِ سٲری خۄجَے
- پَننہِ پَننہِ جایہِ چھِ سٲری خۄجہِ
- پَننہِ گَرِ ہاکھ وُگرٕ بیٚیہِ سٕنٛدِ گَرِ پۄلاو
- پَننہِ ہانٛژِ مۄکلَو پَر ہانٛژِ نہٕ
- پَننہِ ہانٛژِ مۄکلہِ پَر ہانٛژِ نہٕ
- پَننہِ ہَچہِ باہ ترَٛچہِ
- پَنُن چھُ پَننُے، وۄپَر چھُ وۄپرٕے
- پَنٕنؠ نَم چھِ پَننہِ تھَرِ کَشان
- پَنٛداہ
- پَنٛژاہ
- پَگاہ


text:
चार
کونٛکَنی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चतुर् (چٔتُر) < اَوَلی ہِند آریٲیی *ćatwā́ras < اَوَلی ہِند ایٖرٲنی *čatwā́ras < اَوَلی ہِند یوٗرَپی *kʷetwóres۔
گرَٛنٛد[اؠڈِٹ]
चार
- ژور۔
مَرٲٹھؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चतुर् (چٔتُر) < اَوَلی ہِند آریٲیی *ćatwā́ras < اَوَلی ہِند ایٖرٲنی *čatwā́ras < اَوَلی ہِند یوٗرَپی *kʷetwóres۔
گرَٛنٛد[اؠڈِٹ]
चार
- ژور۔
نیپٲلؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चतुर् (چٔتُر) < اَوَلی ہِند آریٲیی *ćatwā́ras < اَوَلی ہِند ایٖرٲنی *čatwā́ras < اَوَلی ہِند یوٗرَپی *kʷetwóres۔
گرَٛنٛد[اؠڈِٹ]
चार
- ژور۔
ہِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चतुर् (چٔتُر) < اَوَلی ہِند آریٲیی *ćatwā́ras < اَوَلی ہِند ایٖرٲنی *čatwā́ras < اَوَلی ہِند یوٗرَپی *kʷetwóres۔
گرَٛنٛد[اؠڈِٹ]
चार [t͡ʃɑːɾ]
- ژور۔
- سَنَسکرٕٛت پؠٹھٕ میٖلؠ مٕتؠ کونٛکَنی لَفٕظ
- سَنَسکرٕٛت پؠٹھٕ آمٕتؠ کونٛکَنی لَفٕظ
- اَوَلی ہِند آریٲیی پؠٹھٕ آمٕتؠ کونٛکَنی لَفٕظ
- اَوَلی ہِند ایٖرٲنی پؠٹھٕ آمٕتؠ کونٛکَنی لَفٕظ
- اَوَلی ہِند یوٗرَپی پؠٹھٕ آمٕتؠ کونٛکَنی لَفٕظ
- کونٛکَنی آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ مَرٲٹھؠ لَفٕظ
- سَنَسکرٕٛت پؠٹھٕ آمٕتؠ مَرٲٹھؠ لَفٕظ
- اَوَلی ہِند آریٲیی پؠٹھٕ آمٕتؠ مَرٲٹھؠ لَفٕظ
- اَوَلی ہِند ایٖرٲنی پؠٹھٕ آمٕتؠ مَرٲٹھؠ لَفٕظ
- اَوَلی ہِند یوٗرَپی پؠٹھٕ آمٕتؠ مَرٲٹھؠ لَفٕظ
- مَرٲٹھؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ نیپٲلؠ لَفٕظ
- سَنَسکرٕٛت پؠٹھٕ آمٕتؠ نیپٲلؠ لَفٕظ
- اَوَلی ہِند آریٲیی پؠٹھٕ آمٕتؠ نیپٲلؠ لَفٕظ
- اَوَلی ہِند ایٖرٲنی پؠٹھٕ آمٕتؠ نیپٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ نیپٲلؠ لَفٕظ
- نیپٲلؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ ہِندی لَفٕظ
- سَنَسکرٕٛت پؠٹھٕ آمٕتؠ ہِندی لَفٕظ
- اَوَلی ہِند آریٲیی پؠٹھٕ آمٕتؠ ہِندی لَفٕظ
- اَوَلی ہِند ایٖرٲنی پؠٹھٕ آمٕتؠ ہِندی لَفٕظ
- اَوَلی ہِند یوٗرَپی پؠٹھٕ آمٕتؠ ہِندی لَفٕظ
- ہِندی آنکونہٕ گرَٛنٛد


text:
اگر اسۍ شاعری معنیس زیادہ پہن ماتحت کرون یتھہ پاٹھۍ سبک ہندی فارسی تہ اردو شاعری ٲس، یہ چھیہ اکھ خالص ذہنی عمل بنان یتھ منز خیالچ ندرت تہ باریک بینی مقصد شعر بنان چھہ۔
یتھے پاٹھۍ اگر اسۍ شاعری استعارن تہ علامژن ہند اکھ زٲنتھ مٲنتھ تراونہ آمت زال بناوون یتھہ پاٹھۍ جدید شاعرو کوشش کٔر، تیلہ چھیہ شاعری اکھ تفریحی وقت گذاری بنان یمیک مقصد شاعرس تہ قاری یس درمیان ژھیپہِ ژھٲرس گندنہ علاوہ کہنی چھہ۔
شاعری نادر تہ جاذب توجہ تہ حیرت انگیز صرژن ہند جمگٹہ بناونہ سیتۍ تہِ چھہ اسۍ اکس تژھہِ عملہِ منز آورنہ یوان یمچ افادیت مشکوک چھیہ۔
شاعری منز گژھہِ پننہِ زمانک وہوُن نبض آسن۔ یہ گژٔھ نہ متۍ کتھن ہند اظہار بننۍ۔ یہ بحث چھہ نہ آسان، مگر میہ چھہِ بار بار یم خیالات تنگ کران۔


text:
وِکیٖپیٖڈیا:لورِ دستار
وِکیٖپیٖڈیاہَس پؠٹھ چھُ لورِ دستار تس یِوآن وننہٕ یُس کھاتَن ہنٛد غَلَط اِستِعمال کَرن۔ حساب تھاوُنہٕ خٲظرٕ تہٕ بھروسَس مَنٛز اضافہٕ کَرنہٕ خٲظرٕ چھُ وَننہٕ یوان زِ خٲلی اَکھ کھاتہٕ کٔریو اِستِعمال۔ ییٚلہِ زَن، کینٛہہ درست وجہ تہِ چھےٚ واریاہ کھاتہٕ چلاونہٕ خٲظرٕ، یہٕ چھُ غَلَط قَرار دنہٕ یوان ییٚلہِ اَکھ رُکُن کَرِ دونٛکھہٕ دِنہٕ باپت یا اَپُز وَننہٕ باپت واریاہ کھاتہٕ اِستِعمال۔
واریاہ کھاتہٕ چلاون[اؠڈِٹ]
رُکُن ۂؠکَن اَیٚکہٕ کھوتہٕ زیٛادٕ کھاتہٕ بونہٕ کَنہِ دِنہٕ آمتین صوٗرتَن مَنٛز چلاوتِھ:
- باٹ کھاتہٕ: اَکھ رُکُن ہؠکہٕ اَکھ یا اَیٚکہٕ کھوتہٕ زیٛادٕ باٹ کھاتہٕ چَلٲیتھ مَگر تِمَن گَژھِہ اِجازَت آسُن.
کھاتَن ہنٛد غَلَط اِستِعمال[اؠڈِٹ]
کھاتَن ہنٛد غَلَط اِستِعمال کرن چھُ وکِیٖپیٖڈیاہَس پؠٹھ واریاہ سَختی سان رَٹنہِ یوان۔ غَلَط اِستِعمال کَرنَس پؠٹھ چھُ صٲرف بُلاک تہ یوان کَرنہٕ۔
بیٚیہِ وُچھو[اؠڈِٹ]
- Wikipedia:حِکمَتہِ عَملی تہٕ ہِدایَت - حِکمَتہِ عَملی تِہ ہِدایَتَن ہنٛد فِہرسَت۔


text:
آن لائن پیٚریوڈانٹل نَقشہٕ/چاٹ کِتھ پٲٹھۍ چُھ اِستعمال کَرُن
آن لائن نَقشہٕ/چاٹ بَناونہٕ خٲطرٕ ہٮ۪کو برٛونٛہہ کُن پرٕٛژنہٕ آمٕژ زان کٲری دَرٕج کٔرِتھ: دنٛد ہِلُن، فٔرکیشن انوالوٚمٮ۪نٹ، مازبیر دٔندٕر(مارجِن)(ملی میٖٹَر)، پرٛوبِنٛگ ڈیٚپتھ(ملی میٖٹَر) بیٚیِہ تَبصُرٕ/نوٹ۔ییٚمہِ ساتہٕ وۄزٕج رِکھ (مازبیر دٔندٕر(مارجِن)) تہٕ نیٖجَ رِکھ (اٹیچمٮ۪نٹ لیوٕل/پیٚریو ڈانٹل پاکٮ۪ٹُک ژوٚک) واضِح کَرنہٕ ییٚیِہ نیوٗل نِشانہٕ یُس پیٚریوڈانٹل پاکٮ۪ٹٕچ نُمٲینٛدگی کران چُھ سُہ بنِ پانَے۔
فٔرکیشن ہِنٛز ڈگری چِھ اَکہ دٲیرٕ نِشانہٕ سٕتۍ ہاونٕ یِوان۔ اَکھ یَلہٕ دٲیرٕ(درجہٕ (ڈگری) ١)، اَکھ نٮ۪صف دٲیرٕ (درجہٕ (ڈگری) ٢)، اَکھ بٔرِتھ دٲیرٕ (درجہٕ (ڈگری) ٣)۔
کُنِہ تِہ دَنٛدٕ نَمبرُک اِنتِخاب کرنہٕ سٕتۍ لگہٕ تتھ ضرب بیٚیِہ گَژھٕ تَمیٚک حِساب کٔھٹِتھ. دُبارٕ حِساب تَرتیٖب کَرنہٕ خٲطرٕ چھِ شفٹ دبٲوِتھ تھاوُن تہِ دَنٛدٕ نَمبرُک اِنتِخاب کَرُن۔
اِمپٕلانٛٹ بۄٹُن کِلک کرنہٕ سٕتۍ چِھ دَنٛدٕچ نِشٲنی اِمپٕلانٛٹ نِشٲنی سٕتۍ بَدلان.
پرٛوبِنٛگ سٕتۍ خوٗن یُن (بی او پی) تہٕ پٕلاک چُھ فى دنٛدس شیٚن طرَفن درٕج کَرُن (تَرتیٖب: ترٛے بٕتھۍ طَرفہٕ ترٛے زٮ۪وٕ طَرفہٕ)
حِساب/نَمبر دَرٕج کَرنہٕ پَتہٕ کٔرسر برٛونٛٹھ پَکناونہٕ خٲطرٕ چھُ ٹیب کی دَباوٕن۔
:فٔرکیشن بۄٹُن پِھرۍ پِھرۍ کِلک کرنہٕ سٕتۍ ہٮ۪کو کُنِہ تِہ فٔرکیشن ہِنٛز کانٛہہ تِہ ڈگری مُقَرر کٔرِتھ
١ کِلک درجہٕ (ڈگری) ١
٢ کِلک درجہٕ (ڈگری) ٢
٣ کِلک درجہٕ (ڈگری) ٣
٤ کِلک درجہٕ (ڈگری) دُبارٕ تَرتیٖب کَرُن
تَبصُرٕ/نوٹ لیبٕل کِلک کرنہٕ سٕتۍ ہٮ۪کو پرٛٮ۪تھ دندٕ خٲطرٕ تَبصُرٕ دَرٕج کٔرِتھ
تَبصُرٕ/نوٹ
پٕلاک تہٕ پرٛوبِنٛگ سٕتۍ خوٗن یُن ہٮ۪کو آسٲنی سان درٕج کٔرِتھ
پٕلاک" يا "پرٛوبِنٛگ سٕتۍ خوٗن یُن" لیبٕل کِلک کرنہٕ سٕتۍ گَژھٕ پوٗرٕ لٲنٕ اِنتِخاب.یِمَن لیبٕلنَ پٮ۪ٹھ شفٹ دبٲونہٕ سٕتۍ گَژَھن لٲنٕ دُبارٕ تَرتیٖب۔
شفٹ کی دبٲوِتھ تھاونہٕ سٕتۍ ہٮ۪کو ٹیب، مَوسُک کٔرسر پھیرناونہٕ سٕتۍ ایٚکٹویٹ کٔرتھ(کِلک کرنہٕ روٚستُے)
آن لائن پیٚریوڈانٹل نَقشہٕ/چاٹ کِتھ پٲٹھۍ ہٮ۪کو محفوٗظ کٔرِتھ
آن لائن پیٚریوڈانٹل نَقشہٕ/چاٹ ہٮ۪کونہٕ ٹیٚکسٹ دَستاویز پٲٹھۍ ہارڈ ڈرٛایوِ پٮ۪ٹھ محفوٗظ کٔرِتھ۔۔اَمِہ علاوٕ یِہ وٮ۪ب سیٹ چھَنہٕ فارَمس منٛز لیٚچھۍ مٕژ کانٛہہ تِہ زان کٲری یا معلوٗمات محفوٗظ کَران
اَکھ گُنٛجٲیِش چھِ توتہِ کہِ وٮ۪ب سَیِٹ ہٮ۪کو ایٚپٕل میکِنٹوش تہِ وِنٛڈوز پی سی منٛز (پی ڈی ایف فَیِل) محفوٗظ کٔرِتھ۔۔ پرِٛنٛٹ(چَھپاوُن) کمانڈ سٕتۍ کھُلہٕ پرِٛنٛٹ ڈیلاگ یَتھ منٛز اڈوب پی ڈی ایٚف یا فرِٛی پی ڈی ایٚف چُھ چُنُن۔ او کے کِلک کرنہٕ سٕتۍ ہٮ۪کہ کٲم کَرن وول فَیِلٕ ہُنٛد ناو بیٚیِہ جاے (ییٚتِٮ۪تھ سۄ محفوٗظ روزٕ) چُنِتھ.
پرِٛنٛٹِنگ فِہرسَت منٛز چُنِو محفوٗظ( سیو ایز پی ڈی ایف)۔
تَبصُرٕ/نوٹ
صَفُک ناپ چُھ تھاوُن اے فور۔اگر ضروٗرت پیٚیِہ(مِثال ایپل سفاری) مَواد ہٮ۪کون ١٠٠ فی صد نِشہٕ کَم تھٲوِتھ۔
ڈاوٚنٛلوڈ
یِہ نَقشہٕ/چاٹ چُھ آفلاين تہٕ دٔستِیاب۔یِہ ہٮ۪کون اَتھہٕ سٕتۍ پانَے پوٗرٕ کٔرِتھ پَتہٕ محفوٗظ کٔرِتھ۔۔ اگرنہٕ کُنِہ وَجہ سٕتۍ رِپوٹ الٮ۪کٹرٛانِکٔلی محفوٗظ کَرِن آسہٕ مُمکِن۔
ڈاوٚنٛلوڈ: کلینکل پیٚریوڈانٹل نَقشہٕ/چاٹ سِکور پَرچہٕ
EN_Periodontal_Chart_Scoring_Sheet.pdf
کلینکل پیٚریوڈانٹل نَقشہٕ/چاٹ صٔحیح کَرُن(کیلِبرٛیشن)
کلینکل پیٚریوڈانٹل نَقشہٕ/چاٹ بَناونُک مقصد چُھ ماز بیر کم گَژِھن، پرٛوبِنٛگ ڈیٚپتھ بیٚیِہ اٹیچمٮ۪نٹ لیوٕل فى دنٛدس يا اِمپٕلانٛٹس شیٚن طَرفن ملی میٖٹَرن منٛز درٕج کَرُن۔سٲری ناپ یِم پیٚریوڈانٹل پرٛوب سٕتۍ تُلنٕ آیِہ تِمن راؤنڈ اَپ کَرُن چھُ موقوٗل۔
١۔ مازبیر دٔندٕر(مارجِن)، پرٛوبِنٛگ ڈیٚپتھ بیٚیِہ اٹیچمٮ۪نٹ لیوٕل
پرٛٮ۪تھ جایِہ چھ گۄڈٕ "مازبیر دٔندٕر(مارجِن)" مینٕن پَتہٕ "پیٚریوڈانٹل پرٛوبِنٛگ ڈیٚپتھ"۔"اٹیچمٮ۪نٹ لیوٕل" یِیٚیِہ آن لائن پیٚریوڈانٹل ٹوٗل سٕتۍ پانَے گٔنٛزٕرَاونہٕ بیٚیِہ ڈیگرامہِ پٮ۪ٹھ نیٖجَ رِکھہٕ سٕتۍ ہاونہٕ۔
"مازبیر دٔندٕر(مارجِن)"چِھ کلینکل مازبیر دٔندٕر(مارجِن) پٮ۪ٹھہٕ کُنِہ تِہ دِنہٕ آمژٕ حوالہٕ جایِہ/نِشانس تام عٔموٗمَن چُھ زیادٕ سیٖمٮ۪نٹو انیٚمل جنٛکشنس(سی اِی جے) تام یِوان میننہٕ۔کرٛونک اَنٛد تِہ ریٚسٹوریشن ہُنٛد اَنٛد چِھ حوالہٕ نِن اگر تِم کم از کم ٣ملی میٖٹَر سیٖمٮ۪نٹو انیٚمل جنٛکشَن بۄنہٕ چِھ نَتٕہ چُھ کانٛہہ حوالہٕ سیٖمٮ۪نٹو انیٚمل جنٛکشَنس نِش قَیاس کَرُن۔
:پرٛٮ۪تھ طَرفٕچ "اٹیچمٮ۪نٹ لیوٕل" یِی دِنہٕ آمٕژ فارمُلا سٕتۍ میننہٕ
پرٛوبِنٛگ ڈیٚپتھ - مازبیر دٔندٕر(مارجِن)=اٹیچمٮ۪نٹ لیوٕل
صحت منٛد پیٚریوڈانشِیَم
صحت منٛد پیٚریوڈانشِیَمس منٛز چُھ سیٖمٮ۪نٹو انیٚمل جنٛکشَن مازبیر دٔندٕرِ(مارجِن) بۄنہٕ آسان تِہ اٹیچمٮ۪نٹ لیوٕلِ پٮ۪ٹھہٕ آسان۔صحت منٛد پیٚریوڈانشِیَمس منٛز چُھنہٕ کُنِہ طرفَس تِہ اٹیچمٮ۪نٹ لاس یِوان لَبنہٕ۔
اتھ حالتِ منٛز چِھ مازبیر دٔندٕر(مارجِن)(١) تِہ پرٛوبِنٛگ ڈیٚپتھ(٢) ہِوی آسان۔
پیٚٹھمِہ شَکلِ منٛز یِی"اٹیچمٮ۪نٹ لیوٕل" دِنہٕ آمٕژ فارمُلا سٕتۍ میننہٕ:
اٹیچمٮ۪نٹ لیوٕل٠ملی میٖٹَر =پرٛوبِنٛگ ڈیٚپتھ ٢ملی میٖٹَر -مازبیر دٔندٕر(مارجِن) ٢ملی میٖٹَر
صحت منٛد پیٚری اِمپٕلانٛٹ ٹِشوٗ
صحت منٛد پیٚری اِمپٕلانٛٹ جایِہ چُھ سپرا اسٹرکچرک اَنٛد پیٚری اِمپٕلانٛٹ ٹِشوٗ کِہ اَنٛدٕ بۄن آسان۔ صحت منٛد پیٚری اِمپٕلانٛٹ ٹِشوٗس منٛز چُھنہٕ یِوان بون لاس لَبنہٕ۔
:پیٚٹھمِہ شَکلِ منٛز یِی "ایٚلوِیولربون(اٹیچمٮ۪نٹ)لیوٕل" دِنہٕ آمٕژ فارمُلا سٕتۍ میننہٕ
ایٚلوِیولربون(اٹیچمٮ۪نٹ)لیوٕل ٢ملی میٖٹَر =پرٛوبِنٛگ ڈیٚپتھ ٣ملی میٖٹَر - ٹِشوٗ (مٮ۪وکوزل) اَنٛد ١ملی میٖٹَر
ماز بیر زیادٕ بَڑُن(اَوَرگروتھ)
کینٛژن حالاتن منٛز چُھ سیٖمٮ۪نٹو انیٚمل جنٛکشَن مازبیر دٔندٕرِ(مارجِن) نِش واریاہ بۄن مگر اٹیچمٮ۪نٹ لیوٕلِ نَزدیٖک پٮ۪ٹھ کُن آسان۔یِہ چُھ ماز بیر زیادٕبَڑنٕچَن(اَوَرگروتھ) حالَاتن منٛز لَبنہٕ یِوان۔
اتھ حالتِ منٛز تِہ چِھ مازبیر دٔندٕر(مارجِن)(١) تِہ پرٛوبِنٛگ ڈیٚپتھ(٢) ہِوی آسان۔
:پیٚٹھمِہ شَکلِ منٛز یِی"اٹیچمٮ۪نٹ لیوٕل" دِنہٕ آمٕژ فارمُلا سٕتۍ میننہٕ
اٹیچمٮ۪نٹ لیوٕل٠ملی میٖٹَر =پرٛوبِنٛگ ڈیٚپتھ ٥ملی میٖٹَر -مازبیر دٔندٕر(مارجِن) ٥ملی میٖٹَر
تَبصُرٕ/نوٹ:سِیٚوڈوٚ پاکٮ۪ٹ چِھ آسان اٹیچمٮ۪نٹ لاس روٚستُے ٤ملی میٖٹَر یا زیادٕ سرٛیٚن۔
صحت منٛد پیٚری اِمپٕلانٛٹ ٹِشوٗ ایٚستھٕٹِک زون نِش۔
صحت منٛد پیٚری اِمپٕلانٛٹ ایٚستھٕٹِک زون نِش چُھ سُپرا اسٹرکچرُک اَنٛد پیٚری اِمپٕلانٛٹ ٹِشوٗ کِہ اَنٛدٕ زیادٕ بۄن آسان۔صحت منٛد پیٚری اِمپٕلانٛٹ ایٚستھٕٹِک زون منٛز چُھنہٕ یِوان بون لاس لَبنہٕ۔
:پیٚٹھمِہ شَکلِ منٛز یِی "ایٚلوِیولربون(اٹیچمٮ۪نٹ)لیوٕل" دِنہٕ آمٕژ فارمُلا سٕتۍ میننہٕ
ایٚلوِیولربون(اٹیچمٮ۪نٹ)لیوٕل ٢ملی میٖٹَر =پرٛوبِنٛگ ڈیٚپتھ ٥ملی میٖٹَر - ٹِشوٗ (مٮ۪وکوزل) اَنٛد ٣ملی میٖٹَر۔
پیٚریوڈانٹل پاکٮ۪ٹ
پیٚری اِمپٕلانٛٹایٹِس جاین نِشہ چُھ سُپرا اسٹرکچرُک اَنٛد پیٚری اِمپٕلانٛٹ ٹِشوٗ کِہ اَنٛدٕ کھۄتہٕ بۄن پہم آسان یا پٮ۪ٹھ کَنہِ آسان۔پیٚری اِمپٕلانٛٹ پرٛوبِنٛگ ڈیٚپتھ(۲) چھِ ٹِشوٗ (مٮ۪وکوزل) اَنٛدٕ پٮ۪ٹھ پیٚری اِمپٕلانٛٹ پاکٮ۪ٹ کِس ژٔکِس تام یِوان میننہٕ۔
:پیٚٹھمِہ شَکلِ منٛز یِی اٹیچمٮ۪نٹ لیوٕل دِنہٕ آمٕژ فارمُلا سٕتۍ میننہٕ
اٹیچمٮ۪نٹ لیوٕل ٥ملی میٖٹَر =پرٛوبِنٛگ ڈیٚپتھ ٧ملی میٖٹَر - مازبیر دٔندٕر(مارجِن) ٢ملی میٖٹَر
تَبصُرٕ/نوٹ: علاج (پیٚریوڈانٹل تھٔرپی) پَتہٕ ا گر پیٚریوڈانٹل پاکٮ۪ٹ ٤ملی میٖٹَر کھۄتہٕ زیادٕ آسن تِمن چِھ ونان رسِڈیول پاکٮ۪ٹ۔
پیٚری اِمپٕلانٛٹ پاکٮ۪ٹٕ
پیٚری اِمپٕلانٛٹایٹِس جاین نِشہ چُھ پیٚٹِھمِہ ڈانٛچُک اَنٛد پیٚری اِمپٕلانٛٹ ٹِشوٗ کِہ اَنٛدٕ کھۄتہٕ بۄن پہم آسان یا پٮ۪ٹھ کَنہِ آسان۔پیٚری اِمپٕلانٛٹ پرٛوبِنٛگ ڈیٚپتھ(۲) چھِ ٹِشوٗ (مٮ۪وکوزل) اَنٛدٕ پٮ۪ٹھ پیٚری اِمپٕلانٛٹ پاکٮ۪ٹ کِس ژٔکِس تام یِوان میننہٕ۔
:پیٚٹھمِہ شَکلِ منٛز یِی "ایٚلوِیولربون(اٹیچمٮ۪نٹ)لیوٕل" دِنہٕ آمٕژ فارمُلا سٕتۍ میننہٕ
ایٚلوِیولربون(اٹیچمٮ۪نٹ)لیوٕل ٦ملی میٖٹَر =پرٛوبِنٛگ ڈیٚپتھ ٢ملی میٖٹَر - ٹِشوٗ (مٮ۪وکوزل) اَنٛد ٤ملی میٖٹَر۔
ماز بیرِ ہِنٛز خَرٲبی(رِسٔشن))
ماز بیرِ ہِنٛز خَرٲبی(رِسٔشن) منٛز چھِ مازبیر دٔندٕر(مارجِن) سیٖمٮ۪نٹو انیٚمٕل جنٛکشَن کھۄتہٕ بۄن آسان۔ مازبیر دٔندٕر(مارجِن)(١) درٕج کَرنہٕ وِز چِھ مَنفی نِشٲنی اِستعمال گَژھان۔
:پیٚٹھمِہ شَکلِ منٛز یِی اٹیچمٮ۪نٹ لیوٕل دِنہٕ آمٕژ فارمُلا سٕتۍ میننہٕ
اٹیچمٮ۪نٹ لیوٕل ٦ملی میٖٹَر =پرٛوبِنٛگ ڈیٚپتھ ٧ملی میٖٹَر - مازبیر دٔندٕر(مارجِن) ١ملی میٖٹَر۔
پیٚری اِمپٕلانٛٹ خَرٲبی(رِسٔشن)
پیٚری اِمپٕلانٛٹ خَرٲبی(رِسٔشن) منٛز چھِ مازبیر دٔندٕر(مارجِن) سُپرا اسٹرکچرکہِ اَنٛدٕ کھۄتہٕ بۄن آسان۔ مازبیر دٔندٕر(مارجِن)(١) درٕج کَرنہٕ وِز چِھ مَنفی نِشٲنی اِستعمال گَژھان۔
:پیٚٹھمِہ شَکلِ منٛز یِی "ایٚلوِیولربون(اٹیچمٮ۪نٹ)لیوٕل" دِنہٕ آمٕژ فارمُلا سٕتۍ میننہٕ
ایٚلوِیولربون(اٹیچمٮ۪نٹ)لیوٕل ٤ملی میٖٹَر =پرٛوبِنٛگ ڈیٚپتھ ٢ملی میٖٹَر - ٹِشوٗ (مٮ۪وکوزل) اَنٛد ٢ملی میٖٹَر۔
فى دنٛدس یا اِمپٕلانٛٹس شیٚن طرَفن
پیٚریوڈانٹل پاکٮ۪ٹ تِہ اٹیچمٮ۪نٹ لیوٕل طرَفن ہُنٛد اِنتِخاب کَرن چھُ سٮ۪ٹھاہ نوزُک۔ پیٚٹِھٕکِن (اوٚکلیٚوجلی) معٲینہٕ کَرنہٕ دوران چھُ ہَر اَکھ دنٛد یا اِمپٕلانٛٹ شیٚن حِصَن منٛز تقسیم کَرُن ۔ہَرکُنِہ حِصہٕ منٛز چھُ سارنی کھۄتہٕ سرٛوٚن پیٚریوڈانٹل یا پیٚری اِمپٕلانٛٹ پرٛوبِنٛگ ڈیٚپتھ وول طرف چُنُن۔
پیٚریوڈانٹل پرٛوبُک زٲوِیِہ(ایٚنگُولیشن)
پیٚریوڈانٹل پرٛوبِنٛگ ڈیٚپتھ میننہٕ خٲطرٕ چھُ پیٚریوڈانٹل پرٛوب موٗلہٕ سَطحس سٕتۍ کھٕرِ ترٛاوُن۔ اَوزار/پرٛوب چھُ میٖزیو-ڈِسٹل طَرفہٕ تھاوُن۔ییٚلہِ زَن اَوزار/پرٛوب چھُ مَرکٔزی رِکھِ(ایٚکسِیز) مُتوٲزی تھاوُن۔(بَکل لِنٛگول طَرفہٕ کِن تھاونس چھُ احتِیاط کَرُن)
٢. شٔدیٖد فٔرکیشن انوالوٚمٮ۪نٹ
:سارنی اَرمن ہِنٛز فٔرکیشن بیٚیِہ پیٚٹِھمِہ وَٹچہٕ اَرمن برٛونٛہہ اَکھ دَنٛد ترٛاوِتھ یُس دَنٛد چھُ تَمچہِ فٔرکیشن ہُنٛد جٲیزٕ پَزِ فٔرکیشن پرٛوب سٕتۍ کَرن۔ پرٛوبِنٛگ (ہارِزانٛٹل) ہِنٛز چھِ دَرجہٕ بٔنٛدی دِژمٕژ بُنِیاد مُطٲبِق
درجہٕ (گریڈ) ٠=فٔرکیشن چھَنہِ پرٛزٕ ناونہٕ یِوان
درجہٕ (گریڈ) ١=فٔرکیشن چھَ پرٛزٕ ناونہٕ یِوان، پرٛوبِنٛگ (ہارِزانٛٹل)≤٣ملی میٖٹَر
درجہٕ (گریڈ) ٢=فٔرکیشن چھَ پرٛزٕ ناونہٕ یِوان،پرٛوبِنٛگ (ہارِزانٛٹل) >٣ ملی میٖٹَر
درجہٕ (گریڈ) ٣=فٔرکیشن چھَ پرٛزٕ ناونہٕ یِوان،پرٛوبِنٛگ (ہارِزانٛٹل) کھُلہٕ اَپارِ یَپور
٣. دنٛد ہِلُن
دنٛد ہِلنُک جٲیزٕ پَزِ دۄیو اَوزارو سٕتۍ کَرنہٕ یُن یِمن کُنُےٕ اَنٛد آسِ۔
درجہٕ (گریڈ) ٠= عام ہِلُن
درجہٕ (گریڈ) ١=اگر دنٛد١ ملی میٖٹَر تام ہِلہِ (ہارِزانٛٹلی)
درجہٕ (گریڈ) ٢= اگر دنٛد١ ملی میٖٹَر زیادٕ ہِلہِ (ہارِزانٛٹلی)
درجہٕ (گریڈ) ٣=اگر دنٛد ہِلہِ (ؤرٹِکلی)
Copyright (C) by www.perio-tools.com